(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞA΄

Πέμπτη 16 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 10ο Γυμνάσιο Ηρακλείου Κρήτης, το 28ο Δημοτικό Σχολείο Περιστερίου, το Γυμνάσιο και το ΕΠΑΛ Καντάνου Χανίων, σελ.
3. Επί διαδικαστικού θέματος, σελ.
4. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρα 62 του Συντάγματος και τα άρθρα 43Α και 83 του Κανονισμού της Βουλής, για τις αιτήσεις άρσης της ασυλίας των Βουλευτών κ.κ.1. Σωκράτη Βαρδάκη2. Θεοδώρου Φορτσάκη και3. Εβδομήντα δύο (72) εν ενεργεία Βουλευτών και συγκεκριμένα των κ.κ. Τζάκρη Θεοδώρας, Αθανασίου Χαράλαμπου, Αναστασιάδη Σάββα, Ανδριανού Ιωάννη, Αντωνίου Μαρίας, Αραμπατζή Φωτεινής, Ασημακοπούλου Άννας - Μισέλ, Αυγενάκη Ελευθερίου, Βαρβιτσιώτη Μιλτιάδη, Βεσυρόπουλου Αποστόλου, Βλάχου Γεωργίου, Βορίδη Μαυρουδή (Μάκη), Βούλτεψη Σοφίας, Βρούτση Ιωάννη, Γεωργαντά Γεωργίου, Γεωργιάδη Σπυρίδωνα - Άδωνι, Γιακουμάτου Γερασίμου, Γκιουλέκα Κωνσταντίνου, Δαβάκη Αθανασίου, Δένδια Νικολάου - Γεωργίου, Δήμα Χρίστου, Κακλαμάνη Νικήτα, Καλαφάτη Σταύρου, Καραγκούνη Κωνσταντίνου, Καραμανλή Άννας, Καραμανλή Κωνσταντίνου του Αλεξάνδρου, Καράογλου Θεοδώρου, Καρασμάνη Γεωργίου, Κατσαφάδου Κωνσταντίνου, Κεδίκογλου Συμεών (Σίμου), Κέλλα Χρήστου, Κεφαλογιάννη Όλγας, Κεφαλογιάννη Ιωάννη, Κικίλια Βασιλείου, Κόνσολα Εμμανουήλ, Κοντογεώργου Κωνσταντίνου, Κουκοδήμου Κωνσταντίνου, Κουτσούμπα Ανδρέα, Κυριαζίδη Δημητρίου, Μαρτίνου Γεωργίας, Μεϊμαράκη Ευαγγέλου, Μηταράκη Παναγιώτη (Νότη), Μητσοτάκη Κυριάκου, Μπακογιάννη Θεοδώρας, Μπούρα Αθανασίου, Οικονόμου Βασιλείου, Παναγιωτόπουλου Νικολάου, Παπακώστα - Σιδηροπούλου Αικατερίνης, Πλακιωτάκη Ιωάννη, Ράπτη Ελένης, Σαλμά Μάριου, Σαμαρά Αντωνίου, Σκρέκα Κωνσταντίνου, Σταϊκούρα Χρήστου, Στύλιου Γεωργίου, Τασούλα Κωνσταντίνου, Τραγάκη Ιωάννη, Τσιάρα Κωνσταντίνου, Χαρακόπουλου Μαξίμου, Χατζηδάκη Κωνσταντίνου, Βενιζέλου Ευαγγέλου, Γρηγοράκου Λεωνίδα, Κουτσούκου Γιάννη, Κρεμαστινού Δημητρίου, Κωνσταντινόπουλου Οδυσσέα, Λοβέρδου Ανδρέα, Μανιάτη Ιωάννη, Σκανδαλίδη Κωνσταντίνου, Χριστοφιλοπούλου Παρασκευής (Εύης), Λυκούδη Σπυρίδωνα, Ψαριανού Γρηγορίου και Μάρκου Αικατερίνης, σελ.
5. Ονομαστική ψηφοφορία επί των αιτήσεων άρσης ασυλίας των Βουλευτών, σελ.
6. Επιστολικές ψήφοι επί της ονομαστικής ψηφοφορίας, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 17 Μαρτίου 2017, σελ.
3. Συζήτηση επικαίρων ερωτήσεων:
 α) Προς τον Υπουργό Εσωτερικών, σχετικά με τις σχεδιαζόμενες αλλαγές στο νομικό πλαίσιο λειτουργίας της Τοπικής Αυτοδιοίκησης, σελ.
 β) Προς τον Υπουργό Περιβάλλοντος και Ενέργειας, σχετικά με τα προβλήματα από την ανάρτηση των Δασικών Χαρτών, σελ.
 γ) Προς τον Υπουργό Αγροτικής Ανάπτυξης και Τροφίμων, σχετικά με την αναθεώρηση της τρέχουσας Κοινής Αγροτικής Πολιτικής (ΚΑΠ) και της Κοινής Αγροτικής Πολιτικής (ΚΑΠ) μετά το 2020, σελ.
 δ) Προς την Υπουργό Πολιτισμού και Αθλητισμού, σχετικά με την ενημέρωση για το πόρισμα διαχειριστικού ελέγχου της Ανώνυμης Εταιρείας Πνευματικής Ιδιοκτησίας (ΑΕΠΙ), σελ.
 ε) Προς τον Υπουργό Υποδομών και Μεταφορών:
 i. σχετικά με τις «σημαντικές καθυστερήσεις στην κατασκευή του οδικού άξονα Πατρών - Πύργου», σελ.
 ii. σχετικά με τον «στόλο των αστικών συγκοινωνιών», σελ.
 iii. σχετικά με τις «καθυστερήσεις στην ολοκλήρωση του Κάθετου Οδικού Άξονα της Νέας Εγνατίας Οδού Αδρανίου-Ορμενίου», σελ.
 iv. με θέμα «στον αυτόματο πιλότο οι αστικές συγκοινωνίες της Αθήνας. Μεγάλη μείωση εσόδων και διεύρυνση των ελλειμμάτων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 α) Οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Εσωτερικών, Εθνικής Άμυνας, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής και Αγροτικής Ανάπτυξης και Τροφίμων κατέθεσαν σήμερα, 16.3.2017, σχέδιο νόμου: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών - Εναρμόνιση της νομοθεσίας στην Οδηγία 2014/61/ΕΕ και άλλες διατάξεις», σελ.
 β) Οι Υπουργοί Εξωτερικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Εξωτερικών, Εσωτερικών, Οικονομίας και Ανάπτυξης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Περιβάλλοντος και Ενέργειας, Αγροτικής Ανάπτυξης και Τροφίμων καθώς και οι Υφυπουργοί Εξωτερικών και Πολιτισμού και Αθλητισμού κατέθεσαν στις 16-3-2017 σχέδιο νόμου: «Κύρωση της Συμφωνίας-Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών-μελών της, αφενός και της Μογγολίας αφετέρου, σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. σελ.

ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΕΓΚΕΡΟΓΛΟΥ Β. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΠΑΠΠΑΣ Χ. , σελ.

Β. Επί των αιτήσεων άρσης ασυλίας:
ΠΑΝΑΓΙΩΤΑΡΟΣ Η. , σελ.
ΦΟΡΤΣΑΚΗΣ Θ. , σελ.

Γ. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΑΡΑΧΩΒΙΤΗΣ Σ. , σελ.
ΔΑΒΑΚΗΣ Α. , σελ.
ΔΗΜΟΣΧΑΚΗΣ Α. , σελ.
ΚΑΜΜΕΝΟΣ Δ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΟΓΙΑΝΝΗ Ό. , σελ.
ΚΟΝΙΟΡΔΟΥ Λ. , σελ.
ΠΑΠΑΘΕΟΔΩΡΟΥ Θ. , σελ.
ΣΚΟΥΡΛΕΤΗΣ Π. , σελ.
ΣΠΙΡΤΖΗΣ Χ. , σελ.
ΦΑΜΕΛΛΟΣ Σ. , σελ.
ΧΑΤΖΗΔΑΚΗΣ Κ. , σελ.

ΠΑΡΕΜΒΑΣΕΙΣ:

ΚΙΚΙΛΙΑΣ Β. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞΑ΄

Πέμπτη 16 Μαρτίου 2017

Αθήνα, σήμερα στις 16 Μαρτίου 2017, ημέρα Πέμπτη και ώρα 9.40΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 15-3-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της **ϟ**΄ συνεδριάσεώς του, της Τετάρτης 15 Μαρτίου 2017 σε ό,τι αφορά την ψήφιση στο σύνολο του σχεδίου νόμου «Μεταρρύθμιση της Διοικητικής Οργάνωσης των υπηρεσιών ψυχικής υγείας, Κέντρα Εμπειρογνωμοσύνης σπάνιων και πολύπλοκων νοσημάτων, τροποποίηση συνταξιοδοτικών ρυθμίσεων του ν. 4387/2016 και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Αθανάσιο Δαβάκη, Βουλευτή Λακωνίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστούν οι σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστούν οι σελ. 2β)

(Αλλαγή σελίδας)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η δεύτερη με αριθμό 578/10-3-2017 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, σχετικά με τις σχεδιαζόμενες αλλαγές στο νομικό πλαίσιο λειτουργίας της Τοπικής Αυτοδιοίκησης.

Θα απαντήσει ο Υπουργός Εσωτερικών κ. Σκουρλέτης.

Παρακαλώ, κύριε Βορίδη, έχετε τον λόγο για δύο λεπτά.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Είναι και ευτυχής συγκυρία, διότι βλέπω ότι η Κυβέρνηση εκπροσωπείται από δύο Υπουργούς σήμερα, που έχουν ταυτόσημη άποψη ως προς την πλειοψηφία που απαιτείται για την ψήφιση των μέτρων. Ίσως είναι και ευκαιρία να μας το διευκρινίσουν.

Ερχόμενος, όμως, στο θέμα της ερωτήσεως, πρόσφατα η επιτροπή του άρθρου 5 του ν.4368 έδωσε, κύριε Πρόεδρε και κύριε Υπουργέ, όπως ξέρετε, στη δημοσιότητα ένα πολυσέλιδο κείμενο με τις απόψεις της για το θέμα των αλλαγών και των παρεμβάσεων που πρέπει να γίνουν στο κανονιστικό πλαίσιο λειτουργίας του λεγόμενου «ΚΑΛΛΙΚΡΑΤΗ», ουσιαστικά του νόμου που είναι η αρχιτεκτονική για τη λειτουργία της Τοπικής Αυτοδιοικήσεως.

Μέσα σε αυτές τις προτάσεις, στο τμήμα το οποίο αφορά την κυβερνησιμότητα της Τοπικής Αυτοδιοικήσεως, περιλαμβάνονται απόψεις που έχουν ακουστεί από την Κυβέρνηση και αποτελούν διατυπωμένη θέση της, όπως είναι η αλλαγή του τρόπου εκλογής του δημοτικού συμβουλίου στην κατεύθυνση της απλής αναλογικής.

Όμως περιλαμβάνονται και απόψεις που εγώ τουλάχιστον δεν έχω ακούσει να τις υιοθετεί η Κυβέρνηση, όπως για παράδειγμα είναι η δημιουργία συμβουλίων γειτονιάς με διευρυμένες αρμοδιότητες, η θεσμοθέτηση τοπικών δημοψηφισμάτων, καθώς και η μείωση της διάρκειας της θητείας των δημοτικών συμβουλίων.

Στον δημόσιο διάλογο υπάρχουν περαιτέρω συζητήσεις και τοποθετήσεις που μιλούν για αφαίρεση αρμοδιοτήτων από τον δήμαρχο ως μονοπρόσωπο αιρετό διοικητικό όργανο και μεταφορά των αρμοδιοτήτων αυτών στο δημοτικό συμβούλιο ή αλλού, καθώς και επιλογή του γενικού γραμματέα του δήμου, με μια διαδικασία στην οποία θα παρεμβαίνει αποφασιστικά η Κεντρική Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και ήθελα, λοιπόν, να ρωτήσω τα εξής: Πρώτον, αν συμμερίζεστε αυτές τις απόψεις. Ποιες είναι οι θέσεις της Κυβέρνησης για αυτά τα ζητήματα; Τις υιοθετείτε ή έχετε άλλες;

Δεύτερον, εάν υπάρχει σε εξέλιξη διάλογος με την ΚΕΔΕ, διότι, όπως έχετε ασφαλώς δει, υπάρχουν οξύτατες ανακοινώσεις για το ζήτημα της έλλειψης διαλόγου με την Κεντρική Ένωση Δήμων Ελλάδος για τα ζητήματα αυτά. Και πότε σκέφτεστε να παρουσιάσετε τη δική σας θέση, εάν σκέφτεστε κάποια στιγμή να παρουσιάσετε μια τέτοια θέση;

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Ειλικρινά χαίρομαι για τη σημερινή επίκαιρη ερώτηση, διότι έρχεται και αυτή να προστεθεί με τη σειρά της σε έναν διάλογο που ούτως ή άλλως έχει ξεκινήσει και θα συνεχιστεί. Αυτός ο διάλογος, όπως πολύ σωστά είπατε, αφορά τις αλλαγές στο σημερινό θεσμικό πλαίσιο της αυτοδιοίκησης.

Με πρωτοβουλία του Υπουργείου Εσωτερικών, από τα μέσα της προηγούμενης χρονιάς συστάθηκε μία πολυμελής επιτροπή, στην οποία συμμετείχαν πέρα από διορισμένους εκ μέρους της Κυβέρνησης και υπαλλήλους του Υπουργείου Εσωτερικών, εκπρόσωποι της ΕΝΠΕ, της ΚΕΔΕ, άνθρωποι οι οποίοι έχουν ασχοληθεί κατά καιρούς με τα θέματα της αυτοδιοίκησης. Η επιτροπή κατέληξε σε ένα συγκεκριμένο πολυσέλιδο πόρισμα άνω των τετρακοσίων σελίδων.

Έχω πει σε όλους τους τόνους –και θέλω να το επαναλάβω και να το ξεκαθαρίσω- ότι αυτό το πόρισμα δεν αποτελεί τις τελικές θέσεις της Κυβέρνησης, τις οποίες θα φέρει στο Κοινοβούλιο για να ψηφιστούν. Αποτελεί, όμως, ένα σημαντικό υλικό, πάνω στο οποίο οφείλουμε να δουλέψουμε και να αξιοποιήσουμε πλευρές του.

Μ’ αυτήν την έννοια, ο διάλογος έχει ολοκληρωθεί στην πρώτη φάση, αλλά μπαίνει στην πιο ουσιαστική που είναι η δεύτερη φάση. Περιμένουμε, λοιπόν, από όλους αναλυτικές πια προτάσεις οι οποίες τροφοδοτούνται, αν θέλετε, με τα πορίσματα της επιτροπής πάνω στην πολύ μεγάλη θεματολογία που περιλαμβάνεται μέσα σ’ αυτό το πόρισμα, διότι όπως γνωρίζετε, τα θέματα των θεσμικών αλλαγών δεν επιδέχονται προσεγγίσεων fast track.

Θέλουμε να εξασφαλίσουμε τη μέγιστη δυνατή συναίνεση. Θέλουμε να καταγράψουμε εμπειρίες απ’ αυτές που έχουμε σε σχέση με την εφαρμογή του «ΚΑΛΛΙΚΡΑΤΗ» από το 2010 και μετά. Είναι πολύτιμες οι εμπειρίες. Είναι διαφορετικές οι εμπειρίες του μικρού ορεινού νησιωτικού δήμου απ’ ό,τι του Δήμου Β΄ Αθηνών, του Δήμου Αττικής ή ενός αγροτικού δήμου. Νομίζω ότι όλα αυτά οφείλουμε με έναν συστηματικό τρόπο να τα συζητήσουμε και να τα καταγράψουμε.

Είναι εντελώς ακατανόητη η στάση του Προέδρου της ΚΕΔΕ, ο οποίος ενώ συμμετείχε στο 95% αυτής της διαδικασίας, στο παρά πέντε, για λόγους που ίσως εσείς γνωρίζετε καλύτερα –μια και αυτές τις δηλώσεις τις έκανε μαζί σας σε σχέση με τον διάλογο- αποχώρησε.

Εμείς είμαστε φανατικά υπέρ του διαλόγου και θα συζητήσουμε αυτά τα πράγματα και με την ΚΕΔΕ και με την ΕΝΠΕ και απευθείας με κάθε δήμο ξεχωριστά. Το κάνουμε ήδη. Εγώ έχω δει προσωπικά πάνω από πενήντα-εξήντα δημάρχους, χώρια αυτούς που έχουν δει ήδη οι σύμβουλοί μου.

Δεν μπορούμε, λοιπόν, να συρρικνώσουμε τον διάλογο, τη διαβούλευση, στα μέτρα και τις επιθυμίες του κ. Πατούλη ή τις δικές σας. Μάλιστα, τελευταία φορά σας άκουσα από κοινού να μιλάτε για μία προσπάθεια άλωσης, εκ μέρους της Κυβέρνησης, της Αυτοδιοίκησης στο όνομα της αλλαγής του εκλογικού νόμου. Από πού και ως πού, η αυθεντική έκφραση της λαϊκής βούλησης στη σύνθεση των δημοτικών συμβουλίων αποτελεί προσπάθεια άλωσης και δεν αποτελεί προσπάθεια αλλοίωσης της ψήφου των πολιτών, όταν το 18%, το 20%, το 25% της πρώτης Κυριακής λαμβάνει μία θηριώδη τελικά πλειοψηφία στη δεύτερη Κυριακή της τάξεως των 3/5;

Τι είναι αυτό, δηλαδή; Αυτό είναι προστασία της αντιπροσωπευτικής δημοκρατίας; Είναι ύμνος στη συμμετοχή των πολιτών; Τι είδους αντίληψη είναι αυτός ο παραμορφωτικός εκλογικός νόμος τον οποίο υπερασπίζεστε;

Θα ήθελα να πω και κάτι ακόμα. Πείτε μου, ειλικρινά, εσείς ως Νέα Δημοκρατία με ποιες από τις μεγάλες μεταρρυθμίσεις στην Αυτοδιοίκηση συνδέσατε το όνομά σας; Με την αιρετή νομαρχία; Είστε απέναντι. Με τον «ΚΑΠΟΔΙΣΤΡΙΑ»; Απέναντι είστε. Με τον «ΚΑΛΛΙΚΡΑΤΗ»; Απέναντι είστε. Είστε η προσωποποίηση της συντήρησης σε σχέση με την αυτοδιοίκηση. Δεν θέλετε να αλλάξει τίποτα. Πάντοτε ήσασταν η οπισθοφυλακή οποιασδήποτε αλλαγής, λαθεμένης ή όχι.

Εν πάση περιπτώσει, προτείνω να συμμετάσχετε κι εσείς και αυτοί οι άνθρωποι τους οποίους επηρεάζετε, με όλον τον πλούτο των επιχειρημάτων και των απόψεών σας. Καλό θα κάνει, κακό δεν θα κάνει.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Ορίστε, κύριε Βορίδη, έχετε τον λόγο για τρία λεπτά για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, ευχαριστώ.

Δεν έγινα πολύ σοφότερος από την απάντηση του κυρίου Υπουργού, διότι τη θέση της Κυβέρνησης για την απλή αναλογική την έχω ακούσει στα συνέδρια, έχουν τοποθετηθεί. Θα πω δυο κουβέντες γι’ αυτό, μιας και το έθεσε ο κ. Σκουρλέτης.

Ωστόσο, επειδή άκουσα κριτική για τον Πρόεδρο της ΚΕΔΕ, επιτρέψτε μου να επισημάνω το εξής: Ο διάλογος γίνεται με τα θεσμικά όργανα. Βεβαίως, έχει δικαίωμα ο καθένας να συζητά ό,τι θέλει, με όποιον θέλει. Μπορεί να πάει να βρει τον όποιο δήμαρχο νομίζει ότι πρέπει να βρει ενός μεγάλου δήμου, ενός μικρού δήμου, ενός μεσαίου δήμου, ενός αγροτικού δήμου ή ενός αστικού ή ημιαστικού και να κάνει μια συζήτηση.

Όμως, όταν λέμε θεσμικά συγκροτημένο διάλογο με την Αυτοδιοίκηση, αυτό είναι ο διάλογος με τα θεσμικά της όργανα και αυτά είναι η ΚΕΔΕ. Άρα, λοιπόν, η παράκαμψις δεν λύνει το ζήτημα του διαλόγου. Μπορεί να μη σας αρέσει ο κ. Πατούλης. Τι να κάνουμε τώρα; Ο θεσμικός σας συνομιλητής είναι ο κ. Πατούλης. Με αυτόν πρέπει να συζητήσετε.

Δεύτερον, λέω ότι δεν έγινα σοφότερος, γιατί; Διότι -ακούστε- δεν πήρατε καν θέση. Λέτε να ξεκινήσει ένας διάλογος και δεν παίρνετε καν θέση αν αφετηρία του διαλόγου είναι το συγκεκριμένο κείμενο που κατετέθη. Διότι αυτό είναι πολύ βασικό να το ξέρει κανείς. Αυτό είναι ένα κείμενο το οποίο θεσμικά και τυπικά υπεβλήθη, ορθώς, στην Κυβέρνηση. Δόθηκε και στη δημοσιότητα. Μάλιστα. Όμως, υπεβλήθη στην Κυβέρνηση.

Ερώτηση: Είναι το κείμενο πάνω στο οποίο συζητάμε; Εγώ αυτό ήθελα να ακούσω και αυτό είναι το αντικείμενο της ερώτησης, διότι αυτό το κείμενο λέει πολλά και διάφορα, πράγματι. Ως προς την κυβερνησιμότητα, όμως, έχει μια συγκεκριμένη στρατηγική: Αποδυνάμωση του ρόλου του δημάρχου, απλή αναλογική. Θα πω σε ένα λεπτό δυο κουβέντες για την απλή αναλογική, αν και νομίζω ότι η συζήτηση για την απλή αναλογική είναι εν τέλει μια γνωστή συζήτηση. Την έχουμε κάνει πολλές φορές στο Κοινοβούλιο και στο πλαίσιο του εκλογικού συστήματος.

Δύο πράγματα πρέπει να διασφαλίζει ένα εκλογικό σύστημα: Τη μέγιστη δυνατή αντιπροσωπευτικότητα της ψήφου των πολιτών και από την άλλη μεριά, τη δυνατότητα να υπάρχει αποτελεσματική διακυβέρνηση.

Στο κομμάτι «αποτελεσματική διακυβέρνηση» είναι γνωστό ότι η απλή αναλογική με αυτή την έννοια, αυτή που υιοθετείτε, δεν οδηγεί σε συγκεκριμένα αποτελέσματα και δυνατότητες. Προσέξτε δε, ο συνδυασμός αυτού που ακούει, δηλαδή σε αφαίρεση αρμοδιοτήτων από τον δήμαρχο, μεταφορά αρμοδιοτήτων στο δημοτικό συμβούλιο, απλή αναλογική στο δημοτικό συμβούλιο, γενικός γραμματέας ο οποίος στην πραγματικότητα είναι επιλεγμένος ή προσδιορισμένη σε μεγάλο βαθμό η επιλογή του από την κεντρική Κυβέρνηση, από τον Υπουργό Εσωτερικών.

Εν συνεχεία, σας λέω ότι αυτό είναι άποψη την οποία είχατε υπερασπιστεί. Απεσύρθη, δεν επανέρχεται στη συγκεκριμένη πρόταση, αλλά έχει ακουστεί στη δημόσια συζήτηση. Δεν το ακούτε από εμένα πρώτη φορά, αλλά μακάρι να μου πείτε ότι δεν είναι έτσι και να το τελειώσουμε, να φύγει ένα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Λαϊκά συμβούλια γειτονιάς με αποφασιστική αρμοδιότητα: Αυτά συγκροτούν στην πραγματικότητα ένα μέτωπο επίθεσης κυριολεκτικά εναντίον του θεσμού της Τοπικής Αυτοδιοίκησης, εναντίον του θεσμού των δημάρχων. Ευθέως λέω εγώ ότι αποτελεί κύμα επίθεσης της Κυβέρνησης για να χειραγωγήσει και να ελέγξει την Τοπική Αυτοδιοίκηση.

Εγώ, λοιπόν, τι σας ρώτησα; Αυτή ήταν πράγματι η ευκαιρία που έχετε. Να πείτε «όχι, δεν είναι έτσι, όχι δεν υιοθετώ αυτές τις θέσεις». Ρωτώ ξανά: Το κείμενο πάνω στο οποίο συζητάτε για τον διάλογο είναι το κείμενο αυτής της επιτροπής; Θα υπάρξει άλλο κείμενο πάνω στο οποίο θα συζητήσουμε, αφού ακούσουμε τις θέσεις της Κυβέρνησης;

Ο κάθε διάλογος αφετηριάζεται τη χρονική στιγμή που εσείς θα επιλέξετε, αλλά πάνω σε μια βάση. Πρέπει να πείτε «εμάς οι σκέψεις μας είναι αυτές. Αυτές είναι οι σκέψεις προς κατεύθυνση της επιτροπής». Τις συμμερίζεται η Κυβέρνηση; Είναι το κείμενο αφετηρίας; Διότι αυτό θα προσδιορίσει το εύρος και τον τύπο του διαλόγου πάνω στα συγκεκριμένα θέματα. Εάν δέχεστε αυτό το κείμενο, εμείς λέμε ότι αυτό το κείμενο συν οι επιπλέον τοποθετήσεις που έχετε κάνει κατά καιρούς δημιουργούν ζήτημα.

Τελειώνω, κύριε Πρόεδρε, λέγοντας εδώ το εξής. Εμείς δεν ανησυχούμε πάρα πολύ γι’ αυτή τη νομοθετική πρωτοβουλία. Το έχω ξαναπεί. Δεν ανησυχούμε, γιατί; Διότι αυτό αφορά το 2019. Το 2019, ακόμα και αν νομοθετήσετε την απλή αναλογική, για το οποίο έχουμε σαφή τοποθέτηση και δήλωσή σας ότι την υπερασπίζεστε, θα έχει υπάρξει μια άλλη κυβέρνηση, η δική μας και αυτή θα έχει καταργήσει αυτή τη συγκεκριμένη ρύθμιση. Όμως, για τις προθέσεις σας και ανησυχούμε και θέλουμε να τις ξέρουμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο και πάλι.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ειλικρινά, κύριε Βορίδη, δεν με κάνατε σοφότερο σε σχέση με τις απόψεις σας και τις θέσεις σας. Δεν προσπαθήσατε καθόλου, τουλάχιστον να μπείτε στον κόπο να σχολιάσετε κάποια πράγματα. Παραμένετε αμετακίνητοι σε μια λογική που χαρακτηρίζεται από βαθύ συντηρητισμό στα ζητήματα της Αυτοδιοίκησης.

Θέλω να σας πω το εξής. Δεν κατάλαβα, ειλικρινά, τι λέτε για τον διάλογο και τι συστήνετε στον φίλο σας, τον Πρόεδρο της ΚΕΔΕ; Του συστήνετε να αποδράσει, όπως έκανε; Συμφωνείτε; Διότι στον διάλογο αυτόν ο οποίος ήταν θεσμοθετημένος, επαναλαμβάνω, η ΚΕΔΕ συμμετείχε στο 95% των συνεδριάσεων.

Έχουμε πει σε όλους τους τόνους: Πρώτη φάση διαλόγου, δεύτερη φάση διαλόγου, στη βάση αυτού του υλικού και όχι μόνο -δεν αποτελεί αυτό τελική πρόταση της Κυβέρνησης-, και μέσα από τη δεύτερη φάση του διαλόγου και φιλοδοξώντας, όπως έχω πει κατ’ επανάληψη σε δημόσιες τοποθετήσεις μου, περί τα μέσα της χρονιάς να έχει διαμορφωθεί ένα τελικό κείμενο -όπου και σε αυτό πάλι θα κληθεί να τοποθετηθεί και να το σχολιάσει η ΚΕΔΕ, εσείς, η ΕΝΠΕ και οποιοσδήποτε άλλος θέλει- θα προχωρήσουμε σε κάποιες βασικές μεταρρυθμίσεις που ουσιαστικά θα μας ανοίξουν τον δρόμο να πάμε σε μια νέα εποχή, να μπούμε σε μια νέα μεταρρυθμιστική περίοδο.

Η Αυτοδιοίκηση μπορεί να παίξει σημαντικότατο ρόλο στην υπόθεση της ανάπτυξης. Όμως, πρέπει πρώτα να ξανασυζητήσουμε για τις αρμοδιότητες, για τις επικαλύψεις αρμοδιοτήτων ανάμεσα στους βαθμούς, για τις σχέσεις με την κεντρική εξουσία, για τις σχέσεις με την αποκεντρωμένη διοίκηση, για τους πόρους, για την αξιοποίηση των αναπτυξιακών εργαλείων.

Τα προβλήματα σήμερα είναι άλλα και όχι αυτά τα οποία είπατε ή δεν είπατε ή δεν αναφέρατε καθόλου στη σύντομή παρέμβασή σας. Υπάρχει πρόβλημα υποστελέχωσης. Υπάρχουν προβλήματα από το γεγονός ότι δεν υπάρχουν οι κατάλληλες τεχνικές υπηρεσίες, οι μηχανικοί σε μια σειρά δήμους για να μπορέσουν να αξιοποιήσουν χρηματοδοτικά εργαλεία, πόρους από το ΕΣΠΑ, να ωριμάσουν μελέτες, να υποβάλλουν προτάσεις.

Ξέρετε γιατί έχουμε φτάσει ως εδώ; Διότι είναι τα αποτελέσματα της δικιάς σας πολιτικής που αποψίλωσαν την Αυτοδιοίκηση. Το πάνω από 65% μείωση των πόρων είναι επί των ημερών σας. Σήμερα, λοιπόν, μέσα σε όλα τα άλλα που μας κληρονομήσατε, μας κληρονομήσατε και αυτά τα πολύ μεγάλα προβλήματα και προσπαθούμε με χαμηλούς τόνους, με διάθεση ευρύτερης συνεννόησης να τα αντιμετωπίσουμε.

Γιατί σας ενοχλεί η έννοια της ευρύτερης συναίνεσης και συνεννόησης στην Αυτοδιοίκηση; Καλά, για τα άλλα εσείς έχετε τις γραμμές σας, έχετε τις απόψεις σας! Είστε φανατικά στον άξονα του ΔΝΤ και του κ. Σόιμπλε. Χαρακτηρίζεστε από ρεβανσισμό, από εκδικητικότητα. Τα είπε χθες ο Πρόεδρός σας, ο Αντιπρόεδρός σας. Τα είπατε όλοι. Εντάξει! Το καταλάβαμε αυτό. Ξέρουμε τι περιμένει τους εργαζόμενους στην Αυτοδιοίκηση, αν επανέλθετε στα πράγματα. Δεν θα επανέλθετε. Αυτό το γνωρίζουμε. Όμως, όσον αφορά στην Αυτοδιοίκηση δεν καταλαβαίνω, το αν θα πρέπει να αντιμετωπίσουμε με τον έναν ή τον άλλο τρόπο τα απόβλητα, το αν θα πρέπει να αναπλάσουμε μια πλατεία, το αν θα πρέπει να επεκτείνουμε έτσι ή αλλιώς ένα πολεοδομικό σχέδιο, σε αυτά πάνω είναι τόσο μεγάλες οι διαφορές; Εκεί δεν μπορεί να υπάρχουν ευρύτερες συνεννοήσεις;

Γιατί στις διάφορες επιτροπές που ασκούν εκτελεστικό έργο εντός της Αυτοδιοίκησης οι περισσότερες αποφάσεις, το 90% με 95%, είναι σχεδόν ομόφωνες και όταν φτάνουμε στο επίπεδο των δημοτικών συμβουλίων εκεί πια ανακαλύπτουμε τις μεγάλες διαχωριστικές γραμμές; Γιατί, λοιπόν, η απλή αναλογική δεν συμβάλλει σε μια λογική ευρύτερων συνθέσεων; Η τοπικότητα των προβλημάτων διευκολύνει μια τέτοια αντιμετώπιση.

Εκτός αν θέλετε να έχετε ενεργούμενα ενός καθοδηγητικού κέντρου, εκτός αν θέλετε τους δημάρχους να τους αντιμετωπίζετε σαν τον μεγάλο βραχίονα μιας κεντρικής «γαλάζιας» εξουσίας και να αναπαράγετε αυτό το πολιτικό σύστημα που οδήγησε και στην απαξίωση της Αυτοδιοίκησης τα προηγούμενα χρόνια. Αν έχετε μια τέτοια αντίληψη με γειά σας, με χαρά σας! Εκεί θα είμαστε απέναντι.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο Γενικός Γραμματέας της Κυβέρνησης κ. Καλογήρου ενημερώνει τη Βουλή ότι δεν θα συζητηθούν οι εξής ερωτήσεις:

Η δεύτερη με αριθμό 583/13-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Διοικητικής Ανασυγκρότησης, σχετικά με τις παραβιάσεις της νομοθεσίας στις προσλήψεις για τις Κοινωνικές Δομές Άμεσης αντιμετώπισης της φτώχειας, δεν θα συζητηθεί λόγω αναρμοδιότητας.

Η πέμπτη με αριθμό 585/13-3-2017 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργολαβικών εργαζομένων στην καθαριότητα στο Εθνικό Μετσόβιο Πολυτεχνείο, δεν θα συζητηθεί λόγω απουσίας στο εξωτερικό της αρμόδιας Υπουργού κ. Αχτσιόγλου.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής ερωτήσεις:

Η τέταρτη με αριθμό 584/13-3-2017 επίκαιρη ερώτηση πρώτου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών,σχετικά με την «παράλογη εκποίηση της κερδοφόρας Εγνατίας Οδού ΑΕ», δεν θα συζητηθεί λόγω φόρτου εργασίας του κ. Τσακαλώτου.

Η έκτη με αριθμό 576/7-3-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας, σχετικά με τη στήριξη της απασχόλησης και της παραγωγής Ελληνικών Βιομηχανιών της Χώρας, δεν θα συζητηθεί λόγω φόρτου εργασίας του κ. Σταθάκη.

Η πρώτη με αριθμό 579/10-3-2017 επίκαιρη ερώτηση δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνηπρος τον Υπουργό Δικαιοσύνης, Διαφάνειας και Ανθρωπίνων Δικαιωμάτων,σχετικά με την αποσυμφόρηση των φυλακών και την αύξηση της εγκληματικότητας, δεν θα συζητηθεί γιατί ο κ. Κοντονής θα βρίσκεται εκτός Αθηνών.

Η τρίτη με αριθμό 582/13-3-2017 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών, σχετικά με την ύπαρξη μόλις τεσσάρων (4) ραντάρ ταχύτητας στο εθνικό δίκτυο της χώρας, δεν θα συζητηθεί λόγω φόρτου εργασίας του κ. Τόσκα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, επιτρέψτε μου να πάρω τον λόγο για μισό λεπτό για να σας πω μια κουβέντα για την ερώτηση που κατέθεσα και δεν συζητείται διότι θεωρήθηκε μη αρμοδιότητα της κυρίας Υπουργού.

Όπως είπατε, κύριε Πρόεδρε, έχω καταθέσει μία ερώτηση προς την Υπουργό Διοικητικής Ανασυγκρότησης που αφορά παραβιάσεις στη νομοθεσία περί μοριοδότησης προσλήψεων από δήμους. Γενικότερα, το σύστημα προσλήψεων και η εποπτεία του ΑΣΕΠ σχετίζεται με το Υπουργείο Διοικητικής Ανασυγκρότησης και με κανένα άλλο Υπουργείο.

Με αυτήν την έννοια, θεωρώ ότι η ερώτησή μου είναι αρμοδίως υποβληθείσα προς την κ. Γεροβασίλη και αυτό αποδεικνύεται και από ένα άλλο γεγονός. Πριν από περίπου έναν μήνα είχα κάνει ερώτηση για το ίδιο θέμα και μου είχε απαντήσει γραπτά αρμοδίως.

Θα καταθέσω στα Πρακτικά την ερώτηση που είχα καταθέσει και την απάντηση που μου έδωσε αρμοδίως -και σωστά- η κ. Γεροβασίλη, προκειμένου να είναι κατατεθειμένες. Επιμένω, λοιπόν, ότι η κυρία Υπουργός είναι αρμόδια.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε, λοιπόν, τώρα στην πρώτη με αριθμό 3011/31-1-2017 ερώτηση τα-ου κύκλου των αναφορών και ερωτήσεων- του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Περιβάλλοντος και Ενέργειας,σχετικά με τα προβλήματα από την ανάρτηση των Δασικών Χαρτών, καθώς και στη δεύτερη με αριθμό 3158/6-2-2017 ερώτηση –επίσης του κύκλου των αναφορών και ερωτήσεων- του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας,σχετικά με τα προβλήματα από την ανάρτηση των Δασικών Χαρτών, οι οποίες επειδή σύμφωνα με την παράγραφο 4 του άρθρου 131 του Κανονισμού της Βουλής αφορούν το ίδιο θέμα, θα συζητηθούν μαζί, χωρίς να αλλοιωθούν οι χρόνοι τόσο των Βουλευτών όσο και του κυρίου Υπουργού.

Ορίστε, κύριε Δαβάκη, έχετε τον λόγο για δύο λεπτά.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Είναι ίσως μία από τις λίγες φορές που η κοινοβουλευτική διαδικασία έρχεται ως «Προμηθέας» να λύσει ορισμένα ζητήματα, όταν πράγματι βλέπει η Κυβέρνηση ότι δημιούργησε με τη νομοθετική της πρωτοβουλία ζητήματα, φυσικά κατ’ εφαρμογήν του γράμματος του Συντάγματος.

Κατέθεσα μία απλή έγγραφη ερώτηση λίγες μέρες αφού ξεκίνησε η ανάρτηση των δασικών χαρτών και συγκεκριμένα στις 31 Ιανουαρίου του τρέχοντος έτους. Θα έλεγα ότι με διάφορες απαντήσεις το γραφείο του κυρίου Υπουργού επικαλείτο κωλύματα και όλα αυτά τα στοιχεία τα οποία συνθέτουν τη γνωστή άρνηση, που διαβάσατε και εσείς πριν από λίγο, κύριε Πρόεδρε, δηλαδή, να μην απαντώνται πολλές ερωτήσεις κατά τη διαδικασία συζήτησης των επίκαιρων ερωτήσεων.

Σε εκείνη την ερώτηση θίγαμε τα τεράστια λάθη τα οποία προέκυπταν από την ανάρτηση των δασικών χαρτών, με ό,τι αυτό σημαίνει για τους ιδιοκτήτες, τις ασφυκτικές προθεσμίες των εξήντα ημερών, τα «ασφυκτικά» παράβολα που καλούνταν ο κάθε ιδιοκτήτης να καταβάλλει, από 45 ευρώ μέχρι 3.500 ευρώ περίπου, και τις σοβαρές επιπτώσεις οι οποίες προέκυπταν για τον αγροτικό κόσμο της χώρας, γιατί πολλοί από τους δασωθέντες αγρούς έπαιρναν επιδοτήσεις, ήταν στο ΟΣΔΕ, στον ΟΠΕΚΕΠΕ, κ.λπ., ήταν επιλέξιμες εκτάσεις.

Και λέω ότι αυτή η ερώτηση έρχεται ως «Προμηθέας», διότι πράγματι η Κυβέρνηση τροπολόγησε τη νομοθετική της πρωτοβουλία -ας μου επιτραπεί αυτός ο όρος- και ήρθε πριν από λίγα εικοσιτετράωρα να δημιουργήσει μια άλλη κατάσταση, επί τα βελτίω πιστεύω, ανακουφιστική κατάσταση προς τον κόσμο, όχι όμως ολοκληρωμένη, θα έλεγα ημιτελή, κύριε Υπουργέ.

Επειδή, λοιπόν, ως «Προμηθέας» λειτούργησε αυτή η ερώτηση περισσότερο, ξέρω την απάντηση του κυρίου Υπουργού, ότι θα αναφερθεί στην τροπολογία την οποία έφερε και αναμένω τη δική του απάντηση. Θα ήθελα να αναμείνει και αυτός τις δικές μου παρατηρήσεις, διότι το βασικό πρόβλημα το οποίο συνέχει τη χώρα μας, τον τόπο μας για πάρα πολλά χρόνια είναι να εφαρμόζουμε τα σωστά ημιτελώς, ατελώς, εσπευσμένα, πρόχειρα, κάτι για το οποίο αισθάνομαι ότι και εσείς έχετε λάβει γνώση και εσείς έχετε γίνει μάρτυς και αποδέκτης. Και νομίζω ότι κατά τούτο ένα καθ’ όλα σωστό μέτρο, το οποίο θα συμβάλλει στην περαιτέρω εξέλιξη του τόπου και στο Κτηματολόγιο και στην ανάπτυξη, υπονομεύθηκε με την προχειρότητα, με την ταχύτητα και με όλα αυτά τα οποία συνθέτουν το αποτέλεσμα για το οποίο αναγκαστήκατε να τροπολογήσετε.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθητές και μαθήτριες και τέσσερις συνοδοί εκπαιδευτικοί τους, από το 10ο Γυμνάσιο Ηρακλείου Κρήτης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακολουθείτε την συνεδρίαση κοινοβουλευτικού ελέγχου, που είναι μια από τις βασικές αρμοδιότητες της Βουλής, όπου οι Βουλευτές ερωτούν τους Υπουργούς για διάφορα θέματα των αρμοδιοτήτων τους και οι Υπουργοί απαντούν. Γι’ αυτό δεν βλέπετε να υπάρχει Ολομέλεια και πολλοί Βουλευτές στην Αίθουσα.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Επιτρέψτε μου να καλωσορίσω και εγώ τους μαθητές από το 10ο Γυμνάσιο Ηρακλείου και να τους ευχηθούμε «καλή διαμονή στην Αθήνα και επιστροφή χωρίς προβλήματα».

Να πούμε ότι σήμερα, πράγματι, συζητούμε ένα σοβαρό θέμα, το οποίο προέκυψε γιατί η Κυβέρνηση και συγκεκριμένα το Υπουργείο Περιβάλλοντος δεν προχώρησε στην απαιτούμενη προετοιμασία πριν να κάνει την ανάρτηση των δασικών χαρτών. Βεβαίως προηγήθηκε, με νόμο αυτής της Κυβέρνησης, η τροποποίηση προηγούμενων νόμων, που προέβλεπαν αυτή την προετοιμασία και η οποία απαλείφθηκε, ενώ είναι ένα απαραίτητο στάδιο το οποίο θα διευκόλυνε τα πράγματα. Και έτσι οδηγηθήκαμε στο αδιέξοδο που έρχεται κατόπιν εορτής η Κυβέρνηση να λύσει με τροπολογία.

Εμείς είχαμε επισημάνει από την αρχή ότι είναι απόλυτο λάθος να αναρτηθούν οι δασικοί χάρτες χωρίς να γίνει συσχέτιση με τα πολεοδομικά σχέδια και όλα όσα αφορούν την πολεοδομία. Είναι απολύτως λάθος να αναρτηθούν οι δασικοί χάρτες χωρίς να γίνει η συσχέτιση και να εξαιρεθούν τα γεωτεμάχια τα οποία περιλαμβάνονται στους χάρτες του ΟΠΕΚΕΠΕ και τα οποία είναι ενταγμένα σε ευρωπαϊκές επιδοτήσεις. Είναι απολύτως λάθος το αυξημένο παράβολο και βεβαίως η μικρή προθεσμία η οποία υπήρξε για τις ενστάσεις.

Έτσι λοιπόν ζητούσαμε από την Κυβέρνηση να αναστείλει αυτήν τη διαδικασία και αφού προβεί στις απαραίτητες τροποποιήσεις στο θεσμικό πλαίσιο, να έρθει και να δούμε από κοινού στο πλαίσιο της συνεννόησης πώς μπορεί να επιλυθεί το θέμα καλύτερα. Αντί αυτού, έχει φέρει μια τροπολογία, η οποία θα συζητηθεί, βεβαίως, σήμερα στην κανονική διαδικασία. Όμως από τον τίτλο της –και θα πω περισσότερα στη δευτερομιλία μου- φαίνεται ότι είναι περισσότερο τροπολογία η οποία θέλει επικοινωνιακά να διαχειριστεί το θέμα παρά τροπολογία ουσίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, αν δεν κάνω λάθος, έχετε ραντεβού σήμερα με τον Δήμο Πατμίων. Πρέπει να σας πω ότι και εκεί λένε ότι σχεδόν όλο το νησί έχει χαρακτηριστεί δασική περιοχή. Αυτό σημαίνει ότι μάλλον πρέπει να το δείτε το θέμα αναλυτικότερα.

Έχετε τον λόγο, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Παρ’ ότι δεν προβλέπεται στην κοινοβουλευτική διαδικασία, με υποχρεώνετε να σας ενημερώσω ότι εγώ έχω συναντηθεί εδώ και τρεις εβδομάδες με εκπροσώπους του Δήμου Πάτμου. Προφανώς γνωρίζω τα ζητήματα. Ευχαριστώ, όμως, και για τη δεύτερη ενημέρωση που κάνετε εσείς σήμερα, κύριε Πρόεδρε.

Κυρίες και κύριοι συνάδελφοι Βουλευτές, θα απαντήσω ταυτόχρονα. Νομίζω στον δεύτερο κύκλο θα βρεθεί η δυνατότητα να κάνουμε λίγο καλύτερη τη συζήτηση για τα ζητήματα τα οποία θέτετε και αφορούν τους δασικούς χάρτες.

Κύριε Πρόεδρε, νομίζω ότι θα πρέπει να έχω τον διπλό χρόνο. Ευχαριστώ.

Οφείλω να ξεκινήσω λέγοντας ότι η κύρωση των δασικών χαρτών είναι πράγματι μια πρωτόγνωρη διαδικασία για την ελληνική πολιτεία, για τη δημόσια διοίκηση, για τους κατοίκους της υπαίθρου και για το περιβάλλον της χώρας μας. Και αυτό γιατί η Κυβέρνηση κλήθηκε και ανέλαβε την ευθύνη να υλοποιήσει κάτι που, όπως καλά γνωρίζετε, έχει νομοθετηθεί στη χώρα μας από το 1976 και καμμία κυβέρνηση δεν είχε την τόλμη και την πολιτική βούληση να το υλοποιήσει. Αυτό πρέπει να το καταθέσουμε εισαγωγικά: Δεν τόλμησε το πολιτικό σύστημα της χώρας μας να υλοποιήσει νόμους και το Σύνταγμα του 1975, να προστατεύσει το δάσος, να θέσει κανόνες, να αποτυπώσει νομιμότητα και κανονικότητα, να οργανώσει την ανάπτυξη, να οργανώσει τον χωροταξικό σχεδιασμό, να κατοχυρώσει δικαιώματα πολιτών και αγροτών, να προστατεύσει το περιβάλλον, άρα να τροφοδοτήσει επιπλέον και με ποιότητα ζωής, αλλά και με νέα ανάπτυξη τη χώρα μας.

Αυτό είναι το θέμα που συζητάμε σήμερα. Το πρόβλημα της χώρας μας δεν είναι οι δασικοί χάρτες. Είναι αυτά που αποκαλύπτουν οι δασικοί χάρτες. Διότι οι δασικοί χάρτες έρχονται να επιλύσουν προβλήματα που δημιούργησε η Μεταπολίτευση στη χώρα μας. Το χτύπημα στην πλάτη «μην ανησυχείς, δεν θα κάνουμε δασικούς χάρτες» σήμαινε για τον Έλληνα αγρότη ότι δεν λύνεται το πρόβλημα της αγροτικής καλλιέργειας, ότι δεν αποτυπώνεται η γη του, ότι δεν εκσυγχρονίζεται η καλλιέργειά του. Το ίδιο σήμαινε πιθανά και για την αυθαίρετη τουριστική κατοικία: «Μην ανησυχείς».

Τελικά, όμως, ερχόμαστε σήμερα και βλέπουμε ότι αυτό το «μην ανησυχείς» έχει ανησυχήσει πολύ τη χώρα γιατί την οδήγησε και από αυτή τη διαδρομή σε μια ατέλεια, για να μην πω σε μια χρεοκοπία. Βέβαια, μπορεί να υπήρχαν και πολλά φαινόμενα συνδιαλλαγής της πολιτικής με τους πολίτες για να καθυστερούν οι δασικοί χάρτες. Τελικά, όμως, υποδουλώνεται το κράτος, ο αγρότης, ο πολίτης, γιατί δεν έχει διέξοδο, γιατί δεν έχει κανονικότητα, δεν έχει νομιμότητα. Δεν ξέρουμε σήμερα, στην Ελλάδα του 2017, πού είναι τα δάση μας. Ακόμα περιμένουμε να μας δώσουν οι ΟΤΑ τα όρια των οικισμών τους για να προστατεύσουμε την κατοικία. Αυτό συζητάμε σήμερα.

Η δική μας επιλογή ήταν μονοσήμαντη. Η Ελλάδα προχωράει μπροστά. Δεν κοιτάει πίσω. Βλέπει αυτό που πρέπει να κάνει. Είναι ευρωπαϊκή υποχρέωση εδώ και πολλά χρόνια να έχουμε Κτηματολόγιο. Δεν μπορέσατε να το ολοκληρώσετε. Αυτή είναι η πραγματικότητα. Πρέπει να το κάνουμε τώρα μαζί. Εγώ ευχαριστώ γιατί αυτή η συνομιλία μπορεί να προσθέσει βελτιώσεις. Διότι ο σκοπός της σημερινής Κυβέρνησης είναι να βελτιώσουμε ό,τι χρειάζεται και να αποκαταστήσουμε τη νομιμότητα και την κανονικότητα. Και γι’ αυτό θα προχωρήσουμε και με περαιτέρω ρυθμίσεις, τις οποίες, κύριοι συνάδελφοι, έχω ήδη ανακοινώσει σε αντίστοιχη ερώτηση στη Βουλή εδώ και τρεις εβδομάδες. Και έχω ανακοινώσει και τις νέες βελτιώσεις, όχι μόνο αυτές που είναι τώρα σε τροπολογία.

Έτσι, λοιπόν, πρέπει να αποκαταστήσουμε τη νομιμότητα. Αυτή η ριζοσπαστική τομή πρέπει να προχωρήσει. Ο κανόνας, κύριε Πρόεδρε -επειδή και εσείς το θέσατε- είναι η συνομιλία με όλους τους ενδιαφερόμενους να βρει νόμιμες, τυπικές λύσεις και να αποκαταστήσει την κανονικότητα. Σαφέστατα δεν θα επιχειρηματολογήσω υπέρ όλων των μελετών. Θα επιχειρηματολογήσω υπέρ της διαδικασίας που έχουμε ανάγκη. Αυτό είναι το ζητούμενο νομίζω και αυτό προχωράμε σήμερα.

Πρέπει, λοιπόν, να σας πω ότι μειώθηκε το τέλος αντιρρήσεων. Και για αυτό υπάρχει η απόφαση από τις 3-2-2017. Γιατί μειώθηκε το τέλος αντιρρήσεων; Διότι η υπουργική απόφαση του 2014 σε κυβερνήσεις που νομίζω ότι συμμετείχατε, προέβλεπε το κατώφλι του τέλους αντίρρησης να είναι 50 ευρώ, δηλαδή η πιο μικρή αντίρρηση για την πιο μικρή έκταση. Εμείς πήραμε την απόφαση και το τροποποιήσαμε στα 10 ευρώ, 80% έκπτωση.

Άρα, δεν νομίζω ότι είναι δόκιμο να συζητάμε ότι εμείς εισάγουμε τέλη, όταν μειώνουμε τις αποφάσεις των Υπουργών της προηγούμενης κυβέρνησης κατά 80% για τη χαμηλότερη έκταση και κατά 60%-70% για τις μεσαίες. Προφανώς δεν μειώνουμε τόσο πολύ το τέλος αντίρρησης για τις εκτάσεις άνω των τριακοσίων στρεμμάτων δάσους. Εκεί μειώσαμε 7% την αντίρρηση.

Όσον αφορά, λοιπόν, την πρόσβαση του πολίτη στην αντίρρηση, ναι, πήραμε μια μεγάλη απόφαση και το μειώσαμε πάρα πολύ σε σχέση με τις προηγούμενες αποφάσεις.

Επειδή, όμως, αναφερθήκατε και στον χρόνο ανάρτησης, να σας πω το εξής: ο νόμος του 2010 -πάλι νομίζω ότι ήσασταν εσείς στο Κοινοβούλιο και τον ψηφίσατε-είχε χρόνο ανάρτησης σαράντα πέντε ημέρες.

Εμείς ήρθαμε με νόμο το 2016 και τις κάναμε εξήντα και δώσαμε και τις είκοσι μέρες για τους κατοίκους του εξωτερικού. Το αυξήσαμε. Ήρθαμε και προχθές με τροπολογία -επειδή βλέπουμε όλο αυτό που γίνεται στην ελληνική ύπαιθρο και μας ενδιαφέρει να είναι οργανωμένη η δουλειά, να οργανωθεί η διαδικασία και να καταλήξουμε σε κάτι σωστό- και προτείναμε και άλλες σαράντα πέντε. Από τις σαράντα πέντε ημέρες, λοιπόν, του νόμου του 2010, θα πάμε στις εκατόν πέντε, με δική μας νομοθετική πρωτοβουλία. Και θα σας ευχαριστήσω δημόσια, αν όλη η Βουλή μαζί το ψηφίσει, γιατί είναι σωστό. Το προηγούμενο δεν ήταν σωστό, κύριοι συνάδελφοι, αυτό που ερχόμαστε να διορθώσουμε, οι σαράντα πέντε ημέρες του 2010.

Θέλω, λοιπόν, να καταθέσω εδώ τη συνιστάμενη όλων αυτών που είπα, μία αναγκαία διαδικασία που πρέπει να υλοποιηθεί, η οποία βελτιώνεται από τη δική μας Κυβέρνηση γιατί είχε σοβαρά προβλήματα και δεν εφαρμόστηκε από τις προηγούμενες.

Να πω και κάτι ακόμα για να ολοκληρώσω την πρώτη τοποθέτησή μου. Πράγματι, ο νόμος αυτός προέβλεπε την προστασία της κατοικίας και των οργανωμένων ανθρωπογενών δραστηριοτήτων, ήτοι σημαίνει επιχειρηματικότητας και των άλλων λειτουργιών που αναφέρετε στις επιστολές σας, στις ερωτήσεις σας.

Μα, ο νόμος του 2016 προβλέπει ότι οι δήμοι υποχρεούνται να εισάγουν στο σύστημα των δασικών χαρτών, και έτσι να εξαιρεθεί από την ανάρτηση, τις περιοχές κατοικίας, τα όρια πολεοδομικών σχεδίων, άρα και των υπολοίπων δραστηριοτήτων, και ταυτόχρονα τις οικιστικές πυκνώσεις. Έτσι, προστατεύεται η κατοικία και η οργανωμένη ανθρωπογενής δραστηριότητα. Όμως, δεν το έχουν κάνει. Οι δήμοι δεν έχουν υλοποιήσει τον νόμο, παρ’ ότι έχουν πάρει τέσσερις επιστολές από το Κτηματολόγιο και δύο επιστολές από εμένα προς την Κεντρική Ένωση Δήμων και έχω ζητήσει και συνεδρίαση της Κεντρική Ένωσης Δήμων για να εφαρμοστεί αυτή η υποχρέωση, που ήταν η πρώτη στον νόμο, να εξαιρεθούν τα σχέδια οικισμών και οι οικιστικές πυκνώσεις, έτσι ώστε η περιοχή κατοικίας να επιλύεται πολεοδομικά και χωροταξικά και όχι με βάση τη δασική νομοθεσία.

Άρα, εμείς έχουμε ενισχύσει τη διαδικασία όσον αφορά τον χρόνο, τη μείωση των τελών, έχουμε δώσει τον λόγο στην αυτοδιοίκηση, εκπροσωπώντας τον πολίτη στο εγγύτερο σημείο να επιλύσει τα ζητήματα της κατοικίας και να τα προστατέψει, ώστε να έρθουμε με ρυθμίσεις, τις οποίες θα πω και στο δεύτερο μέρος της απάντησής μου, να υποστηρίξουμε και την αγροτική καλλιέργεια, έτσι ώστε να μην αμφισβητηθεί η αγροτική παραγωγή και το σύστημα των επιδοτήσεων. Γι’ αυτό υπάρχει ήδη δικιά μας υπουργική απόφαση για την άρση αναδάσωσης σε καλλιεργούμενες εκτάσεις, που ξέρω ότι έχετε αρκετές στην Πελοπόννησο, έτσι ώστε η αγροτική έκταση, πριν την πυρκαγιά, να μην υπόκειται στην αναδάσωση, όπως προέβλεπε η απόφαση του δασαρχείου και να εξαιρεθεί με δική μας υπουργική απόφαση και τροπολογία που έχουμε φέρει, έτσι ώστε και στις αναδασωτέες να αποδοθεί νομιμότητα και να μην αμφισβητηθούν οι διαδικασίες των επιδοτήσεων και εκεί.

Θα μου επιτρέψετε, όμως, να συνεχίσω στο δεύτερο μέρος αφού ακούσω και τις δικές σας προτάσεις, για να μην υπερβώ τον χρόνο και τη δεοντολογία της συζήτησης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Τον λόγο έχει ο κ. Δαβάκης για τρία λεπτά.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, η πρόβλεψη του Συντάγματος του 1975 έδειχνε προς μια κατεύθυνση την οποία όντως για πολλές δεκαετίες δεν ακολουθήσαμε. Αυτά που είπε ο κύριος Υπουργός περί χτυπήματος στην πλάτη κ.λπ. δεν θα έπρεπε να τα λέει, διότι οι φυσικοί παρακολουθητές του χτυπήματος στην πλάτη είστε εσείς. Να μην αναφερθούμε τώρα στο παρελθόν, που όλα τα σφάζατε και όλα τα μαχαιρώνατε στο επίπεδο της προεκλογικής εξαγγελίας και των υποσχέσεων.

Είναι κάτι πολύ πιο σοβαρό, για το οποίο κάνατε λάθος. Και το λάθος σας, κύριε Υπουργέ, αποδεικνύεται. Εμείς δεν παγώνουμε τον χρόνο και λέμε: «το πολιτικό σύστημα σαράντα χρόνια πριν κ.λπ.». Εμείς λέμε επί της ουσίας και τώρα τι έχει γίνει. Και η πραγματικότητα είναι ότι σηκώσατε τους χάρτες, χωρίς να έχετε προβλέψει τα προβλήματα τα οποία θα προκύψουν.

Αυτό δείχνει μια βεβιασμένη ενέργεια, μια ενέργεια που θεωρώ ότι δεν λύνεται με την αύξηση της προθεσμίας. Διότι θα μπορούσατε να έχετε μια μεγάλη προθεσμία ενός έτους, με ορόσημα μέσα σε αυτήν την προθεσμία, καταλυτικά και διαλυτικά ορόσημα, ούτως ώστε ο κόσμος να χτίσει μια συνείδηση σύμπραξης προς αυτήν την πολύ σωστή κατεύθυνση, που λέγεται δασικός χάρτης για τη χώρα, χωρίς τις κραυγές, τις πολιτικές εκμεταλλεύσεις διαφόρων, που μπορεί να γνωρίζετε κι εσείς, περί καταλήστευσης, περί δημεύσεων κ.λπ..

Φέρατε την τροπολογία, η οποία αποδεικνύει για μια ακόμη φορά το ανέτοιμο ή το πρόχειρο της επιλογής σας. Η τροπολογία αυτή πράγματι -και είμαστε θετικοί-, λύνει το ζήτημα της ασφυκτικής προθεσμίας.

Το τελεσίδικο της απόφασης της επιτροπής, το ότι η απόφαση της επιτροπής είναι τελική και δεν επιδέχεται προσφυγή, αυτό δεν το λύνει η τροπολογία.

Το κόστος παραβόλου καλύπτεται από την τροπολογία; Είπατε ότι το μειώσατε κι άλλο. Περιμένουμε να το δούμε.

Σχετικά με τις επιλέξιμες εκτάσεις, οι αγρότες που προσφεύγουν για να αποδείξουν την ιδιοκτησία τους σε αγροκτήματα που είναι μέσα σε δασικό χάρτη, καλύπτονται από την τροπολογία και αυτό είναι ένα από τα θετικά, σχετικά με τον ΟΠΕΚΕΠΕ.

Η αναστολή διαδικασίας ανάρτησης των δασικών χαρτών. Προτίθεται η Κυβέρνηση να αναβάλει την ανάρτηση των χαρτών, μέχρι να ολοκληρωθεί η διαδικασία που είχαμε προτείνει; Δεν προτίθεται. Αντιθέτως, η τροπολογία παρέχει και ρυθμίσεις που λέτε ότι θα διευκολύνουν. Θεωρώ ότι δεν θα είναι προς αυτήν την κατεύθυνση.

Η συνδρομή ειδικών καλύπτεται από την τροπολογία; Μηχανικό, πολεοδομικό γραφείο κ.λπ.; Δεν καλύπτεται. Άρα, θα αναγκαστεί πάλι ο πολίτης να καταφύγει σε μηχανικούς, σε γεωτέχνες κ.λπ..

Η σύνθεση των επιτροπών. Έγινε μια εκτενής περιγραφή της σύνθεσης της επιτροπής και του τρόπου εξέτασης των αντιρρήσεων και νομίζω ότι δεν καλύπτεται από την τροπολογία. Αναφέρατε για τη σύμπραξη των δήμων, ότι μόνο το 40% -το είπατε και το πρωί στην τηλεόραση- έχει συμπράξει για τις οικιστικές πυκνώσεις.

Εγώ δεν θα σας πω μόνο για τους δήμους. Θα σας πω για τις δασικές υπηρεσίες. Ποια είναι η στελέχωση των δασικών υπηρεσιών; Θα μου απαντήσετε «στα δύο χρόνια που κυβερνάμε θα τη λύσουμε»; Όχι, αλλά το πρόβλημα το έχετε εσείς αυτήν τη στιγμή. Εμείς επί σαράντα χρόνια, εκλεγόμενοι από τον ελληνικό λαό, κάναμε αυτά που κάναμε και βάλαμε και στο Σύνταγμα το θέμα του δάσους. Εσείς που είστε στο πολιτικό περιθώριο επί σαράντα χρόνια, με την καλή έννοια «πολιτικό περιθώριο», τι κάνετε τώρα που έχετε τη μάχαιρα;

Για να σας πω χαρακτηριστικά, η σύμπραξη της κοινωνίας είναι η εξής: Εβδομήντα πολίτες έχουν κάνει αντιρρήσεις αυτήν τη στιγμή στον Νομό Λακωνίας, εκ των οποίων εβδομήντα, οι εξήντα πέντε είναι των περιπτώσεων των ατελώς αντιρρήσεων. Καταλαβαίνετε τον φόβο με το παράβολο. Όλα αυτά κατατείνουν προς αυτό που σας είπα για τους χάρτες. Και είναι ένα θέμα αυτό με τους χάρτες, κατά πόσον οι δασικές μας υπηρεσίες με τα επίλεκτα και τα έμπειρα στελέχη που έχουν -τα λίγα αλλά τα καλά-, έχουν συμπράξει προς αυτήν τη διαδικασία. Απ’ ό,τι ξέρω, ιδιωτική πρωτοβουλία ανέλαβε αυτήν την υπόθεση και έδωσε κάποια συγκεκριμένα στοιχεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ θα ήθελα να μου πείτε στην περίπτωση αυτή τι πρόκειται να γίνει. Είναι ζητήματα που πρέπει να τα ξαναδείτε. Εδώ που είμαστε τώρα δεν νομίζω ότι μπορεί να αναβληθεί τίποτα. Πρέπει να βάλετε ορόσημα σε μια μεγάλη χρονική διάρκεια, να γίνει πιο φιλική η διαδικασία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δαβάκη, ολοκληρώστε σας παρακαλώ.

**ΑΘΑΝΑΣΙΟΣ ΔΑΒΑΚΗΣ:** Τελειώνω, κύριε Πρόεδρε. Απλώς, είναι λίγο σύνθετο το θέμα, γι’ αυτό έχουμε ανάγκη χρόνου. Κατά τούτο, η υπόθεση δασικοί χάρτες πρέπει να γίνει μια πιο προσεγγίσιμη, φιλική από κάθε πλευρά διαδικασία για τους πολίτες. Αισθάνομαι ότι και οι αναδασμοί που φέρνετε τώρα δείχνει ότι δεν το είχατε προβλέψει το ζήτημα. Δεν μπορεί να σηκώνεις δασικούς χάρτες, χωρίς να έχουν προβλεφθεί οι αναδασμοί. Τώρα το φέρνετε σε τροπολογία. Και όλα αυτά τα οποία έχουμε συζητήσει, καθώς επίσης και το ζήτημα των κατοίκων του εξωτερικού, που ακόμα δεν έχουν ιδέα για το τι γίνεται. Χρειάζονται πληρεξούσια, χρειάζονται επιτόπου μεταβάσεις αυτών των ανθρώπων, όλα αυτά. Αισθάνομαι ότι σας έχουν απασχολήσει.

Αυτήν τη στιγμή είμαστε εδώ όχι για να κάνουμε αντιπολίτευση, αλλά για να σας διορθώσουμε προς τη σωστή κατεύθυνση, όπως φάνηκε με την τροπολογία που φέρατε. Είναι ατελής, είναι -θα έλεγα- ημίμετρο, διορθώστε την και κάντε την καλύτερη. Έχετε τον χρόνο και τη δυνατότητα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, αντί απαντήσεων και πραγματικά μιας αναγκαίας αυτοκριτικής για τις ενέργειες τις οποίες δεν πράξατε και για τις ενέργειες τις οποίες πράξατε και έφεραν το αδιέξοδο, επιδοθήκατε σε μια τοποθέτηση «γκρίζας» προπαγάνδας, όπως αρέσκεστε, και είναι γεγονός ότι τα καταφέρνετε.

Εδώ, όμως, αυτό είναι ένα θέμα που αφορά τους πολίτες. Εμφανιστήκατε ως κατήγορος της Μεταπολίτευσης και των ΟΤΑ και «καθαρίσατε» το θέμα. Βέβαια, κινδυνεύετε να χαρακτηριστείτε έμμεσα ως υποστηρικτής της χούντας, του εμφυλίου και όλης της προτέρας κατάστασης πριν από τη Μεταπολίτευση, κύριε Υπουργέ. Ο εμφύλιος έχει άμεση σχέση με τους δασικούς χάρτες, γιατί την περίοδο του εμφυλίου και λόγω του εμφυλίου εγκαταλείφθηκαν εκτάσεις που καλλιεργούνταν μέχρι τότε και που με τους δασικούς σας χάρτες που χωρίς προετοιμασία τους αναρτήσατε, καλλιεργήσιμες εκτάσεις εμφανίζονται ως δάση. Εμείς, λοιπόν, σας το είπαμε. Γιατί δεν προβήκατε στην προετοιμασία και αντ’ αυτού κάνατε επίθεση στους ΟΤΑ και στη Μεταπολίτευση;

Ακούστε, λοιπόν, τώρα. Ήλθατε με τον δικό σας νόμο, το ν.4389, περίπου τον Μάιο ή τον Ιούνιο και τροποποιήσατε τον ν.4164/2013 και τον ν.4280/2014. Έτσι, αποφύγατε να κάνετε την προετοιμασία στην οποία αναφέρθηκα, δηλαδή, να τα συσχετίσετε με τις πολεοδομημένες εκτάσεις, να συνεργαστείτε με τα πολεοδομικά γραφεία της χώρας γι’ αυτό το σκοπό. Δεν προβήκατε στη συσχέτιση με τις καλλιεργήσιμες εκτάσεις, άρα και τους χάρτες του ΟΠΕΚΕΠΕ και τα αναρτήσατε και βεβαίως μ’ αυτή τη διαδικασία όχι εξήντα μέρες, αλλά ούτε εκατόν εξήντα δεν φτάνουν. Αν είχατε προβεί σ’ αυτή τη συσχέτιση, ασφαλώς δεν θα υπήρχαν προβλήματα και ήταν αρκετές οι σαράντα πέντε μέρες. Τα προβλήματα προέκυψαν από τη δική σας ρύθμιση. Άλλωστε το παραδέχεστε.

Παρ’ ότι στο πλαίσιο της «γκρίζας» προπαγάνδας γράφετε πάνω στην τροπολογία την οποία καταθέσατε «Τροποποίηση του νόμου του 2010», ακούστε τι τροποποιείτε, για να ξέρει και ο κόσμος.

Καταργείτε την παράγραφο γ του άρθρου 153 του ν.4389/2016, νόμος Κυβέρνησης ΣΥΡΙΖΑ-ΑΝΕΛ. Από κάτω γράφει ότι καταργείται η παράγραφος β του άρθρου 153 του ν.4389/2016, του νόμου σας. Καταργείται η παράγραφος ε του άρθρου 153 του ν.4389. Καταργείται η παράγραφος στ του άρθρου 153. Στην επόμενη σελίδα, τη σελίδα 7, αναφέρετε ότι καταργείται η παράγραφος ζ του άρθρου 153 του ν.4389, του νόμου της Κυβέρνησης ΣΥΡΙΖΑ-ΑΝΕΛ και επίσης καταργούνται οι παράγραφοι η και θ του ιδίου άρθρου. Αυτά αναφέρονται στις καταργούμενες διατάξεις.

Ήλθε, λοιπόν, η Κυβέρνηση με μια τροπολογία να διορθώσει, να καταργήσει -και καλά έκανε, αφού είχαμε φτάσει σε αδιέξοδο- τις δικές της διατάξεις, που προκάλεσαν το αδιέξοδο και μας λέει ψευδώς στον τίτλο ότι τροποποιεί τον νόμο του 2010. Τροποποιεί το άρθρο του νόμου του 2010 που είχε τροποποιηθεί, όμως, με το άρθρο 153 του ν.4389, το οποίο αποκρύπτει. Στις καταργούμενες διατάξεις, βέβαια, οι υπηρεσίες δεν μπορούσαν να το αποκρύψουν. Άλλο το πολιτικό κείμενο της εισηγητικής έκθεσης που κάνει τη «γκρίζα» προπαγάνδα και άλλο οι καταργούμενες διατάξεις που η υπηρεσία λέει τι καταργούνται. Αυτό είναι, λοιπόν. Βγείτε και πείτε «κάναμε λάθος».

Βεβαίως, έχει αξία αυτό το οποίο ζητήσατε. Να δούμε από κοινού στο πλαίσιο μιας συνεννόησης, με τις διατάξεις οι οποίες θα ψηφιστούν από την Ολομέλεια στο πλαίσιο της συζήτησης και του νομοθετικού έργου με βάση την κατάθεση της τροπολογίας σας, πώς θα ξεπεράσουμε το πρόβλημα, αλλά όχι να έρχεστε και να τα ρίχνετε όλα στο παρελθόν και να λέτε ότι τα δικά σας, όλα αυτά που κάνατε τον Μάιο και τον Ιούνιο, ήταν αγιότητες.

Κύριε Πρόεδρε, λόγω της συνεδρίασης της Διάσκεψης των Προέδρων -με ειδοποίησαν ξανά να πάω, διότι λείπαμε και οι δύο εκπρόσωποι και πρέπει να προσέλθω- θα ζητήσω συγγνώμη και θα δω από τα Πρακτικά την απάντηση του κυρίου Υπουργού.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και** **Ενέργειας):** Ωραία. Μάλιστα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι η Διάσκεψη, κύριε Υπουργέ. Έπρεπε να το έχει φροντίσει ο κύριος Πρόεδρος και δεν το φρόντισε, για να μη θεωρηθεί ότι έκανε διευκόλυνση στην παράταξή του, αλλά ό,τι πείτε θα καταγραφεί στα Πρακτικά. Έτσι κι αλλιώς, δικαίωμα ανταπάντησης δεν έχω. Λέτε ό,τι θέλετε στη δευτερολογία σας. Βγάλτε άλλο ένα λογύδριο «γκρίζας» προπαγάνδας.

Εδώ είμαστε να το διαβάσουμε και το μεσημέρι που θα είναι η συζήτηση για το νομοσχέδιο, θα πάρετε τις απαντήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κατ’ αρχάς, οφείλω να πω ότι εγώ δεν θα πέσω σε κανένα επίπεδο ευτελισμού της πολιτικής, ούτε καπηλείας της ιστορίας και των αγώνων του ελληνικού λαού. Νομίζω ότι αυτός ο λαϊκισμός αντικατοπτρίζει την πορεία του δικομματισμού και γιατί η χώρα μας έχει σοβαρά προβλήματα στην οικονομία, στη διοίκηση, στην αγροτική παραγωγή. Δεν αναφέρομαι, κύριε Δαβάκη, σε εσάς. Νομίζω ότι μπορούμε να συζητήσουμε επί κάποιων θεμάτων τα οποία μπορούν να προσθέσουν στην πολιτική και στη λειτουργία της Βουλής προς όφελος των πολιτών.

Νομίζω ότι καμμία σχέση δεν έχουν με την πραγματικότητα όλα αυτά που ακούστηκαν στο τέλος της προηγούμενης ερώτησης. Εξάλλου, εμείς λαμβάνουμε τώρα τις πρωτοβουλίες για να λύσουμε σοβαρά θέματα και νομοθετικά κενά, διότι, δυστυχώς, ο συνάδελφος διάβασε τμήματα της αιτιολογικής. Πράγματι ο νόμος του 2016 τροποποιούσε τον νόμο του 2010. Και αυτός τροποποιείται κατ’ ουσίαν. Εξάλλου, κατέθεσα στην επιτροπή υπουργικές αποφάσεις και νόμους με την υπογραφή του κ. Σκρέκα, του κ. Μανιάτη που δημιουργούσαν θέματα σοβαρά τα οποία εμείς τώρα επιλύουμε. Αλλά αυτά τα είπαμε στην επιτροπή και θα τα πούμε στην Ολομέλεια, όταν έρθει η τροπολογία. Δεν αφορά την ερώτηση και πρέπει να συμβάλουμε στον κοινοβουλευτικό έλεγχο τον οποίο προκαλέσατε και αυτό σκοπεύω να κάνω.

Πρώτο ερώτημα που θέσατε στη δευτερομιλία σας, κύριε Δαβάκη, ήταν εάν οι δασικές υπηρεσίες έχουν την πρωτοβουλία. Ναι, ο νόμος του 2016 θέτει πλέον σε πρώτο επίπεδο τις δασικές υπηρεσίες. Δεν ίσχυε το ίδιο με τον προηγούμενο νόμο, κύριε Δαβάκη. Και μάλιστα έτσι γλιτώσαμε σαν χώρα σοβαρό κόστος στις εκπονήσεις των μελετητών. Μάλιστα, όσες δασικές υπηρεσίες είχαν τη δυνατότητα εκπονήσαν μόνες τους, χωρίς μελετητές, τους δασικούς χάρτες και έχουν ξεκινήσει και αναρτώνται πρώτες. Είναι στην πρώτη φουρνιά των αναρτήσεων και πρέπει να τους ευχαριστήσουμε. Βέβαια, το καθήκον τους επιτέλεσαν.

Επίσης, οι δασικές υπηρεσίες έχουν την ευθύνη και της θεώρησης των χαρτών που οι μελετητές δημιουργούν, άρα σε κάθε περίπτωση έχουν τη σφραγίδα και την πιστοποίηση και τη θεώρηση αυτού του υλικού που αναρτάται. Υπάρχουν, όμως, και σε αυτούς τους χάρτες θέματα. Είπαμε ότι εμείς δεν μπορούμε να γνωρίζουμε κάθε χάρτη τι περιέχει. Πρέπει να δώσουμε τη δυνατότητα στον πολίτη να το επιλύσει. Εδώ, λοιπόν, προκύπτει ένα ερώτημα: Με ποιο κόστος θα το επιλύσει ο πολίτης και με ποια τεχνική βοήθεια; Επιλύεται αυτό;

Το δεύτερο στοιχείο της τοποθέτησής μου, λοιπόν, είναι ότι παρ’ ότι οι δασικές υπηρεσίες έχουν τον πρώτο λόγο, δυστυχώς, κύριε Δαβάκη, με την πολιτική που και ο κ. Μητσοτάκης εφήρμοσε στο Υπουργείο Διοικητικής Μεταρρύθμισης είναι αποστελεχωμένες οι δημόσιες υπηρεσίες. Υπάρχει σοβαρότατο πρόβλημα στελέχωσης του δημόσιου τομέα και μη σας πω ότι υπήρχαν σχέδια απολύσεων και περιορισμού της εργασίας στο δημόσιο. Εμείς τώρα ερχόμαστε να αποκαταστήσουμε αυτό το πλήγμα που δημιούργησε η τελευταία περίοδος της διακυβέρνησης κατά το τέλος 2013-2014. Τότε υπήρχαν σοβαρότατα προβλήματα τα οποία πράγματι έχουν κληρονομηθεί και είναι δική μας ευθύνη και έχετε δίκιο τώρα. Χωρίς να ξεχνούμε τι έγινε, να δώσουμε επιπλέον στελέχη στις υπηρεσίες για να λειτουργήσουν τα σημεία στήριξης των πολιτών.

Γιατί εκεί είναι η ουσία, να υπάρχουν σημεία στήριξης σε όλους τους νομούς, έτσι ώστε να μην χρειάζονται δικηγόρους, τοπογράφους. Υπάρχει και ένα ηλεκτρονικό εργαλείο σας πληροφορώ στη σελίδα του Κτηματολογίου που μπορεί ο πολίτης από δορυφορική εικόνα να βλέπει τον χάρτη, να βλέπει το αγροτεμάχιό του και τον χαρακτηρισμό, χωρίς να χρειάζεται ειδικό και να πληρώνει συμβόλαια κ.λπ.. Μάλιστα, πρέπει να σας πω ότι δεν χρειάζεται συμβόλαιο για να καταθέσεις αντίρρηση. Αρκεί και η δήλωση του Ε9. Άρα, το κάνουμε όσο γίνεται πιο φιλικό στην κατεύθυνση που είπατε και εσείς, να μην χρειάζεται κόστος για τον πολίτη και να είναι ηλεκτρονικό για κάποιους που είναι πολύ μακριά, να μην χρειάζεται να έρθουν.

Η παράταση βοηθάει, γιατί και το Πάσχα κάποιοι θα έρθουν στις περιοχές. Θα ξαναβρούν, ίσως, την ιδιοκτησία τους, συγγενείς τους να κλείσουν το θέμα των αντιρρήσεων. Γι’ αυτό και δίνουμε την παράταση. Βέβαια, σε κάποιες αποκεντρωμένες διοικήσεις έχουμε καλύψει μέσα από κωδικούς των περιφερειών επιπλέον στελέχη με οκτάμηνη διάρκεια για να στελεχώσουν και τις επιτροπές αντιρρήσεων και τις δασικές υπηρεσίες όπου χρειάζεται να πάμε στις άρσεις αναδασώσεων για τις αναδασωτέες που είχαν αγροτική χρήση και στις παραχωρήσεις χρήσης ή και κυριότητας με τον ν.4280 και ν.4315, έτσι ώστε και τα εκχερσωμένα, που είναι στη διαδικασία επιδοτήσεων, να είναι νόμιμα και να αποκατασταθεί και εκεί η κανονικότητα. Το έχουμε προβλέψει και αυτό.

Συμπληρωματικά, πρέπει να σας πω ότι ήδη υπάρχει και μια υπουργική απόφαση για τα πρόδηλα λάθη, έτσι ώστε ατελώς να επιλύονται ζητήματα που είτε λόγω θέματος της φωτοερμηνείας του παλιού χάρτη με τον καινούργιο, είτε λόγω θέματος ορίων, όπως για παράδειγμα ένας φυτοφράχτης μεταξύ δύο αγροτεμαχίων που έχει μετατοπιστεί κατά τρία μέτρα, είτε ένας ελαιώνας σε μεγάλη πλαγιά που έχει νέφωση και φαίνεται σαν δάσος. Πρέπει να σας ομολογήσω ότι έχω και προσωπική εμπειρία, διότι και εγώ έχω καταγωγή από την Ηλεία και γνωρίζω τον ελαιώνα και τι προβλήματα ακριβώς υπάρχουν στη φωτοερμηνεία.

Αυτά θα λυθούν χωρίς ευθύνη των πολιτών, είναι πρόδηλα λάθη και χωρίς κόστος και υποχρεούνται πλέον οι υπηρεσίες με αυτήν την υπουργική απόφαση, που θα βγει στην αρχή της επόμενης εβδομάδας, να επιλυθεί και αυτό. Είναι, νομίζω, στην ίδια κατεύθυνση με αυτό που είπατε.

**ΑΘΑΝΑΣΙΟΣ ΔΑΒΑΚΗΣ:** Κύριε Υπουργέ, πρέπει κάποια στιγμή να μιλήσουμε για τις αεροφωτογραφίες του ’45.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Και βέβαια, αν θέλετε να το πούμε και αυτό.

Γνωρίζετε ότι με βάση τη συνταγματική πρόβλεψη πηγαίνουμε στην παλαιότερη διαθέσιμη συνολική απεικόνιση του δασικού χώρου της χώρας μας, είναι υποχρεωτικό.

Στις περιπτώσεις, όμως, που δεν είναι ευκρινής η αεροφωτογραφία, είτε λόγω της κλίσης των δέντρων είτε λόγω της νέφωσης, η παράταση των σαράντα πέντε ημερών που δίνεται τώρα δίνει τη δυνατότητα να χρησιμοποιηθεί και η αεροφωτογραφία του ’60 αν χρειαστεί στη τεκμηρίωση, έτσι ώστε να μην αμφισβητηθεί κανένα δικαίωμα.

Ο σκοπός, κύριε Δαβάκη, είναι να μην δημιουργηθεί και άλλο πρόβλημα, αλλά να αποκατασταθεί η κανονικότητα και η νομιμότητα και να έχουμε έτσι και καλύτερη λειτουργία των υπηρεσιών, γιατί αυτό μας ενδιαφέρει, και μια αν θέλετε και εξ αποστάσεως επίλυση των προβλημάτων των πολιτών και οι δασικές υπηρεσίες να ασχοληθούν με τη δασική πολιτική και όχι πάντα με χαρακτηρισμούς κατά περίπτωση και με πήγαινε - έλα σε διάφορους χώρους για να βλέπουν τα αγροτεμάχια. Εδώ θα βάλουμε και τη διαδικασία αυτήν που προτείνετε.

Όσον αφορά λοιπόν, τη διαδρομή, γιατί πρέπει να κλείσω, επειδή ζητήσατε μια διαδρομή συγκεκριμένη και με την παράταση, αλλά και με όλα αυτά τα νομοθετικά είτε στο Κοινοβούλιο είτε τις υπουργικές αποφάσεις που προετοιμάζουμε υπάρχει μια διαδρομή που λέει ότι επεκτείνεται η ανάρτηση για να μην υπάρχει κανένα πρόβλημα και πίεση να υπάρχουν όλα τα εργαλεία στη διάθεση της κοινωνίας. Η διαδικασία των αντιρρήσεων ενισχύεται και με τη στελέχωση των συμβασιούχων επιστημών της δασικής επιστήμης. Τα αναδασωτέα έχουν πλέον και υπουργική απόφαση και νομοθετική πράξη που θα έχουν την άλλη εβδομάδα θεσπισμένη, ψηφισμένη από εμάς.

Ταυτόχρονα, βελτιώνεται η διαδικασία της παραχώρησης χρήσης και παραχώρησης κυριότητας για προ του ’75 για την αγροτική χρήση σε δασικές εκτάσεις, όπως προέβλεπαν οι νόμοι οι προηγούμενοι, αλλά χωρίς βαριές γραφειοκρατικές διαδικασίες, μόνο με τον ΟΠΕΚΕΠΕ την ένταξη του αγρότη και με περισσότερες βελτιώσεις στη χρήση, δηλαδή μια γεώτρηση, μια αποθήκη που δεν επιτρεπόταν μέχρι τώρα. Θα τα προτείνουμε και αυτά. Είναι κάτι που θα συζητήσουμε για να υπάρχει μια πλήρης πρόταση.

Και βέβαια, πρέπει να σας πω ότι για τις περιπτώσεις των αναδασωτέων που είχαν αγροτική χρήση ή για τις περιπτώσεις των αιτήσεων εκχέρσωσης πρέπει να συμφωνήσουμε να πάμε και σε μια πρόταση ότι αυτά τα τμήματα δεν θα ακυρωθούν, όσα, δηλαδή, δημιουργούν αμφισβητήσεις της αγροτικής λειτουργίας μέχρι να λυθούν όλα τα ζητήματα. Η αίτηση αντίρρησης μας δίνει την δυνατότητα με βάση και τον νόμο που υπάρχει τώρα και η αίτηση εκχέρσωσης να μην κυρωθεί...

**ΑΘΑΝΑΣΙΟΣ ΔΑΒΑΚΗΣ:** Με ΚΥΑ;

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Όχι, υπάρχει ήδη στον νόμο ότι η αντίρρηση εξαιρεί από την κύρωση το τμήμα αυτό μέχρι να δοθεί ο χρόνος στην επιτροπή να εξεταστεί και ταυτόχρονα υπάρχει η διαδικασία της παραχώρησης χρήσης, την οποία μπορούμε να την εντάξουμε σε μια παράλληλη διαδρομή, έτσι ώστε όλα αυτά να αποκατασταθούν και η αναδασωτέα, το είπαμε ήδη, είναι μια τρίτη διαδρομή.

Είπαμε αναδασωτέες, αγροτικές χρήσεις, εκχερσώσεις και οι περιπτώσεις των αντιρρήσεων και βέβαια τα πρόδηλα λάθη, όλα αυτά νομίζω ότι έχουν μια διαδρομή που εξοπλίζει πράγματι τη δημόσια διοίκηση, βοηθάει τη λειτουργία της υπαίθρου, αλλά δεν κλείνει το μάτι -και αυτό πρέπει να το κλείσουμε- σε καταπατήσεις, σε εμπορική αξιοποίηση του δάσους και στη μείωση της προστασίας του δάσους, κάτι το οποίο και συνταγματικά και πολιτικά νομίζω έχουμε συμφωνήσει ότι είναι υποχρεωτικό και σε αυτό το πλαίσιο εντάσσεται ο δασικός χάρτης, αυτό υπηρετεί, αυτή τη βασική μας υποχρέωση, η οποία είναι νομίζω αποδεκτή.

Και καλό είναι να το δηλώνουμε στην κοινωνία ότι στην ίδια κατεύθυνση και το πολιτικό σύστημα πλέον λέει να υπάρχει δασικός χάρτης, να υπάρχει δασολόγιο, να υπάρχει κτηματολόγιο. Και εδώ μπαίνουν τα πραγματικά ερωτήματα, διότι στην επιτροπή συζητήσαμε για μια πρόταση τροπολογίας από την Αντιπολίτευση που εμένα μου δημιούργησε ερωτήματα, αλλά αυτό θα το πούμε στην Ολομέλεια, δεν είναι εδώ. Εδώ η πρόταση και η διαδικασία είναι κοινοβουλευτικός έλεγχος. Νομίζω ότι οι προτάσεις αυτές μπορούν να ενσωματωθούν και είναι ήδη στον δικό μας προγραμματισμό.

Δεν νομίζω να έχω ξεχάσει κάτι από τη διαδικασία την οποία προτείνατε. Να πω βέβαια ότι μαζί με τους εποικισμούς και οι αναδασμοί και τα κληροτεμάχια εντάσσονται στις προδιαγραφές των δασικών χαρτών και διασφαλίζουν ότι όλες οι πράξεις της διοίκησης, ακόμα και οι εκκρεμείς πράξεις των δασαρχείων γιατί μπορεί να υπάρχει και τέτοια αίτηση που εκκρεμεί, εξαιρείται της διαδικασίας των αντιρρήσεων και των τελών. Άρα, ούτε κόστος, αλλά και η αποκατάσταση και από την πλευρά της διοίκησης πιθανών ελλείψεων και καθυστερήσεων.

Σας ευχαριστώ πάρα πολύ. Είναι μια διαδικασία που θα τη συζητούμε και στο Κοινοβούλιο. Θα χρειαστεί και μια νέα συζήτηση στην Ολομέλεια και θα βοηθήσει και ο κοινοβουλευτικός ελεγχος σε αυτήν την κατεύθυνση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Έχω την τιμή να ανακοινώσω στο Σώμα ότι οι Υπουργοί Ψηφιακής Πολιτικής, Τηλεπικοινωνιών και Ενημέρωσης, Εσωτερικών, Εθνικής Άμυνας, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής και Αγροτικής Ανάπτυξης και Τροφίμων κατέθεσαν σήμερα, 16-3-2017, σχέδιο νόμου: «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών – Εναρμόνιση της νομοθεσίας στην Οδηγία 2014/61/ΕΕ και άλλες διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον. Παραπέμπεται στην αρμόδια Διαρκή Επιτροπή.

Προχωρούμε στην πρώτη με αριθμό 581/13-3-2017 επίκαιρη ερώτηση πρώτου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, σχετικά με την αναθεώρηση της τρέχουσας Κοινής Αγροτικής Πολιτικής (ΚΑΠ) και της Κοινής Αγροτικής Πολιτικής (ΚΑΠ) μετά το 2020.

Κύριε Αραχωβίτη, έχετε τον λόγο για δύο λεπτά.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Καλημέρα σε όλους τους συναδέλφους, καλημέρα κύριε Υπουργέ.

Η αναθεώρηση της ΚΑΠ στην παρούσα φάση διακρίνεται σε δύο σκέλη. Πρώτον, από τη μια πλευρά, έχουμε μια ευκαιρία για τη συζήτηση της αναθεώρησης της υφιστάμενης ΚΑΠ μέχρι το 2020. Δεύτερον, έχουμε τη διαδικασία διαμόρφωσης κατάθεσης προτάσεων για τη νέα ΚΑΠ, η οποία είναι μετά το 2020 προς το 2025.

Στην πρώτη φάση, στο πρώτο στάδιο έχουμε μια διαδικασία, η οποία βασίζεται στο άρθρο 14 του κανονισμού 1307/2013 όπου δίνει δύο βασικές δυνατότητες. Η πρώτη είναι η ευελιξία μεταξύ του πρώτου και του δευτέρου πυλώνα για μεταφορά κονδυλίων σε προγράμματα ή μέτρα όπου δεν έχουμε επαρκή απορρόφηση. Και η δεύτερη είναι μια δυνατότητα αναθεώρησης της εθνικής πολιτικής που έγινε το 2014, η οποία, όμως, δημιούργησε μια σειρά από προβλήματα και ανισότητες μεταξύ των νεοεισερχόμενων αγροτών και των παλαιών αγροτών, οι οποίοι κατείχαν τα ιστορικά δικαιώματα. Αυτή η δυνατότητα υπάρχει βάσει του άρθρου 14 του κανονισμού και τώρα μπορούμε να λύσουμε αυτές τις αδικίες.

Όσον αφορά τη δεύτερη επιλογή, η επιτροπή ξεκίνησε τη διαδικασία με την επιστολή της από 14-7-2016, όπου μας δίνει τη δυνατότητα της αναθεώρησης της σταδιακής σύγκλισης για τα μέχρι 30% πάνω του μέσου όρου στα λεγόμενα «ιστορικά δικαιώματα».

Στο δεύτερο στάδιο της νέας Κοινής Αγροτικής Πολιτικής είχαμε μια επιστολή από 2-2-2017, κατά την οποία η επιτροπή ξεκίνησε στην πραγματικότητα και έθεσε μάλιστα και τέσσερις ενότητες πάνω στις οποίες θα συζητηθεί η ΚΑΠ για μετά το 2020.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, να ολοκληρώσω την ερώτηση, κύριε Πρόεδρε.

Ο στόχος της Ευρωπαϊκής Επιτροπής, κατά τα λεγόμενά της, είναι μέχρι το τέλος του 2017 να έχει γίνει ανακοίνωση για τη μελλοντική ΚΑΠ, για τη νέα ΚΑΠ.

Επειδή τώρα θεωρούμε ότι η αναθεώρηση της τρέχουσας ΚΑΠ μας δίνει τη δυνατότητα να λύσουμε τις αδικίες οι οποίες παγιώθηκαν μετά τα ιστορικά δικαιώματα του 2004. Παγιώθηκαν ξανά με την εθνική επιλογή το 2014 και είμαστε υποχρεωμένοι να τα ακολουθήσουμε μέχρι τώρα από τη μία, από την άλλη έχουμε τη δυνατότητα να άρουμε όλες αυτές τις αδικίες σε βάρος των νέων και των νεοεισερχόμενων.

Και επειδή βρισκόμαστε στην ευτυχή συγκυρία να βρισκόμαστε εμείς που μπορούμε να καταθέσουμε μια διαφορετική αντίληψη και λογική για τις επιλογές μετά το 2020, ερωτάσθε ποιες είναι οι ενέργειες στις οποίες πρόκειται να προβείτε ή προβαίνετε στο πλαίσιο της αναθεώρησης της υφιστάμενης ΚΑΠ. Μετά, στη δευτερολογία, επιτρέψτε μου να συζητήσουμε ποιους βασικούς άξονες έχει επιλέξει η χώρα και η Κυβέρνηση να κινηθεί για τη νέα ΚΑΠ μετά το 2020.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, λίγη ανοχή, γιατί η ερώτηση όντως μπορεί να έχει μέγεθος, αλλά πραγματικά αυτά που έχει βάλει ο συνάδελφος είναι άκρως επίκαιρα και απασχολούν ιδιαίτερα τον αγροτικό κόσμο αυτήν την περίοδο.

Η τρέχουσα ΚΑΠ, όπως γνωρίζετε, αγαπητοί συνάδελφοι, κλείδωσε τον Ιούλιο του 2014 με την τότε κυβέρνηση να αποδέχεται πολλά αρνητικά στοιχεία.

Δεν θα μπω σε αυτή τη διαδικασία. Όμως, το χειρότερο απ’ όλα ήταν η προσκόλλησή της σε ιστορικά στοιχεία. Είναι αυτά τα οποία συζητάμε για τα δικαιώματα και μας δημιούργησαν μεγάλα προβλήματα και κυρίως στην είσοδο των νέων αγροτών στην αγροτική δραστηριότητα. Αυτό ήταν το μεγαλύτερο πρόβλημα.

Άρα, λοιπόν, αποτελούσε υποχρέωση για εμάς στην ενδιάμεση αναθεώρηση να προσεγγίσουμε γενικότερα τα θέματα. Θα πρέπει, επίσης, να έχουμε υπ’ όψιν μας ότι οποιαδήποτε πρόταση που είχαμε θελήσει να καταθέσουμε ήταν μέσα στα πλαίσια που είχε διαμορφώσει η Ευρωπαϊκή Επιτροπή.

Η Ευρωπαϊκή Επιτροπή κατέθεσε μια συγκεκριμένη πρόταση, τη γνωστή ως Omnibus -για αυτούς που ασχολούνται με τον αγροτικό χώρο- και οι κυριότερες τροποποιήσεις που είχαμε μπροστά μας ήταν αυτές που αφορούσαν τον κανονισμό 1306/2013, σχετικά με τη χρηματοδότηση, τη διαχείριση και την παρακολούθηση της Κοινής Αγροτικής Πολιτικής και, βεβαίως, τον κανονισμό 1307/2013, σχετικά με τις άμεσες ενισχύσεις.

Η χώρα μας, όπως και η πλειοψηφία των κρατών-μελών, διαφώνησε με την πρώτη τροποποίηση, αυτή που αφορούσε τον κανονισμό 1306/2013, διότι η κατάργηση του κανόνα 50-50 -όσοι το ξέρουν, καταλαβαίνουν αυτή την ώρα- μας δημιουργούσε πρόβλημα, γιατί αυτό σήμαινε σημαντική επιβάρυνση των κρατικών προϋπολογισμών των κρατών-μελών. Και αντιλαμβάνεστε ότι σε μια τέτοια διαδικασία δεν μπορούσαμε να μπούμε, διότι αυτόματα θα είχαμε μια αύξηση στο έλλειμμά μας. Δεν μας επιτρέπει ο χρόνος για περαιτέρω ανάλυση.

Στη δεύτερη πρόταση συμφωνήσαμε με την τροποποίηση των άρθρων 50 και 51 προς την κατεύθυνση αύξησης των εκταρίων, για τα οποία χορηγείται το πριμ του 25% στους νέους αγρότες, για να μεγιστοποιηθεί η απορροφητικότητα του μέτρου. Ωστόσο, αυτή την πρόταση δεν την αποδέχθηκε η πλειοψηφία των κρατών-μελών. Δεν μπορούσαμε, λοιπόν, να προχωρήσουμε.

Υποστηρίξαμε την τροποποίηση του άρθρου 52 σχετικά με τις συνδεδεμένες ενισχύσεις και στα έτη από το 2017 και πέρα μας δόθηκε η δυνατότητα να αναθεωρήσουμε τις επιλογές που είχαμε προηγούμενα και ταυτόχρονα να αυξήσουμε τις υφιστάμενες ενισχύσεις από τα 141,6 εκατομμύρια ευρώ στα 186 εκατομμύρια ευρώ, δηλαδή στο 9,94% του εθνικού φακέλου. Είναι μια σημαντική αύξηση και κυρίως γιατί θέλουμε να την κατευθύνουμε προς ενίσχυση δραστηριοτήτων που έχουν σχέση με την πολιτική που θέλουμε να εφαρμόσουμε στον αγροτικό χώρο, όπως, για παράδειγμα, τη στήριξη της κτηνοτροφίας.

Υποβάλαμε πρόσθετα σχόλια που αφορούν ιδιαίτερα τον ορισμό των μονίμων βοσκοτόπων και εκεί πραγματικά βρισκόμαστε σε μια συνεννόηση και με άλλα κράτη-μέλη. Έχει διαμορφωθεί αυτή την ώρα ένα μέτωπο, ιδιαίτερα των μεσογειακών χωρών, που έχουν τα ίδια προβλήματα σχετικά με τους βοσκοτόπους, και βλέπουμε ότι από τις συζητήσεις τουλάχιστον που έχουν γίνει στην Ειδική Επιτροπή Γεωργίας είναι ένα θέμα το οποίο θα γίνει αποδεκτό.

Σχετικά με το άλλο θέμα, δηλαδή τον υπολογισμό της αρχικής μοναδιαίας ενίσχυσης -αναφέρομαι στην απώλεια που είχαν οι νέοι αγρότες σχετικά με τα δικαιώματα του 2014 ή και νωρίτερα- υπάρχει ένα πρόβλημα. Είναι γνωστό.

Εκεί, λοιπόν, εμείς παρ’ ότι υπήρχε και το 2015 σχετική πρόταση, την επαναφέραμε και το 2016, για να μην χαθεί η αξία αυτών των δικαιωμάτων. Η επιτροπή μας απαντά ότι δεν μπορεί να λύσει το πρόβλημα, επειδή θίγονται διατάξεις του βασικού κανονισμού.

Έχουμε υποβάλει ξανά, γιατί είναι πάρα πολύ σημαντικό αυτό το κομμάτι, το αίτημα και η τελευταία απάντηση που είχαμε, και μάλιστα στην πρόσφατη επίσκεψη του Επιτρόπου Χόγκαν στη Θεσσαλονίκη, είναι ότι ειδική επιτροπή θα μελετήσει το θέμα, βεβαίως πάντα βάζοντας την επιφύλαξη ότι δεν μπορούμε να ανοίξουμε θέματα που έχουν σχέση ειδικά με την αναδρομικότητα.

Επίσης, βάλαμε ένα θέμα, το οποίο θα γίνει αποδεκτό, τουλάχιστον απ’ ό,τι ειπώθηκε από πλευράς του Επιτρόπου στην πρόσφατη συνάντηση που είχαμε, για τους νέους αγρότες που έκαναν έναρξη δραστηριότητας το 2009 και εξαιρούνται από τον κανονισμό. Είναι ένα θέμα το οποίο μας υποσχέθηκε ότι θα το δει.

Καταλαβαίνετε ότι όταν το βασικό ζήτημα που βάζουμε είναι η είσοδος των νέων αγροτών και έχουμε προβλήματα πρέπει να τα λύσουμε.

Επίσης, βάλαμε θέματα που έχουν σχέση και με τον προϋπολογισμό των μικρών νησιών…

 (Στο σημείο αυτό κτυπάει το κουδούνι λήξεως του χρόνου ομιλίας της κυρίου Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Και στη δευτερολογία σας, κύριε Υπουργέ, θα τα πείτε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Τελειώνω το πρώτο κομμάτι που αφορά την ενδιάμεση αναθεώρηση. Γιατί στο δεύτερο θα μιλήσουμε για την επόμενη, μετά το 2020, πενταετία.

Απλά για τα νησιά του Αιγαίου –ακούστε το και εσείς, κύριε Πρόεδρε- υπάρχει δέσμευση και θα αυξηθεί το ποσό των 25 εκατομμυρίων που προβλέπουμε, προσθέτοντας άλλα 14 εκατομμύρια ευρώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που διοργανώνει το Ίδρυμα της Βουλής, δεκαεννιά μαθητές και μαθήτριες και δύο συνοδοί εκπαιδευτικοί από το 28ο Δημοτικό Σχολείο Περιστερίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αραχωβίτης για τρία λεπτά.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Όντως η συζήτηση, επειδή αφορά και την υφιστάμενη και τη νέα ΚΑΠ, είναι πολύ μεγάλη. Ωστόσο, κύριε Υπουργέ, οι ανισότητες οι οποίες έχουν να κάνουν με την εθνική επιλογή η οποία βασίζεται στα ιστορικά δικαιώματα παραμένει και οι αδικίες παραμένουν.

Οι νεοεισερχόμενοι αγρότες με τους παλιούς αγρότες, οι οποίοι είχαν κατοχυρώσει τα ιστορικά δικαιώματα, συνεχίζουν να έχουν τεράστια απόκλιση. Είναι μια μεγάλη αδικία. Είναι μια αστοχία –θα έλεγα- τουλάχιστον, εάν δεν ήταν πολιτική σκοπιμότητα της επιλογής του 2014 προκειμένου όσοι είχαν κατοχυρώσει ιστορικά δικαιώματα να τα κρατήσουν. Εν πάση περιπτώσει, πρέπει να το ξαναδούμε στα πλαίσια του άρθρου 14 του κανονισμού που μας δίνει τη δυνατότητα να προλάβουμε να τροποποιήσουμε και να άρουμε αυτές τις αδικίες.

Ωστόσο, μπαίνοντας στη συζήτηση για τη νέα ΚΑΠ, θα πρέπει και η χώρα μας αλλά και η Ευρώπη σχεδιάζοντας να βάλει κάτω και να δει ποια είναι τα βασικά ζητήματα που έχει να αντιμετωπίσει. Το πρώτο βασικό ζήτημα είναι ότι οι χώρες του Νότου και ιδιαίτερα η δική μας χώρα έχουν πληγεί άμεσα από την οικονομική κρίση και αυτό φυσικά έχει τεράστια αντανάκλαση στον αγροτικό τομέα.

Το δεύτερο είναι ότι μετά και τις εξελίξεις και τις πολιτικές αλλαγές στο βόρειο ημισφαίριο και ειδικά την άλλη πλευρά του Ατλαντικού έχουμε τριγμούς στην παγκοσμιοποίηση και στους διεθνείς οργανισμούς, όπως στον Παγκόσμιο Οργανισμό Εμπορίου.

Όλα αυτά, λοιπόν, θα πρέπει να ληφθούν υπ’ όψιν προκειμένου να χαραχτεί μια νέα Κοινή Αγροτική Πολιτική, η οποία θα είναι κοινή σαφώς και θα είναι και αγροτική πολιτική. Το πρώτο που πρέπει κατά τη γνώμη μου να απαιτήσει η χώρα μας και οι χώρες του Νότου είναι όχι απλά η συγκράτηση του προϋπολογισμού, αλλά η αύξηση του προϋπολογισμού για τη γεωργία.

Το δεύτερο είναι ότι τα υψηλά ποσοστά ανεργίας που αντιμετωπίζει τόσο η χώρα μας όσο και οι χώρες του Νότου, μπορούν να αντιμετωπιστούν μέσω της Κοινής Αγροτικής Πολιτικής και στη δημιουργία θέσεων εργασίας, αλλά και στη στήριξη της πρωτογενούς παραγωγής και της παραγωγής τροφίμων.

Το τρίτο είναι –όπως είπατε και στην πρωτολογία σας- οι συνδεδεμένες ενισχύσεις. Η αύξηση στο ποσοστό της δυνατότητας κίνησης στις συνδεδεμένες ενισχύσεις είναι μια μορφή σύνδεσης με την παραγωγή. Άρα, θα πρέπει να επιδιώξουμε –θεωρώ- σαν χώρα τη μεγιστοποίηση της σύνδεσης με την παραγωγή διά μέσου των συνδεδεμένων ενισχύσεων.

Δύο ζητήματα ακόμα, όχι ήσσονος σημασίας αλλά κατά σειρά, είναι πρώτον η θωράκιση από τις επιπτώσεις της κλιματικής αλλαγής. Η κλιματική αλλαγή πια είναι εδώ. Το βιώσαμε ήδη με τον περσινό χειμώνα όπου ήταν ιδιαίτερα ζεστός. Σε πολλά καρποφόρα δέντρα δεν βοήθησε στην καρπόδεση, όπως η ελιά στη Λακωνία, στη Μεσσηνία και στην Κρήτη και σε άλλες περιοχές. Και έχουμε πολύ μειωμένη παραγωγή για το 2016. Και είναι πολύ μεγάλο πρόβλημα για τους αγρότες μας.

 (Στο σημείο αυτό κτυπάει το κουδούνι λήξεως του χρόνου ομιλίας της κυρίου Βουλευτή)

Και τελειώνω, κύριε Πρόεδρε, με ένα ζήτημα ακόμα.

Και το τελευταίο είναι η θωράκιση του αγροτικού εισοδήματος από τις διακυμάνσεις που υπάρχουν στις τιμές των αγροτικών προϊόντων λόγω και της κερδοσκοπίας που υπάρχει.

Το τρόφιμο δυστυχώς αντιμετωπίζεται σαν εμπόρευμα και εκεί υπάρχει αυτή η ανελέητη κερδοσκοπία. Αυτό, όμως, θέλει μια προσοχή όχι με την αφαίρεση ενός ποσοστού από τον προϋπολογισμό της ΚΑΠ, αλλά από τη δημιουργία ενός νέου ταμείου, που θα μπορεί να στηρίζει το αγροτικό εισόδημα τόσο από τα κερδοσκοπικά παιχνίδια όσο και από τις επιπτώσεις της κλιματικής αλλαγής. Θέλω, λοιπόν, τις απόψεις της Κυβέρνησης πάνω σε αυτό.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κύριος Υπουργός και πάλι.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ήδη εδώ και ένα εξάμηνο έχουν ξεκινήσει συζητήσεις σε επίπεδο Ευρωπαϊκής Επιτροπής και Συμβουλίου Υπουργών Γεωργίας σχετικά με τη νέα ΚΑΠ, την μετά το 2020.

Οι βασικοί άξονες τους οποίους θα ακολουθήσουμε εμείς, λοιπόν, είναι: Πρώτον, θεωρούμε, όπως και εσείς είπατε, αγαπητέ συνάδελφε, ότι πρωτίστως η αγροτική πολιτική τη νέα περίοδο πρέπει να διατηρήσει τα βασικά της χαρακτηριστικά, δηλαδή να είναι κοινή και αγροτική. Ο κοινός χαρακτήρας πρέπει να διατηρηθεί, διότι, αν σπάσει αυτό, το πλήγμα στο ευρωπαϊκό οικοδόμημα θα είναι τεράστιο, σε μια εποχή που η Ευρώπη, ως κοινός θεσμός, βάλλεται ποικιλοτρόπως, αλλά δεν είναι της ώρας. Αυτό, βεβαίως, σημαίνει ότι πρέπει να υπάρχει η απαραίτητη και περισσότερη ευελιξία, το έχουμε τονίσει πάρα πολλές φορές. Διότι είναι τέτοιες οι ιδιαιτερότητες κάθε χώρας, που, αν δεν έχει τη σχετική ευελιξία στη διαχείριση των πόρων, δεν μπορεί να υπηρετήσει την αγροτική πολιτική που η ίδια έχει στη διάθεσή της και θέλει να στηρίξει τον αγροτικό χώρο.

Δεύτερον, ο αγροτικός χαρακτήρας της ΚΑΠ πρέπει να διατηρηθεί διασφαλίζοντας την παραγωγή ποιοτικών και ασφαλών προϊόντων και κυρίως προϊόντων τα οποία προκύπτουν μέσα από την αειφόρο διαχείριση του περιβάλλοντος.

Τρίτον, η Κοινή Αγροτική Πολιτική πρέπει να είναι αρκούντως ισχυρή και εύρωστη, για να ανταποκριθεί και στις προκλήσεις της εποχής. Για παράδειγμα, όταν εμείς συζητάμε και συμφωνείτε και εσείς ότι είναι απαραίτητο να στηριχθούν οι νέοι, για να μπουν στον αγροτικό χώρο, να υπάρξει ηλικιακή ανανέωση, είναι ζητούμενο όχι μόνο για τη χώρα μας, αλλά και για πολλές άλλες χώρες της Ευρωπαϊκής Ένωσης, ιδιαίτερα χώρες του Νότου. Όπως οι επιπτώσεις της κλιματικής αλλαγής πάνω στην αγροτική δραστηριότητα, στην αγροτική παραγωγή είναι ένα ζητούμενο, το οποίο οπωσδήποτε πρέπει να υιοθετηθεί, διότι όλες οι χώρες του Νότου αντιμετωπίζουν προβλήματα.

Τέταρτον, για την υλοποίηση των παραπάνω είναι ανάγκη να υπάρχει επαρκής χρηματοδότηση. Άρα, λοιπόν, δεν μιλάμε μόνο για διατήρηση της υπάρχουσας χρηματοδότησης, αλλά και θα επιμείνουμε προς την κατεύθυνση, δεδομένης και της διεύρυνσης, αλλά και των αναγκών, να υπάρξει αύξηση του σχετικού ποσού.

Έχουμε μπει σε μια διαδικασία διαλόγου, συζητάμε πραγματικά με την Ευρωπαϊκή Επιτροπή. Εμείς, βεβαίως, τονίζουμε και μια άλλη παράμετρο, διότι ναι μεν η συνοχή εντός της Ευρωπαϊκής Ένωσης, οι συζητήσεις μεταξύ κρατών - μελών πρέπει να γίνονται, αλλά είναι η ώρα να μπούμε και σε μια διαδικασία να λαμβάνουμε υπ’ όψιν τις θέσεις, τις προτάσεις των κινημάτων, της τοπικής κοινωνίας. Όλα αυτά γιατί όντως μόνο μέσα απ’ αυτή τη διαδικασία θα μπορέσει και ο αγροτικός χώρος να εκφραστεί.

Εμείς, από πλευράς του Υπουργείου, έχουμε ήδη ανακοινώσει, έχουμε στείλει προσκλήσεις, γιατί πρέπει να ολοκληρωθεί αυτή η διαδικασία. Θα συγκροτήσουμε μια ομάδα εργασίας για τη χάραξη των προτάσεων που θα καταθέσουμε για τη νέα ΚΑΠ 2020 - 2025, θα καλέσουμε όλους τους φορείς, πολιτικούς, θεσμικούς, γενικότερα, θα έλεγα, όλους όσοι έχουν σχέση με τον αγροτικό χώρο.

Είναι πολύ σημαντικό σε μια ώρα που και στη χώρα μας έχει αναδειχθεί ότι ο αγροτοδιατροφικός τομέας μπορεί να συμβάλει ουσιαστικά –βλέπετε ότι διαρκώς γίνονται συζητήσεις, εκθέσεις, διάλογοι πάνω σε αυτό το συγκεκριμένο ζήτημα- να μπούμε όλοι μαζί, για να μπορέσει ουσιαστικά η χώρα μας, την επόμενη περίοδο, να κάνει και πράξη αυτά που συζητάμε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Θα συζητηθεί τώρα η τέταρτη με αριθμό 521/23-2-2017 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, σχετικά με την ενημέρωση για το πόρισμα διαχειριστικού ελέγχου της Ανώνυμης Εταιρείας Πνευματικής Ιδιοκτησίας (ΑΕΠΙ).

Τον λόγο έχει η κ. Κεφαλογιάννη για δύο λεπτά, αλλά θα παρακαλέσω και εσάς και τους επόμενους να τηρηθούν οι χρόνοι, διότι στις 12.00΄ υπάρχει συζήτηση για άρση ασυλίας.

**ΟΛΓΑ ΚΕΦΑΛΟΓΙΑΝΝΗ:** Ευχαριστώ πολύ, κύριε Πρόεδρε.

Κυρία Υπουργέ, είναι μια μεγάλη ευκαιρία για να μπει πραγματική τάξη στον χώρο της διαχείρισης των πνευματικών δικαιωμάτων, με γνώμονα τη λογοδοσία, τη διαφάνεια και τη νομιμότητα και να καταθέτετε στη Βουλή το σχετικό νομοσχέδιο, το οποίο ενσωματώνει και τη σχετική κοινοτική οδηγία στην εθνική έννομη τάξη. Έτσι ελπίζω, κυρία Υπουργέ, ότι θα το δείτε –και έτσι πρέπει να το δείτε-, ώστε να τεθούν οι προϋποθέσεις και να μπει τέλος στην ασυδοσία και τη διαφθορά στο σύνολο της συλλογικής διαχείρισης.

Τον Ιούλιο του 2016 κατατέθηκε στη Βουλή από τον προκάτοχό σας, τον κ. Μπαλτά, το σχετικό νομοσχέδιο, το οποίο είχε περάσει από τη δημόσια διαβούλευση, είχε περάσει από την ΚΕΝΕ, στο οποίο είχαν ενσωματωθεί οι παρατηρήσεις και είχε υπογραφεί από οκτώ υπουργούς. Το νομοσχέδιο αυτό αποσύρθηκε εν μία νυκτί, αντικαταστάθηκε από ένα άλλο, το οποίο παρουσιάστηκε σε συνέντευξη Τύπου από τον κ. Μπαλτά, κυκλοφόρησαν στη συνέχεια και αλλαγές επί αυτού του σχεδίου νόμου και λίγο αργότερα ακολούθησε η αλλαγή πολιτικής ηγεσίας του Υπουργείου.

Εξακολουθούμε να μαθαίνουμε, ανεπίσημα και μόνο, για διάφορες αλλαγές που γίνονται επί των ημερών σας. Μαθαίνουμε και ακούμε, λοιπόν, για αλλαγές στο σχέδιο νόμου, σχέδιο νόμου δεν βλέπουμε και η κατάσταση έχει οξυνθεί δραματικά μετά τη δημοσιοποίηση στα μέσα μαζικής ενημέρωσης του πορίσματος ιδιωτικής ελεγκτικής εταιρείας σχετικά με την ΑΕΠΙ, πόρισμα το οποίο είχε ζητήσει ο πρώην Υπουργός κ. Ξυδάκης.

Τα ευρήματα του διαχειριστικού ελέγχου δείχνουν όχι απλώς κακοδιαχείριση, αλλά, θα έλεγα, ότι είναι και τραγικά σκανδαλώδη: υπέρογκα αδιανέμητα ποσά προς τους δημιουργούς, μια τεράστια οικονομική μαύρη τρύπα, ελλείμματα, εξωφρενικοί μισθοί και μερίσματα για τους μετόχους, παράνομα δάνεια στα μέλη του διοικητικού συμβουλίου, συνδεδεμένες εταιρείες που ανήκουν στους μετόχους, με αποκλειστικό πελάτη την ΑΕΠΙ, είναι μόνο κάποια από αυτά. Συμπέρασμα; Βαθιά και εκτεταμένη διαφθορά, κακοδιαχείριση σε βάρος των δημιουργών και των χρηστών.

Ζητήσαμε, κυρία Υπουργέ, αμέσως το πόρισμα του διαχειριστικού ελέγχου να το έχουμε επισήμως. Το ζητήσαμε μέσω των σχετικών κοινοβουλευτικών διαδικασιών. Δεν το έχουμε δει. Μετά την κοινοποίηση του πορίσματος η εισαγγελία πρωτοδικών διενεργεί προκαταρκτική εξέταση, έχουν δεσμευτεί λογαριασμοί, προχθές δικαστική απόφαση του Εφετείου Αθηνών έρχεται και δικαιώνει τους δημιουργούς που είχαν στραφεί κατά της ΑΕΠΙ το 1997. Από τη μία, λοιπόν, έχει δημιουργηθεί η κατάσταση που οι δημιουργοί είναι εξαιρετικά ανήσυχοι αν θα μπορούν να αμείβονται δίκαια, αν θα γίνεται αξιόπιστη διαχείριση των δικαιωμάτων τους και αν θα λαμβάνουν το εισόδημα που δικαιούνται, από την άλλη, οι χρήστες θέλουν να ξέρουν πού πάνε τα χρήματα που καταβάλλουν για τη δημόσια εκτέλεση.

Όμως τόσο οι δημιουργοί όσο και οι χρήστες έχουν χάσει πια την εμπιστοσύνη τους στην ΑΕΠΙ όπως είναι σήμερα και γι’ αυτό θέλω να μας απαντήσετε ξεκάθαρα, κυρία Υπουργέ, πώς προτίθεστε να διασφαλίσετε την απρόσκοπτη λειτουργία του μηχανισμού είσπραξης - διανομής της ΑΕΠΙ, πώς θα εξυγιανθεί η ΑΕΠΙ, προκειμένου να κατοχυρώνονται τόσο οι δημιουργοί όσο και οι χρήστες και πώς θα έχει συνέχεια, ώστε να αποφευχθεί απώλεια της προστασίας της πνευματικής ιδιοκτησίας και σημαντική ζημιά, τόσο για τον πολιτιστικό όσο και για τον οικονομικό κλάδο.

Το δεύτερο ερώτημα είναι: Σύμφωνα με το σχέδιο νόμου –αυτό τουλάχιστον που έχουμε δει μέχρι σήμερα- η ΑΕΠΙ προβλέπεται να λειτουργεί σύμφωνα με τους κανόνες που διέπουν τους υπόλοιπους οργανισμούς συλλογικής διαχείρισης ή υπάρχουν ειδικές διατάξεις για αυτή και, αν ναι, ποιες είναι οι διατάξεις αυτές;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Θα απαντήσει η Υπουργός Πολιτισμού και Αθλητισμού κ. Κονιόρδου για τρία λεπτά.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κύριε Πρόεδρε, κύριοι Βουλευτές, κυρία Κεφαλογιάννη, είναι πραγματικά πολύ σημαντική αυτή η συγκυρία, για να λυθεί επιτέλους αυτό το χρονίζον θέμα που αφορά αυτή την ανώνυμη εταιρεία που είναι η ΑΕΠΙ. Θα κάνω μια μικρή ιστορική αναδρομή, για πράγματα που ίσως είναι γνωστά και άλλα ίσως λιγότερο γνωστά.

Ήδη από την εποχή της αείμνηστης Μελίνας είχε τεθεί η έναρξη μιας προσπάθειας να δοθεί μια λύση. Δυστυχώς, υπήρξαν πολύ μεγάλα αλληλοσυγκρουόμενα συμφέροντα και η Μελίνα τότε δεν βρήκε συμμάχους, έτσι το θέμα εγκαταλείφθηκε.

Το 1991, επίσης, υπήρξε μια κίνηση των σπουδαίων Ελλήνων συνθετών, του Ξαρχάκου, του Μαμαγκάκη, του Κουρουπού, του Κηπουργού, του Κουμεντάκη, που τώρα, όπως είπατε, δικαιώθηκαν. Από το 1991 σήμερα, μετά από είκοσι πέντε χρόνια! Αυτό είναι ενδεικτικό της τρομακτικής δυσκολίας που υπάρχει για να λυθεί αυτό το πρόβλημα και γι’ αυτό δεν λυνόταν επί τόσα πολλά χρόνια.

Σας διαβεβαιώνω ότι είναι προτεραιότητα του Υπουργείου Πολιτισμού η προστασία των δημιουργών και του έργου τους και η εξασφάλιση των δικαιωμάτων τους. Αλίμονο εάν δεν υποστηρίζουμε τη δημιουργία και τον πολιτισμό και δεν αναγνωρίζουμε τον κόπο χιλιάδων δημιουργών, που, μέσα στη δύσκολη οικονομική κατάσταση της χώρας μας, συνεχίζουν να υπηρετούν την τέχνη τους.

Από την άλλη, επίσης, θεωρούμε ότι είναι απαραίτητο να αποκατασταθούν οι σχέσεις εμπιστοσύνης μεταξύ των οργανισμών, των δημιουργών και των χρηστών, που εδώ και χρόνια έχουν διαταραχθεί.

Πράγματι, όπως είπατε, είναι πολύ δυσάρεστο αυτό που αποκαλύπτεται, παρ’ όλο που υποφαινόταν επί δεκαετίες ότι η μεγαλύτερη εταιρεία διαχείρισης πνευματικών δικαιωμάτων, η ΑΕΠΙ, στηριζόταν τόσα χρόνια σε τόσο σαθρά θεμέλια και σε μη υγιείς μηχανισμούς. Όπως ξέρετε, χρειάστηκαν συντονισμένες και τολμηρές προσπάθειες και πρωτοβουλίες από τους προκατόχους μου στην Κυβέρνηση του ΣΥΡΙΖΑ και από εμένα προσωπικά, που κανείς σε προηγούμενες κυβερνήσεις δεν είχε τολμήσει να προχωρήσει, για να έρθουν στο φως ξεκάθαρα τα φαινόμενα της κακοδιαχείρισης και αδιαφανούς λειτουργίας της ΑΕΠΙ.

Ήρθε, λοιπόν, η ώρα να αναζητηθούν ευθύνες από όσους τόσα χρόνια πλούτιζαν εις βάρος των δημιουργών και των χρηστών. Η συγκυρία είναι πολύ καλή. Είμαστε έτοιμοι να θέσουμε σε εφαρμογή το πλαίσιο για μια νέα εποχή διαχείρισης των πνευματικών και συλλογικών δικαιωμάτων. Με την ευκαιρία της ενσωμάτωσης της σχετικής ευρωπαϊκής οδηγίας θα αντιμετωπιστούν οι ελληνικές παθογένειες και θα επιβληθούν επιτέλους κανόνες διαφάνειας και χρηστής διοίκησης των οργανισμών συλλογικής διαχείρισης.

Επαναλαμβάνω ότι είναι σκοπός μας να αποκαταστήσουμε τις σχέσεις εμπιστοσύνης. Στο πλαίσιο αυτό η ΑΕΠΙ θα εξυγιανθεί. Αυτό είναι μονόδρομος για την προστασία των δικαιωμάτων των δημιουργών και των αμοιβών τους και θα λειτουργήσει βάσει νέων κανόνων και αυστηρής εποπτείας.

Προβλέπεται, λοιπόν, ο διορισμός επιτρόπου με υψηλά εχέγγυα ανεξαρτησίας. Προβλέπεται να διοριστεί και για όσον χρόνο χρειάζεται, προκειμένου να συνεχίσει τη λειτουργία της η εταιρεία και να οικοδομηθεί εκ νέου σε γερές, υγιείς βάσεις.

Όσον αφορά τη γενική συνέλευση και το εποπτικό συμβούλιο της ΑΕΠΙ, όπως ισχύει και για τους οργανισμούς συλλογικής διαχείρισης, έχει προβλεφθεί η συγκρότηση γενικής συνέλευσης και εποπτικού συμβουλίου με αυξημένες, αποφασιστικές αρμοδιότητες. Η διοίκηση ακόμα και στην ΑΕΠΙ θα ελέγχεται από τους ίδιους τους δημιουργούς και δεν θα μπορεί να δράσει, χωρίς τουλάχιστον τη συναίνεσή τους για τα θέματα που τους αφορούν.

Για την πρώτη εφαρμογή του νόμου και για την άμεση προστασία των δημιουργών το εποπτικό συμβούλιο της ΑΕΠΙ θα διοριστεί από την Υπουργό Πολιτισμού, ύστερα από εισηγήσεις των ίδιων των δημιουργών και θα μετέχουν αυστηρά δημιουργοί - μέλη της ΑΕΠΙ. Τα επόμενα εποπτικά συμβούλια θα εκλέγονται κανονικά από τη γενική συνέλευση της ΑΕΠΙ, όπως θα ισχύει και με τους οργανισμούς συλλογικής διαχείρισης, με σκοπό οι ίδιοι οι δημιουργοί να αποφασίζουν ποιοι θα ελέγχουν τη διοίκηση της εταιρείας και πώς θα διαχειρίζονται τα δικαιώματά τους.

Παράλληλα, στην ΑΕΠΙ, όπως και στους οργανισμούς συλλογικής διαχείρισης, προβλέπεται υποχρεωτική υιοθέτηση κανόνων διαφάνειας στη λειτουργία, στις αποφάσεις και στη δράση τους, ούτως ώστε όλοι, χρήστες και δημιουργοί, να μπορούν να γνωρίζουν τα δικαιώματά τους και τις υποχρεώσεις τους και να έχουν την ίδια μεταχείριση.

Οι διαχειριστικές δαπάνες του ΟΣΔ και της ΑΕΠΙ δεν θα ξεπερνούν το 20% των εσόδων τους και έτσι οι δημιουργοί θα εισπράττουν πλέον τα πραγματικά αναλογούντα στο έργο τους, χωρίς ανεξέλεγκτες μειώσεις εις όφελος μισθών μελών του ΔΣ και πολυτελών παροχών.

Αναφορικά με τα αμοιβολόγια, τόσο για την ΑΕΠΙ, όσο και για τους οργανισμούς συλλογικής διαχείρισης, καθορίζεται δομημένη διαπραγμάτευση με τους χρήστες και τις αντιπροσωπευτικές ενώσεις, δημόσια ανάρτηση των τελικών αμοιβολογίων και υποχρεωτικές ηλεκτρονικές συναλλαγές, προκειμένου να εξαλειφθούν προβλήματα του παρελθόντος.

Τέλος, προκειμένου στο μέλλον να μην υπάρξει άλλη κρίση και ανασφάλεια στον χώρο των πνευματικών δικαιωμάτων, προβλέπεται αυστηρή εποπτεία και έλεγχος των οργανισμών συλλογικής διαχείρισης και της ΑΕΠΙ από το Υπουργείο Πολιτισμού και Αθλητισμού και τον Οργανισμό Πνευματικής Ιδιοκτησίας και άμεση επιβολή κυρώσεων, σε περίπτωση που διαπιστώνονται παραβάσεις.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κυρία Υπουργέ.

Κυρία Κεφαλογιάννη, έχετε και πάλι τον λόγο.

**ΟΛΓΑ ΚΕΦΑΛΟΓΙΑΝΝΗ:** Κυρία Υπουργέ, σας άκουσα με προσοχή και πραγματικά παραμένει ακόμα το ερώτημα σε σχέση με την κατάθεση του πορίσματος του διαχειριστικού ελέγχου για την ΑΕΠΙ.

Ξαναείπα ότι οφείλατε να μας έχετε ενημερώσει επισήμως, διά των θεσμικών διαδικασιών, και οφείλατε να έχετε τα πολιτικά αντανακλαστικά, έτσι ώστε να μας δώσετε άμεση ενημέρωση για τις ενέργειές σας σχετικά. Γνωρίζετε πολύ καλά την αναστάτωση που έχει προκληθεί στον χώρο των πνευματικών δικαιωμάτων, τόσο στους δημιουργούς όσο και στους χρήστες μας.

Είπατε για το σχέδιο νόμου που πρόκειται να κατατεθεί. Με ποια διαδικασία, κυρία Υπουργέ, και κυρίως πότε θα κατατεθεί το σχέδιο νόμου; Επειδή από αυτά που είπατε, φαίνεται το σχέδιο νόμου να είναι τελικά διαφορετικό από αυτό που είχε κατατεθεί στη δημόσια διαβούλευση, επαναλαμβάνω, επί εποχής του προκατόχου σας, του κ. Μπαλτά, και τελικά αποσύρθηκε, θα πρέπει να επαναληφθεί η δημόσια διαβούλευση του νομοσχεδίου.

Το περιμένουμε, αν και πραγματικά είναι αδιανόητο να μιλάει η δική σας Κυβέρνηση για διαφάνεια, λογοδοσία, έλεγχο και νομιμότητα, όταν για το ίδιο σχέδιο νόμου η ίδια η Κυβέρνηση έχει παρουσιάσει μέσα σε ένα διάστημα περίπου ενός έτους έξι διαφορετικές εκδοχές του. Αναποφασιστικότητα που λέει πολλά για τα πολιτικά αντανακλαστικά του Υπουργείου σας αλλά και για την αδυναμία να προχωρήσετε στη νομοθέτηση.

Αλήθεια, τελικά ποια είναι ακριβώς η πολιτική βούληση της Κυβέρνησής σας; Τι ακριβώς θέλετε να κάνετε; Ποια πολιτική βούληση έχετε στο ένα νομοσχέδιο και ποια πολιτική βούληση στο άλλο; Τελικά, μπορείτε να μας εξηγήσετε τι συνέβαινε και περνάμε από το ένα σχέδιο νόμου στο άλλο;

Κυρίως, εσείς τώρα, σήμερα, σε τι πιέζεστε και καθυστερείτε; Πόσος χρόνος σάς είναι απαραίτητος για να καταλήξετε σε αυτό που θέλετε να κάνετε, εκτός και αν δεν ξέρετε ακόμη τι θέλετε να νομοθετήσετε ή εκτός εάν συγχέετε τον νομοθέτη που θα πρέπει να νομοθετεί υπεύθυνα για το κοινό όφελος με τον νομοθέτη που νομοθετεί ευκαιριακά, έτσι ώστε να ικανοποιήσει συμφέροντα ομάδων ή προσώπων. Εξηγήστε μας και προχωρήστε σε πράξεις. Δείξτε αποτελεσματικότητα.

Είναι αυτονόητο και για εμάς ότι η ΑΕΠΙ θα πρέπει να εξυγιανθεί, θα πρέπει να συνεχίσει τη λειτουργία της. Οι δημιουργοί θα πρέπει να αμείβονται δίκαια, πρέπει να αισθάνονται ότι τα πνευματικά τους δικαιώματα δεν είναι παιγνίδι κανενός και οι χρήστες να μπορούν να έχουν την εμπιστοσύνη για το πού καταλήγουν τα χρήματά τους. Πάρα πολύ απλά και ξεκάθαρα: προστασία των δημιουργών και των χρηστών, θεσμική θωράκιση του χώρου των πνευματικών δικαιωμάτων, αποτελεσματικός έλεγχος, λογοδοσία.

Σας άκουσα με προσοχή. Μας είπατε κάποιες από τις προβλέψεις του σχεδίου νόμου, θέλω όμως να μας ξεκαθαρίσετε: Δημιουργούνται οι προϋποθέσεις, όπως ισχύει και στους υπόλοιπους ΟΣΔ, για την άσκηση του ελέγχου στην ΑΕΠΙ; Ως προς τον κρατικό επίτροπο, πότε θα καλείται να αναλάβει τα καθήκοντά του και ποια θα είναι αυτά; Ποια θα είναι η διαδικασία του ορισμού του;

Το εποπτικό συμβούλιο, το οποίο είπατε, θα έχει μόνο εισηγητικές και γνωμοδοτικές αρμοδιότητες ή θα έχει και αποφασιστικές αρμοδιότητες; Επιπλέον, θέλω να μας ξεκαθαρίσετε τι ισχύει με τη γενική συνέλευση, με τις αρμοδιότητες και ποιοι θα συμμετέχουν.

Για εμάς είναι πολύ σημαντικό, όχι απλά να μπουν σε νέες βάσεις, αλλά πάνω από όλα να μπουν σε υγιείς θεσμικά βάσεις, σε σωστούς και αυστηρούς κανόνες όλες οι διαδικασίες που θα λύνουν προβλήματα και δεν θα προσθέτουν περισσότερα από αυτά που ήδη υπάρχουν.

Θέλω να σας πω, κυρία Υπουργέ, ότι υπάρχουν τομείς στην κοινωνία που είναι υπεράνω κομμάτων και ο πολιτισμός είναι ένας από αυτούς. Εάν θεραπεύσετε τον μεγάλο ασθενή και θέσετε τα θεμέλια μιας υγιούς συλλογικής διαχείρισης, δεν θα μας βρείτε απέναντι. Εάν, όμως, από τις αστοχίες, την ανεπάρκεια και τον ενδεχόμενο δόλο κάποιων προσώπων καταρρεύσει η συλλογική διαχείριση, δυστυχώς, κυρία Υπουργέ, η μόνη υπεύθυνη θα είστε εσείς και τότε όχι μόνο η Αντιπολίτευση, αλλά όλος ο κόσμος του πολιτισμού θα είναι απέναντί σας. Είναι δική σας ευθύνη, αντιληφθείτε το.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κυρία συνάδελφε.

Η κυρία Υπουργός έχει τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Κρατάω αυτό που είπατε τελευταία, κυρία Κεφαλογιάννη, ότι το θέμα αυτό ξεπερνάει τα κόμματα. Είναι ένα πολύ σημαντικό θέμα, που αφορά τους δημιουργούς εδώ και δεκαετίες. Πάντως σας διαβεβαιώ δεν θα πάρουμε είκοσι πέντε χρόνια για να καταλήξουμε στην κατάθεση του σχεδίου νόμου. Γι’ αυτό σάς διαβεβαιώνω.

Το ότι υπήρξε διάλογος και αλλαγές είναι ακριβώς ενδεικτικό τού πόση δυσκολία υπάρχει, για να μπορέσει κανείς να ισορροπήσει συχνά αντικρουόμενα συμφέροντα και να βρει μία μέση λύση, μία ισορροπημένη λύση, η οποία θα μπορεί να είναι εφαρμόσιμη.

Τώρα, το πόρισμα στον εισαγγελέα δόθηκε για τις νόμιμες διαδικασίες και είναι στη διάθεσή σας, παρ’ όλο που έχει δημοσιευθεί σε όλα του τα στοιχεία. Όμως, είναι στη διάθεσή σας, για να το μελετήσετε περισσότερο. Στην προσπάθεια για την εξάλειψη αυτών των φαινομένων της κακοδιαχείρισης δόθηκε το πόρισμα στον εισαγγελέα. Επίσης, ζητήθηκε από τον ΟΠΙ επιπλέον διαχειριστικός έλεγχος των ετών 2015 και 2016.

Ακολουθούμε την προβλεπόμενη διοικητική διαδικασία για την επιβολή κυρώσεων και την απόδοση ευθυνών. Έχουμε λάβει μέριμνα για να αντιμετωπισθούν όλες οι εκδοχές μέσα στο σχέδιο νόμου, την πιθανή πτώχευση, την επαπειλούμενη πτώχευση, τα σοβαρά διαχειριστικά προβλήματα.

Έχουμε λάβει σε όλο αυτό το διάσημα πολύ δημοκρατικά τις απόψεις όλων των δημιουργών και των ενδιαφερομένων μερών και έχουμε διαμορφώσει το κατάλληλο θεσμικό πλαίσιο για την αντιμετώπιση όλων των πιθανών εκδοχών των επιπλοκών.

Ο επίτροπος μπαίνει για να εξασφαλίσει τη συνέχεια των εσόδων των δημιουργών, την απρόσκοπτη λειτουργία του εισπρακτικού μηχανισμού αλλά και για την εξυγίανση της εταιρείας και για να μπορέσει να δοθεί μεγαλύτερη αποφασιστική παρουσία των δημιουργών μέσα στην εταιρεία. Αυτό, όπως σας είπα και πριν, είναι κομμάτι της λειτουργίας του εποπτικού συμβουλίου.

Θέλω να πω ότι η απόφασή μας να εξυγιανθεί το τοπίο είναι δεδομένη. Θα θέλαμε να είσαστε αρωγοί σε αυτή τη μεγάλη προσπάθεια. Έχει ήδη δοθεί το σχέδιο νόμου στο Γενικό Λογιστήριο του Κράτους. Γίνονται οι τελευταίες μικρές νομοτεχνικές διορθώσεις, κυρίως προς τις υπολειπόμενες διατάξεις, γιατί και αυτές έχουν τη σημασία τους, και το σχέδιο νόμου θα είναι έτοιμο άμεσα να κατατεθεί για δημόσια διαβούλευση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε στην τρίτη με αριθμό 586/13-3-2017 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Υποδομών και Μεταφορών, σχετικά με τις «σημαντικές καθυστερήσεις στην κατασκευή του οδικού άξονα Πατρών - Πύργου».

Θα απαντήσει ο Υπουργός κ. Σπίρτζης.

Παρακαλώ, έχετε τον λόγο, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, στην κατασκευή του οδικού άξονα Πατρών – Πύργου η Κυβέρνηση επέλεξε από το 2015 την πρακτική των πολλαπλών κατατμήσεων. Ήδη γνωρίζετε ότι υπάρχουν οκτώ κομμάτια, τα οποία έχετε αποφασίσει ότι θα δημοπρατήσετε.

Μέχρι σήμερα υπάρχουν σημαντικές καθυστερήσεις. Προσωρινός μειοδότης γνωρίζετε ότι έχει ανακηρυχθεί η κοινοπραξία «ΤΟΞΟΤΗΣ Α.Ε.», συμφερόντων Χρήστου Καλογρίτσα, με εκπτώσεις στα τέσσερα πρώτα κομμάτια που ξεπερνούν το 50% για κάθε δημοπρασία.

Κατά τις δηλώσεις σας, κύριε Υπουργέ, στο παρελθόν είχατε σημειώσει ότι οι δημοπρασίες θα έχουν ολοκληρωθεί τον Ιούνιο του 2016 και τώρα πλέον μας λέτε για τον Μάιο του 2016, έτσι ώστε οι οκτώ συμβάσεις να σταλούν στην Ευρωπαϊκή Επιτροπή, για να ενταχθεί το έργο και να χρηματοδοτηθεί από το ΣΕΣ σε ύψος 475 εκατομμυρίων ευρώ.

Κοιτάξτε, είναι δεδομένη από τη μία πλευρά η δικαστική εμπλοκή του κ. Καλογρίτσα. Είναι δεδομένη, επίσης, και η έρευνα που έχει ξεκινήσει η Τράπεζα Αττικής. Αυτό στην υπόθεση που μας ενδιαφέρει ενδεχομένως να φέρει μεγαλύτερες καθυστερήσεις, με κίνδυνο να μην υλοποιηθεί το έργο.

Θα σας αναφέρω μόνο από τις μελέτες που έχουν γίνει, τη μελέτη που έγινε από το Τεχνικό Επιμελητήριο Δυτικής Ελλάδος, το οποίο έλεγε ότι η έγκριση του φακέλου συγχρηματοδότησης του έργου, ως μεγάλο έργο, έπρεπε να είχε γίνει από το δεύτερο εξάμηνο του 2015, έτσι ώστε να υπάρξει ομαλή ένταξη στην υλοποίηση του ΣΕΣ 2014 - 2020. Σημείωνε, δε, αυτή η μελέτη ότι κάθε καθυστέρηση και αλλαγή συνιστά σοβαρή χρονική μετατόπιση και θέτει σε κίνδυνο τη διαθεσιμότητα των πόρων.

Αυτό λοιπόν, που ρωτάμε, κύριε Υπουργέ, είναι το εξής: Τελικά ποιες είναι οι εγγυήσεις που μπορείτε να δώσετε σήμερα ότι το έργο θα ολοκληρωθεί, ότι το έργο έχει την ωριμότητα, ώστε να μπορεί να ενταχθεί και τελικά δεν υπάρχει κανένας κίνδυνος απένταξής του και κατεύθυνσης των χρημάτων ή των πόρων σε άλλα ωριμότερα έργα; Διότι νομίζω ότι αυτό ενδιαφέρει και ανησυχεί τους κατοίκους της περιοχής.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Αγαπητέ συνάδελφε, πριν προχωρήσω επί της ουσίας στην απάντηση των ερωτήσεών σας, θέλω να κάνω μερικές διευκρινίσεις, διότι αρκετά έχουμε ανεχθεί γκρίζες ζώνες και παραπληροφόρηση, ιδιαίτερα από την παράταξή σας, στο συγκεκριμένο θέμα.

Αν θυμάμαι καλά, είστε και ακαδημαϊκός. Είστε νομικός. Μπορείτε να μου δώσετε τον όρο των πολλαπλών κατατμήσεων, που χρησιμοποιήσατε;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Στη δευτερολογία μου θα σας απαντήσω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εγώ μηχανικός είμαι. Φαντάζομαι ότι, εάν υπάρχουν νομικοί στην Αίθουσα, χρειάζεται να συνεδριάσουν πολλές φορές για να μας δώσουν τον όρο των πολλαπλών κατατμήσεων.

Θα σας εξηγήσω, λοιπόν, για να υπάρχει μια διαφανής εικόνα τού τι γίνεται, επειδή σας βλέπω ως παράταξη να ενδιαφέρεστε ιδιαίτερα για το ποιοι θα είναι οι ανάδοχοι. Δεχθήκαμε κριτική στην αρχή της διακυβέρνησης, το 2015, γιατί δεν πήγαμε σε μία δημοπρασία για όλο το έργο.

Να θυμίσω, λοιπόν, ότι ο διαγωνισμός είχε προγραμματιστεί από την κυβέρνηση Σαμαρά. Πριν το κομμάτι του έργου αυτού ήταν μέσα στην παραχώρηση της Ολυμπίας Οδού. Απορώ γιατί ρωτάτε για τη βιωσιμότητα του έργου. Αν το έργο αυτό δεν ήταν βιώσιμο και είχε πρόβλημα η ένταξή του, θα έπρεπε να έχει πραγματικά πολύ μεγάλο, όχι μόνο πολιτικό θέμα, αλλά και διαχειριστικό και ο κ. Σουφλιάς και οι επόμενοι Υπουργοί Υποδομών και οι κυβερνήσεις, που είχαν αυτό το κομμάτι του έργου, μέσα στο ενιαίο έργο της Ολυμπίας Οδού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Αυτό που βρήκαμε, λοιπόν, ήταν ένα έργο που μπορούσαν να συμμετέχουν μόνο εταιρείες έβδομης τάξης. Οι περισσότερες από αυτές τις εταιρείες ήταν στην κοινοπραξία της κατασκευής της Ολυμπίας Οδού. Υπήρχαν σε άλλα τμήματα ολοκληρωμένες μελέτες, ενώ σε άλλα δεν υπήρχαν καθόλου μελέτες. Η μία από τις εταιρείες εβδόμης τάξης, η οποία δεν μετείχε στην κοινοπραξία κατασκευής της Ολυμπίας Οδού, είχε προσφύγει. Επομένως, όπως καταλαβαίνετε, έμπαιναν θέματα που στα δικαστήρια θα χρειάζονταν πάνω από δύο, τρία, τέσσερα χρόνια για να ξεμπλοκάρει το έργο.

Υπήρχαν θέματα χρηματοδότησης, δηλαδή δεν ήταν εξασφαλισμένη η χρηματοδότηση του έργου από την προηγούμενη κυβέρνηση. Δεν υπήρχαν οι μελέτες κατά την πάγια τακτική και πρακτική των προηγούμενων κυβερνήσεων. Υπήρχαν άλλα θέματα, όπως τα δικαστικά που είπα. Υπήρχαν σοβαρές ενστάσεις για θέματα μη υγιούς ανταγωνισμού, γιατί οι μελέτες δεν είχαν γίνει από δημόσιες υπηρεσίες, αλλά από τον παραχωρησιούχο της Ολυμπίας Οδού.

Αποφασίσαμε να κάνουμε πολλαπλές διαγωνιστικές διαδικασίες και όχι πολλαπλή κατάτμηση, όπως θέλετε να αναφέρετε. Η κατάτμηση χρησιμοποιείται ως όρος στη νομική, όταν θέλουμε να αποφύγουμε διαγωνιστικές διαδικασίες, όταν δηλαδή κάναμε διαγωνισμούς όπως γινόταν στο παρελθόν, για να μην έχουμε αυτοτελή ολοκληρωμένα τμήματα στις διαγωνιστικές διαδικασίες. Θα σας φέρω ένα παράδειγμα, μια και είναι της περιοχής σας.

Σιδηρόδρομος: Κάνουμε ένα έργο που είναι μόνο για επιδομή, ένα άλλο έργο για το ίδιο τμήμα που είναι μόνο για την ηλεκτροκίνηση. Κάνουμε ένα άλλο έργο για το ίδιο τμήμα που είναι η σηματοδότηση. Δεν κάνουμε αυτό, κύριε Παπαθεοδώρου.

Αυτό που κάνουμε είναι σε αυτοτελή τμήματα να κάνουμε διαγωνιστικές διαδικασίες για ένα ενιαίο έργο, ώστε να έχουμε μεγαλύτερη συμμετοχή εταιρειών. Είναι κάτι που το πριμοδοτεί η ευρωπαϊκή νομοθεσία και είναι κάτι που προβλέπεται και στον νόμο που ψηφίσατε και εσείς τον Αύγουστο. Είναι άρθρο της ευρωπαϊκής οδηγίας αυτό.

Εσείς που είστε και υπέρ του ανοίγματος των επαγγελμάτων και των αγορών, φαντάζομαι ότι είστε πολύ υπέρ τέτοιου είδους διαδικασιών, όχι κατατμήσεων, αλλά διαγωνισμών. Και αυτό είναι πολύ σημαντικό.

Βεβαίως, υπάρχουν πάντα διάφορες απόψεις ή σπέκουλα για κατατμήσεις, για γκρίζες ζώνες και βέβαια για τον προσωρινό ανάδοχο, την εταιρεία του κ. Καλογρίτσα. Και ως κερασάκι μπαίνει η Τράπεζα Αττικής.

Πρώτον, υπάρχει η Υπηρεσία Μητρώων και μπορεί να ενημερώνει την ομάδα και τις ομάδες που κάνουν τους διαγωνισμούς, τις επιτροπές, εάν υπάρχει κάποιο θέμα ή όχι. Δεν έχει πέσει κάτι τέτοιο στην αντίληψή μου.

Δεύτερον, γιατί δεν ρωτάτε τα στελέχη σας για την Τράπεζα Αττικής; Ήταν και είναι ακόμη και σήμερα αρκετοί από αυτούς στη διοίκηση της Τράπεζας Αττικής. Για να μας φέρετε και εμάς τα στοιχεία για να δούμε τι θα κάνουμε! Δεν κάνουμε εμείς παρεμβάσεις στην Τράπεζα Αττικής. Άλλοι έκαναν και φαντάζομαι θα αναδειχθεί το ποιοι τις έκαναν, γιατί αυτά που εμείς έχουμε αναδείξει είναι αρκετά για το ποιοι έκαναν.

Όμως, ρωτήστε τα στελέχη σας. Έχουν πλήρη εικόνα για το τι γινόταν στην Τράπεζα Αττικής. Γιατί δεν τους ρωτάτε; Εμείς έχουμε πει να μπουν εβδομήντα εισαγγελείς, όχι μόνο στην Τράπεζα Αττικής αλλά σε όλες τις τράπεζες, να ριχθεί άπλετο φως. Στην Τράπεζα Αττικής έχουν γίνει τρεις αυξήσεις μετοχικού κεφαλαίου και το αρμόδιο όργανο, η Τράπεζα της Ελλάδος, είχε κάνει όλους τους απαραίτητους ελέγχους. Εάν δεν τους έκανε, έχει πρόβλημα η Τράπεζα της Ελλάδος, δεν νομίζετε; Πάρτε τον κ. Στουρνάρα ένα τηλέφωνο. Φίλος σας είναι, θα σας ενημερώσει.

Αυτά ως πρόλογος. Πάμε στην ουσία τώρα. Η ουσία είναι ότι το έργο δεν έχει κανένα πρόβλημα για την ένταξή του και έχει ενταχθεί στον ν.1420. Σύμφωνα με τις διαδικασίες που υπάρχουν, όντως, έχουμε καθυστέρηση δύο μήνες, διότι οι μελέτες που είχατε προετοιμάσει από τις προηγούμενες κυβερνήσεις ήταν τόσο καλές, που δεν μπορούσε να δημοπρατηθεί έργο.

Θα είχαμε λάθος ποσότητες, λάθος προϋπολογισμούς, είχαμε λάθος περιβαλλοντικές μελέτες, είχαμε υποδιαστασιολόγηση, εάν θέλετε, κάποιων ειδικών και μπορούμε να συζητήσουμε τους λόγους, όποτε θέλετε. Αυτά ξεπεράστηκαν και ξεπερνιούνται μέσα από έναν πολύ προσεκτικό έλεγχο της υπηρεσίας και διόρθωση των μελετών σε κάθε τμήμα.

Έχουμε την απάντηση του Υπουργείου Οικονομίας, την οποία μπορώ να σας δώσω και θα την καταθέσουμε. Έχει ενταχθεί το σύνολο του έργου στο πρόγραμμα ΥΜΕΠΕΡΑΑ 2014 - 2020. Έχουν γίνει οι τέσσερις διαγωνισμοί. Δεν μας νοιάζει ποιος είναι ο προσωρινός μειοδότης. Πρέπει να δούμε ποιος θα είναι και ο τελικός, διότι υπάρχουν συγκεκριμένες διαδικασίες που τηρούνται πλέον και είναι διαφανέστατες και έχουμε να κάνουμε άλλους τέσσερις διαγωνισμούς το επόμενο διάστημα, προκειμένου μετά τον πέμπτο ή έκτο διαγωνισμό, που θα έχουμε το επαρκές ποσοστό, να μπορέσει το Υπουργείο Οικονομίας να στείλει το φάκελο μεγάλου έργου προς έγκριση στα ευρωπαϊκά όργανα.

(Στο σημείο αυτό ο Υπουργός Υποδομών και Μεταφορών κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα δεν υπάρχει απολύτως κανένα πρόβλημα για τη χρηματοδότηση. Να μην ανησυχούν κατά καιρούς, γιατί κάθε έναν μήνα έχουμε μια έγερση ανησυχιών στην περιοχή. Όταν γίνεται ο επόμενος διαγωνισμός, καταπραΰνονται για ένα εικοσαήμερο και πάλι κάποιο ηρωικό στέλεχος συγκεκριμένης παράταξης βγαίνει και ανησυχεί για την πορεία του έργου και εάν θα γίνει το έργο.

Θα γίνει το έργο. Και δεν θα γίνει μόνο αυτό το έργο, αλλά και η συνέχειά του, μέχρι να κλείσει το δαχτυλίδι των οδικών αρτηριών της Πελοποννήσου και να συνδεθεί ο αυτοκινητόδρομος που κατασκευάζεται από την «ΜΟΡΕΑΣ Α.Ε.» με την Ολυμπία Οδό, με διαφάνεια και με καθαρούς όρους, όχι όπως είχε προγραμματιστεί, με διαγωνιστικές διαδικασίες με εκπτώσεις και όχι με 0% έκπτωση, όπως είχε προγραμματιστεί από προηγούμενες κυβερνήσεις.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Ορίστε, κύριε Παπαθεοδώρου, έχετε τον λόγο και πάλι για τρία λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, φαντάζομαι ότι ο λόγος για τον κύριο Υπουργό ήταν απεριόριστος, γιατί δεν είδα καμμία παρέμβασή σας.

**ΠΡΟΕΔΡΕΥΩΝ (Δημήτριος Κρεμαστινός):** Ο Κανονισμός είναι, κύριε Παπαθεοδώρου, οπότε υπάρχει μια κάποια ανοχή προς πάσα κατεύθυνση.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Εδώ υπήρξε τριπλασιασμός του χρόνου. Δεν έχω καμμία αντίρρηση, απλώς σας το λέω για να υπάρχει και για εμένα η ανοχή.

**ΠΡΟΕΔΡΕΥΩΝ (Δημήτριος Κρεμαστινός):** Όμως, παρακάλεσα -το λέω και για εσάς, το λέω και για όλους- να τηρούμε τον χρόνο, διότι στις 12.00΄ έχουμε τη συζήτηση για τις άρσεις ασυλίας. Οπότε, ισχύει και για τον Υπουργό και για εσάς.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, γι’ αυτό και εγώ σας λέω, με όλον τον σεβασμό, ότι ανάλογη θα πρέπει να είναι και η ανοχή που θα δείξετε στην τοποθέτησή μου.

Κύριε Υπουργέ, κατ’ αρχάς, η ειρωνεία περί ηρωικών στελεχών της παράταξης δεν μπορεί να αφορά εμάς, γιατί άλλα ηρωικά στελέχη αυτής της παράταξης μεταπήδησαν σε άλλους χώρους, ξέροντας και έχοντας κάνει πολύ καλά και τη δουλειά προηγουμένως αλλά και τη δουλειά μετά.

Θα σας πω το εξής: Με ρωτάτε τι σημαίνει ο όρος «κατάτμηση» στη νομική επιστήμη. «Κατάτμηση» στην ελληνική γλώσσα, κύριε Υπουργέ, σημαίνει να παίρνετε έναν δρόμο ενενήντα επτά χιλιομέτρων Πατρών - Πύργου και να τον κόβετε σε οκτώ κομμάτια. Φαντάζομαι, όπως είπατε προηγουμένως, ότι αυτό είναι και η ευρωπαϊκή πρακτική, για να υπάρχει ευρεία συμμετοχή εταιρειών και επιχειρήσεων.

Όμως, ας πάμε στα βασικά. Τα βασικά είναι, κύριε Υπουργέ, ότι δεν ανακαλύψαμε εμείς τα προβλήματα του προσωρινού μειοδότη ούτε της Τράπεζας Αττικής. Σας υπενθυμίζω ότι υπάρχει μηνυτήρια αναφορά της Τράπεζας της Ελλάδος για τη διαχείριση που έχει γίνει στα κεφάλαια της Τράπεζας Αττικής και τη χρηματοδότηση συγκεκριμένων επιχειρηματιών από την Τράπεζα Αττικής. Μεταξύ αυτών είναι και ο προσωρινός μειοδότης. Γι’ αυτό μίλησα για δικαστικές εμπλοκές. Δικαστική εμπλοκή σημαίνει ότι υπάρχει μηνυτήρια αναφορά, επομένως επιλαμβάνεται η δικαιοσύνη.

Άρα το πρόβλημα το οποίο ανακύπτει, κύριε Υπουργέ, είναι το εξής: Σε όλο αυτό το διάστημα και για τους λόγους τους οποίους επικαλεστήκατε εσείς, έχουν γίνει τέσσερις διαγωνισμοί του έργου από τους οκτώ, έχει αναδειχθεί συγκεκριμένος προσωρινός μειοδότης η «ΤΟΞΟΤΗΣ Α.Ε.», ο οποίος σήμερα φαίνεται ότι αδυνατεί να ανταποκριθεί στις δεσμεύσεις, τις οποίες έχει αναλάβει. Έχετε ένα έργο με οκτώ κομμάτια, γιατί έτσι το αποφασίσατε και φαίνεται, επίσης, ότι ο χρόνος περνάει και βεβαίως δεν θα έχει ολοκληρωθεί η διαδικασία της δημοπράτησης εντός των συγκεκριμένων ορίων.

Πρέπει να σας πω, επίσης, ότι δεν υπάρχει μόνο ανησυχία από την πλευρά των Βουλευτών της περιοχής. Πριν από δύο, τρεις μέρες ο αντιπεριφερειάρχης Αχαΐας είπε το εξής, ότι σε αυτή την κατάτμηση, σε αυτούς τους διαγωνισμούς, λοιπόν –για να χρησιμοποιήσω τη δική σας ορολογία, κύριε Υπουργέ- δεν έχει τηρηθεί κανένα χρονοδιάγραμμα, επομένως, αναρωτήθηκε πώς θα τηρηθεί τώρα το χρονοδιάγραμμα.

Σας ανέφερα, ακόμα -και εκτός των παραταξιακών ανησυχιών- αυτό το οποίο είχε καταγράψει έκθεση του Τεχνικού Επιμελητηρίου Δυτικής Ελλάδας και έλεγε ότι υπάρχει κίνδυνος για τη διαθεσιμότητα των πόρων από τις μεγάλες καθυστερήσεις που έχουν σημειωθεί στο έργο.

Εάν από το 2015 μέχρι το 2017 βρισκόμαστε στο σημείο αυτό –και μάλιστα με τις τέσσερις εργολαβίες να είναι στον αέρα- πείτε μου πώς τους επόμενους μήνες θα έχετε παραδώσει τον φάκελο, όπως είπατε, στο Υπουργείο Οικονομικών, για να υπάρξει η έγκρισή του -και μάλιστα η έγκρισή του, η οποία φαντάζομαι ότι δεν θα έχει μόνο οικονομικό σκέλος, θα έχει και κατασκευαστικό σκέλος- από την Ευρωπαϊκή Επιτροπή.

Κατά την άποψή μας, η εγγύηση που δίνεται σήμερα ότι εντός των προσεχών μηνών θα έχει ολοκληρωθεί το έργο, αξίζει τόσο όσο και οι προηγούμενες εγγυήσεις, με τις οποίες το έργο τελείωνε και θα μπορούσε να είχε παραδοθεί και μέχρι σήμερα δεν έχει γίνει.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Έχετε τον λόγο, κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Ξεκινάω από την αρχή, κύριε Παπαθεοδώρου. Σε άλλη παράταξη μεταπήδησαν όσοι στήριξαν την κυβέρνηση Σαμαρά με τη Νέα Δημοκρατία και τήρησαν τις δημοκρατικές προοδευτικές αρχές της σοσιαλιστικής παράταξης και της Αριστεράς.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Υπάρχουν πολλοί θεματοφύλακες.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αυτοί ήταν θεματοφύλακες της Σαμαρικής Αριστεράς. Έτσι, για να δούμε ποιοι μεταπήδησαν σε άλλη παράταξη και ποιοι έκαναν τη δουλειά.

Το δεύτερο είναι ότι χαίρομαι που εγκαταλείψατε τους νομικούς όρους που ισχύουν στα δημόσια έργα και πήγαμε στη γλωσσολογία. Φύγαμε από τη νομική επιστήμη και πήγαμε στη φιλοσοφική. Καλό είναι αυτό. Σιγά σιγά θα πείτε και αλήθεια.

Το τρίτο είναι η μηνυτήρια αναφορά της Τράπεζας της Ελλάδος. Εγώ χαίρομαι πραγματικά που ο κ. Στουρνάρας και τα στελέχη της Τράπεζας της Ελλάδος αποφάσισαν τελικά να βάλουν το μαχαίρι στο κόκαλο. Και περιμένω τις επόμενες ενέργειές τους για όλα αυτά που συνέβαιναν στο σύνολο του τραπεζικού συστήματος όλα αυτά τα χρόνια.

Έτσι το παρακολουθώ πραγματικά με πάρα πολύ καλή διάθεση, διότι το είχα ζητήσει εγώ από τον κ. Στουρνάρα και τα στελέχη της Τράπεζας της Ελλάδος, ως Πρόεδρος του ΤΕΕ πριν από πέντε χρόνια, όταν επιχειρούσε η τότε κυβέρνηση να πουλήσει την Τράπεζα Αττικής σε fund, μέσω της αύξησης του μετοχικού κεφαλαίου και συμφωνούσε και ο Διοικητής της Τράπεζας της Ελλάδος τότε. Ήταν κυβέρνηση τότε ο χώρος σας, το κόμμα σας, όχι η παράταξη.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κι εσείς στην Τράπεζα Αττικής.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι, δεν ήμουν ποτέ ούτε στην Τράπεζα Αττικής ούτε στο ταμείο που επέβλεπε την Τράπεζα Αττικής. Στο ΤΕΕ ήμουν.

Μπορεί να θέλουν κάποιοι να τα συγχέουν όλα αυτά, αλλά είναι τελείως διακριτά. Τελείως! Μπορείτε, άλλωστε, να δείτε τα στελέχη της Τράπεζας Αττικής και από ποιους χώρους προέρχονταν.

Αν είναι δυνατή η εταιρεία ο «ΤΟΞΟΤΗΣ Α.Ε.» ή αν έχει δικαστική εμπλοκή και δεν μπορεί να αντεπεξέλθει στους διαγωνισμούς, αυτά δεν τα κοιτούν ούτε οι Υπουργοί ούτε οι πολιτικές ηγεσίες. Αυτά τα κοιτούν συγκεκριμένες υπηρεσίες που είναι και υπεύθυνες, όχι μόνο κατά τον νόμο, αλλά και στην ουσία, για να επιτηρούν ποιος μπορεί και ποιος δεν μπορεί.

Είναι προσωρινός μειοδότης η εταιρεία «ΤΟΞΟΤΗΣ Α.Ε.» και μέχρι να ολοκληρωθεί, να δούμε τι θα μας πουν οι υπηρεσίες, και τότε είμαι στη διάθεσή σας κι εγώ και οι υπηρεσίες για να σας απαντήσουμε.

Και ο χρόνος περνάει. Κανένα χρονοδιάγραμμα. Συμφωνώ απόλυτα. Σκεφτείτε πόσος χρόνος έχει περάσει από το 2006 που έγινε αυτή η σύμβαση που περιελάμβανε τον δρόμο, που έπρεπε να παραδώσει οριστικές μελέτες για τον δρόμο, που έγινε με τη συμμετοχή του κόμματός σας στην προηγούμενη κυβέρνηση άλλη διαδικασία για το έργο και βγήκε ένα μεγάλο κομμάτι του δρόμου έξω, που, παρ’ όλα αυτά, δεν είχε μελέτες το κομμάτι που είχατε βγάλει στην Ολυμπία Οδό. Κανένα χρονοδιάγραμμα, λοιπόν. Όχι απλά κανένα χρονοδιάγραμμα, αλλά και ένας ευτελισμός τού πώς γίνονται και πώς γίνονταν τα δημόσια έργα στη χώρα.

Ένα τμήμα, δηλαδή, που έπρεπε στις 31 Μαρτίου να παραδίδεται κανονικά, αν δεν είχε βγει έξω από το έργο της παραχώρησης της Ολυμπίας Οδού, δεν είχε ούτε μελέτες για το πώς θα γίνει. Και όσο για τα τμήματα που παραδόθηκαν με μελέτες, ήταν μελέτες οι οποίες ελέγχονται για την αξιοπιστία τους, για να μην πω τίποτα πιο βαρύ.

Είναι προφανές, λοιπόν, ότι έτσι δεν μπορεί να τηρηθεί κανένα χρονοδιάγραμμα. Και γι’ αυτό αποφεύγουμε να κάνουμε εξαγγελίες και δεσμεύσεις για το πότε θα τελειώσει το έργο ή να είμαστε στη λογική του «Καλοχαιρέτα».

Εμείς δίνουμε μια μάχη και κρινόμαστε για την αποτελεσματικότητα στα έργα. Και κρίνονται για την αποτελεσματικότητα στα έργα και οι προηγούμενες κυβερνήσεις, ειδικά για αυτά τα έργα που έντεκα χρόνια τα κοιτούσαν και διαπραγματευόντουσαν.

Θα ήθελα να απευθύνω και στον κ. Παπαθεοδώρου μια πρόσκληση -το έκανα στα στελέχη και τους Βουλευτές της Νέας Δημοκρατίας της Αχαΐας- την Μεγάλη Πέμπτη να πιούμε ένα ούζο ή ένα τσίπουρο στην κεντρική πλατεία της Πάτρας, για να γιορτάσουμε και την παράδοση του νέου δρόμου. Θα πηγαίνουν οι πολίτες επιτέλους, μετά από πάνω από μία δεκαετία, στην Πάτρα με νέο δρόμο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Εννοείτε ότι παραδίδεται ολόκληρος ο δρόμος, από την Κόρινθο; Είναι ελεύθερος δηλαδή αυτή τη στιγμή; Γιατί είναι πολύ ενδιαφέρον αυτό.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι, θα είναι ολόκληρος ο δρόμος, σύμφωνα με το χρονοδιάγραμμα, εκτός από τρία ή τέσσερα σημεία, που ήταν εντοπισμένα -είναι μέσα στο χρονοδιάγραμμα και την έγκριση της Ευρωπαϊκής Επιτροπής και των οργάνων-, όπου είχαμε αρχαιολογικές εργασίες, που δεν έχουν ολοκληρωθεί, ή έργα του σιδηρόδρομου, που δεν έχουν ολοκληρωθεί.

Θα είναι και αυτά τα τρία σημεία έτοιμα μέσα στον Ιούνιο - Ιούλιο, όπως έχουμε δώσει το χρονοδιάγραμμα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 17 Μαρτίου 2017, όπου θα έχουμε και την Ώρα του Πρωθυπουργού.

ΩΡΑ ΤΟΥ ΠΡΩΘΥΠΟΥΡΓΟΥ (Άρθρα 129 παράγραφοι 2 και 3, 132 παράγραφος 1 του Κανονισμού Βουλής)

1. Η με αριθμό 595/25/13-3-2017 επίκαιρη ερώτηση του Προέδρου της Κοινοβουλευτικής Ομάδας της Ένωσης Κεντρώων κ. Βασιλείου Λεβέντη προς τον Πρωθυπουργό, με θέμα: «Προβλήματα στον χώρο της υγείας».

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού Βουλής)

1. Η με αριθμό 590/13-3-2017 επίκαιρη ερώτηση του Βουλευτή Ρεθύμνου της Νέας Δημοκρατίας κ. Ιωάννη Κεφαλογιάννη προς τον Υπουργό Εσωτερικών, σχετικά με τη διαχείριση των απορριμμάτων του Νομού Ζακύνθου.

2. Η με αριθμό 587/13-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «το Υπουργείο διχοτομεί τον Βόρειο Οδικό Άξονα Κρήτης (ΒΟΑΚ). Σύγχυση και με τις αρμοδιότητες συντήρησης και ασφαλούς λειτουργίας του».

3. Η με αριθμό 596/13-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εξωτερικών με θέμα: «η Παγκόσμια Τράπεζα “χαρίζει” το Αιγαίο στην Τουρκία».

4. Η με αριθμό 601/14-3-2017 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την αναγνώριση προϋπηρεσίας στην «ΕΡΤ Α.Ε.» για τους υπαλλήλους του π.δ.164/2006.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού Βουλής)

1. Η με αριθμό 591/13-3-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Υγείας, σχετικά με την υγειονομική εγκατάλειψη της Αλοννήσου.

2. Η με αριθμό 602/14-3-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών.

3. Η με αριθμό 577/9-3-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, σχετικά με την προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού.

4. Η με αριθμό 538/24-2-2017 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ – ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα: «στον αέρα το έργο επέκτασης της Εθνικής Πινακοθήκης».

5. Η με αριθμό 531/24-2-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας.

6. Η με αριθμό 479/14-2-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα.

7. Η με αριθμό 568/6-3-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Εσωτερικών με θέμα: «Ο Δήμος Καβάλας νομιμοποιεί το ψευδοκράτος σε τουριστική έκθεση στην Κωνσταντινούπολη».

8. Η με αριθμό 569/7-3-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της ζώνης οικιστικού ελέγχου (ΖΟΕ) του Άργους.

9. Η με αριθμό 571/7-3-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομίας και Ανάπτυξης σχετικά με την υπόθεση της μπύρας και αν υπάρχουν επίορκοι στην Επιτροπή Ανταγωνισμού.

Συνεχίζουμε με την επόμενη επίκαιρη ερώτηση, τη πέμπτη με αριθμό 532/24-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών και Μεταφορών, σχετικά με τον στόλο των αστικών συγκοινωνιών.

Παρακαλώ, κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, ευχαριστώ πολύ που δίνετε την ευκαιρία στο ελληνικό Κοινοβούλιο και σε εμάς στο πλαίσιο του κοινοβουλευτικού ελέγχου να δούμε ένα πάρα πολύ σοβαρό ζήτημα που αφορά τις αστικές συγκοινωνίες των Αθηνών και όχι μόνο. Είναι διπλό το ζήτημα.

Το πρώτο θέμα που τίθεται είναι η παλαιότητα του στόλου, τα αμαξοστάσια, τα ανταλλακτικά, οι συμβάσεις συντήρησης, το πόσα λεωφορεία κυκλοφορούν, το πόσα δεν κυκλοφορούν, το πόσα τρόλεϊ κυκλοφορούν, το πόσα τρόλεϊ δεν κυκλοφορούν, το αν υπάρχουν ανταλλακτικά ή αν δεν υπάρχουν ανταλλακτικά, το πόσα από αυτά τα αυτοκίνητα είναι παλαιάς και ρυπαντικής τεχνολογίας. Περιμένω να μας δώσετε και κάποια στοιχεία. Πάνω από χίλια διακόσια λεωφορεία θα πρέπει να αποσυρθούν, διότι ρυπαίνουν με εκπομπές ρύπων Euro I, Euro II. Πρέπει να αποσυρθούν τελείως. Υπάρχουν κάποια που δεν μπαίνουν στον δακτύλιο.

Όλα αυτά τα ζητήματα έρχεται να τα αντιμετωπίσει η δική μας Κυβέρνηση. Δεν λέω και δεν γνωρίζω τι έχει γίνει τόσα χρόνια στην Ελλάδα για το ζήτημα των αστικών συγκοινωνιών, αν και κατά πόσο ανανεώθηκε ο στόλος. Χρηματοδοτήθηκε για την ανανέωσή του, χρηματοδοτήθηκαν τα εργοτάξια, αποσύρθηκαν από τον στόλο τα κακά οχήματα ή τα μη ασφαλή. Ένα μεγάλο κομμάτι της ερώτησης είναι αυτό.

Το δεύτερο μεγάλο κομμάτι που έχει προκύψει τους τελευταίους μήνες είναι οι βανδαλισμοί τόσο σε ακυρωτικά μηχανήματα όσο και στις ηλεκτρικές πόρτες του μετρό, πόσω μάλλον και στα ίδια τα τρόλεϊ και τα λεωφορεία. Είναι πλέον -θα μπορούσαμε να πούμε- μια κατάσταση «λεωφορείον ο τρόμος», σαν τα λούνα παρκ ή το τρενάκι του τρόμου, δηλαδή ο πολίτης μπαίνει μέσα σε πρώτη φάση, φοβάται να μπει; Υπάρχει τρόπος να προστατευθεί;

Δεν είναι δικό σας θέμα, είναι θέμα του Υπουργού Δημοσίας Τάξεως, το οποίο θα καταθέσω άμεσα και έχω έτοιμη και αντίστοιχη ερώτηση. Όμως, θέλω να μας πείτε για το ύψος των ζημιών, ποια καταστροφή έχει γίνει από τους βανδαλισμούς, τι έχουμε παρατηρήσει και κατά πόσο προβλέπεται η ανανέωση του στόλου για την εύρυθμη λειτουργία των αστικών συγκοινωνιών, για να επιτελέσουν το κοινωνικό έργο που πρέπει, πάνω από όλα με ασφάλεια και με περιβαλλοντολογικούς κανόνες. Διότι δεν μπορεί να κυκλοφορούν αυτή τη στιγμή λεωφορεία τεχνολογίας του 2000 - 2001 ή με ένα ή δύο εκατομμύρια χιλιόμετρα ή χωρίς λάστιχα.

Αν θέλετε, στο τέλος της δευτερολογίας μου θα συζητήσουμε λίγο για το αμαξοστάσιο του Ελληνικού.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Προτού σας δώσω τον λόγο, κύριε Υπουργέ, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τέσσερις εκπαιδευτικοί συνοδοί τους από το Γυμνάσιο και το ΕΠΑΛ Καντάνου Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Κύριε Καμμένε, δυστυχώς η κατάσταση που παραλάβαμε για τον στόλο των θερμικών λεωφορείων ήταν -και δυστυχώς δεν έχει προγραμματιστεί κάτι άλλο- δραματική. Δεν είχε προγραμματιστεί ένα ευρώ στο ΕΣΠΑ για την αγορά νέου στόλου, νέων λεωφορείων ή τρόλεϊ.

Η κατάσταση ήταν δραματική. Μπορώ, αν θέλετε, να σας δώσω τον πίνακα, για να έχετε μία εικόνα. Είχαμε βρει δύο χιλιάδες τριακόσια ογδόντα επτά θερμικά και ηλεκτροκίνητα λεωφορεία. Σας αναφέρω ενδεικτικά μερικά νούμερα, για να έχουμε όλοι την ίδια αντίληψη: Τεχνολογίας «Euro IΙ», από το 1999 είχαμε εβδομήντα οχήματα, από το 1988 εκατόν εβδομήντα δύο οχήματα, από το 2004 διακόσια εβδομήντα εννέα οχήματα, από το 2000 εκατόν τριάντα εννέα οχήματα -αυτά που σας λέω είναι πετρελαίου- από το 1993 διακόσια δεκαέξι οχήματα, από το 2009 διακόσια είκοσι οχήματα, και τα λοιπά.

Συνολικά, από τα δύο χιλιάδες τριακόσια ογδόντα επτά θερμικά και ηλεκτροκίνητα λεωφορεία, δυστυχώς ενεργά ήταν τα χίλια επτακόσια είκοσι. Αυτό σημαίνει ότι τα υπόλοιπα δεν μπορούσαν να χρησιμοποιηθούν. Πολλά από τα χίλια επτακόσια είκοσι, επίσης, δεν μπορούσαν να χρησιμοποιηθούν, γιατί έλειπαν ανταλλακτικά, η συντήρησή τους ήταν ελλιπής, οι διαγωνισμοί και ο τρόπος διαγωνισμών που υπήρχε από την προηγούμενη κυβέρνηση ήταν τέτοιος που ολοκληρωνόταν σε έξι και επτά χρόνια. Υπήρχαν, δηλαδή, λεωφορεία που ήταν ακινητοποιημένα γιατί δεν είχαν λάστιχα, μπαταρίες, κ.λπ., για τέτοιους λόγους. Καταλαβαίνετε σε τι κατάσταση έχει φέρει αυτό τις αστικές συγκοινωνίες.

Επιπροσθέτως, είχαμε μία απαξίωση του προσωπικού των αστικών συγκοινωνιών, είτε με απολύσεις, είτε με μετατάξεις, με αποτέλεσμα να έχουμε πολύ λίγους οδηγούς απ’ αυτούς που χρειάζονταν πραγματικά για να έχουμε ένα αξιόπιστο και ποιοτικό μεταφορικό έργο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα ήθελα να σας πω ότι το 2016 μειώθηκε το κόστος συντήρησης κατά 3 εκατομμύρια ευρώ, γιατί σταμάτησαν στη μεγάλη πλειοψηφία να γίνονται προμήθειες με πρόχειρους διαγωνισμούς και ολοκληρώθηκαν οι μεγάλοι διαγωνισμοί για ανταλλακτικά.

Θα ήθελα να σας πω, επίσης, ότι βρήκαμε ένα τρομερό φαινόμενο, το οποίο δεν ξέρω αν το έχετε συναντήσει πουθενά αλλού. Έχει γίνει μία πολύ μεγάλη προμήθεια λεωφορείων πριν από πολλά χρόνια. Αυτά τα λεωφορεία όλα αυτά τα χρόνια τα χρησιμοποιεί η εταιρεία των αστικών συγκοινωνιών, αλλά δεν έχουν παραληφθεί. Πώς γίνεται αυτό; Και εγώ αυτό ρώτησα. Πώς γίνεται για πάρα πολλά χρόνια –δεν μιλάμε για δύο ή τρία χρόνια, αλλά για πάνω από δέκα χρόνια- εκατοντάδες λεωφορεία να κυκλοφορούν στους δρόμους της Αθήνας και να μην έχουν παραληφθεί και να εκκρεμούν και 7-8 εκατομμύρια ευρώ ανταλλακτικά, διαφορές και διάφορα άλλα τέτοια πράγματα;

Αυτή είναι η κατάσταση που παραλάβαμε. Θα σας πω τι κάνουμε σήμερα και τι προσπαθούμε να κάνουμε. Σε συνεργασία με το Υπουργείο Οικονομίας έχουμε βρει 30 εκατομμύρια ευρώ από τη νέα προγραμματική περίοδο για προμήθεια λεωφορείων. Είμαστε σε συνεργασία με την Ευρωπαϊκή Τράπεζα Επενδύσεων, προκειμένου να δανειοδοτηθούμε. Δεν εννοώ να δανειοδοτηθεί το ελληνικό δημόσιο, αλλά οι αστικές συγκοινωνίες, για να προχωρήσουν σε μία νέα προμήθεια θερμικών λεωφορείων.

Ταυτόχρονα, αναζητούμε πρόσθετες λύσεις για να έχουμε έναν νέο σχεδιασμό για τις αστικές συγκοινωνίες, έναν σχεδιασμό όπου τα λεωφορεία θα μετακινούν τους πολίτες από τις γειτονιές της Αθήνας στους σταθμούς του μετρό και των μέσων σταθερής τροχιάς.

Αυτό σημαίνει ότι πρέπει να αλλάξει σχεδιασμό η ΟΣΥ. Πρέπει να έχει μικρά λεωφορεία που να μπαίνουν σε στενούς δρόμους. Πρέπει να εξετάσουμε την ηλεκτροκίνηση, για να μην έχουμε οχλήσεις. Πρέπει να πάμε σε μια άλλη λογική, ιδιαίτερα όταν μέσα στον μήνα θα δημοπρατηθεί το πρώτο τμήμα της Γραμμής 4 του μετρό. Αυτό σημαίνει ότι θα έχουμε ένα αρκετά μεγάλο δίκτυο μόλις ολοκληρωθεί η Γραμμή 4 και η Γραμμή για Πειραιά. Άρα και τα λεωφορεία μας πρέπει να ενταχθούν σε έναν άλλον σχεδιασμό από αυτόν που ήδη έχουν σήμερα.

Τώρα, για το θέμα της φύλαξης να επιφυλαχθώ να σας δώσω τα απαραίτητα στοιχεία, παρ’ ότι είναι πολύ της επικαιρότητας οι βανδαλισμοί, οι καταστροφές που γίνονται. Αν δείτε τα στοιχεία, θα διαπιστώσετε ότι δεν είναι περισσότερα τα φαινόμενα αυτά τώρα, συγκριτικά με τα προηγούμενα χρόνια που δεν ήταν τόσο δημοφιλή. Αυτό δεν σημαίνει ότι αυτά τα φαινόμενα δεν πρέπει να σταματήσουν.

Η γνώμη μου είναι -και τη λέω πολύ ανοιχτά και δημόσια- ότι αυτοί οι βανδαλισμοί, η πλειονότητα αυτών των φαινομένων δεν οφείλεται ούτε σε ομάδες πολιτικές ούτε σε χουλιγκανισμό από τα γήπεδα –υπάρχουν και τέτοια- αλλά οφείλονται και συνδέονται με συγκεκριμένες ομάδες εξυπηρέτησης συγκεκριμένων συμφερόντων. Άρχισαν να εκδηλώνονται όταν ανακοινώσαμε την πολιτική απόφαση να φυλάσσονται οι σταθμοί του μετρό όχι από ιδιωτικές εταιρείες αλλά από την Ελληνική Αστυνομία και εξελίχθηκαν αυτά τα φαινόμενα στη συνέχεια, όταν είχαμε τις αποκαλύψεις για το κύκλωμα και τα εργοστάσια των πλαστών εισιτηρίων που βρέθηκαν και βέβαια για την εγκατάσταση του νέου συστήματος του ηλεκτρονικού εισιτηρίου, που θα μας εξοικονομήσει πάρα πολλά λεφτά από τέτοιες δραστηριότητες συγκεκριμένων, οργανωμένων και παράνομων συμφερόντων.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Καμμένο, έχετε και πάλι τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Δεν ξέρω αν θα πρέπει να χαρώ ή να λυπηθώ. Τώρα γελάω από τα νεύρα μου, κύριε Υπουργέ. Συγγνώμη για την αντίδραση.

Εδώ είναι τεράστια η καταγγελία. Δεν ξέρω αν καταλαβαίνετε, συνάδελφοι. Δηλαδή, σήμερα μας λέτε ότι υπάρχουν συμφέροντα τα οποία καταστρέφουν τα λεωφορεία και τα τρόλεϊ, τα καίνε μέσα στο κέντρο της Αθήνας επειδή, πρώτον, πιθανόν να θέλουν να περνάνε τα ανταλλακτικά και οι συντηρήσεις σε κάποια συμφέροντα και, δεύτερον, επειδή αλλάξαμε τον τρόπο φύλαξης των σταθμών, που πέρασε από ιδιωτική εταιρεία στην Ελληνική Αστυνομία; Καταλάβατε τι συζητάμε σήμερα; Το πρώτο θέμα είναι αυτό. Αυτό είναι εξαιρετικό! Γι’ αυτό πρέπει να γίνει έλεγχος, δεν το συζητάμε.

Κύριε Υπουργέ, κάνατε μια καταγγελία. Εμείς μπορεί να συγκυβερνούμε, αλλά ξέρετε ότι εδώ αυτοελεγχόμαστε. Θα το δούμε το θέμα. Είναι πολύ σοβαρή η καταγγελία.

Υπάρχει και δεύτερη καταγγελία που πρέπει να καταγραφεί από όλους. Παρακαλώ τους συναδέλφους να δώσουν μεγάλη προσοχή. Λέτε ότι κυκλοφορούν λεωφορεία, τα οποία δεν έχουν παραληφθεί;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ναι.

**ΔΗΜΗΤΡΙΟΣ ΚΑΜΜΕΝΟΣ:** Πώς γίνεται; Δηλαδή αυτά λειτουργούν, κυκλοφορούν νόμιμα; Δηλαδή αν δεν παραλάβω τον στόλο, που έχω κάνει έναν διαγωνισμό, κυκλοφορεί παράνομα ο στόλος αυτός; Και αν γίνει ένα ατύχημα; Επίσης, γι’ αυτό που μου λέτε ότι εκκρεμούν ανταλλακτικά 7 ή 8 εκατομμυρίων; Δηλαδή, επειδή δεν παρελήφθησαν, δεν έχουμε και τα ανταλλακτικά; Σε αυτό μου απαντάτε; Δεν έχουμε τα ανταλλακτικά; Δεν το κατάλαβα.

Θα γίνει ένας διάλογος, κύριε Πρόεδρε, με την ανοχή σας, για να καταλάβω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, με την άδειά σας να απαντήσω, για να μην έχει απορίες ο κύριος συνάδελφος.

Δεν έχουν παραδοθεί για πάνω από μία δεκαετία.

**ΔΗΜΗΤΡΙΟΣ ΚΑΜΜΕΝΟΣ:** Δέκα χρόνια κυκλοφορούν χωρίς να έχουμε παραλάβει;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Για παραπάνω από δέκα χρόνια κυκλοφορούν και δεν έχουν παραληφθεί. Και από τον διαγωνισμό που είχε γίνει τότε, αν θυμάμαι καλά, υπάρχει μια οικονομική διαφορά της τάξης των 8 εκατομμυρίων, που έπρεπε να παραδώσει αυτή η εταιρεία ανταλλακτικά και δεν τα έχει παραδώσει.

**ΠΡΟΕΔΡΕΥΩΝ (Δημήτριος Κρεμαστινός):** Το ερώτημα όμως, κύριε Υπουργέ, είναι γιατί δεν έχουν παραδοθεί.

**ΔΗΜΗΤΡΙΟΣ ΚΑΜΜΕΝΟΣ:** Ναι, κύριε Πρόεδρε. Αυτό είναι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Και δεν είναι μόνο ότι δεν έχουν οριστικά παραληφθεί -αυτό είναι μια διαδικασία- είναι απορίας άξιον και το πώς γίνεται να μην έχουν παραληφθεί και να κυκλοφορούν έτσι όλα αυτά τα χρόνια από την ΟΣΥ.

**ΔΗΜΗΤΡΙΟΣ ΚΑΜΜΕΝΟΣ:** Όλο αυτό, όμως, είναι μια παράνομη πράξη, κύριε Υπουργέ.

Και θα ήθελα να συνεχίσω -με την ανοχή σας, κύριε Πρόεδρε- λέγοντας ότι σήμερα εδώ και μέσα στη διαδικασία του κοινοβουλευτικού ελέγχου καταγράφεται ότι κυκλοφορούν εδώ και πάνω από μια δεκαετία λεωφορεία τα οποία δεν έχει παραλάβει το ελληνικό δημόσιο, κάτι που αποτελεί κατάφωρη παραβίαση κάθε κανονισμού. Όμως, ας μην πιάσουμε αυτό το θέμα και καθυστερήσουμε.

Δεύτερον, επειδή υπάρχουν τα συμφέροντα -και τα ανέφερα στην πρωτολογία μου- πόσα λεωφορεία δεν πήγαν για σκραπ, πόσα λεωφορεία κυκλοφορούν ή γίνεται βανδαλισμός και πλιάτσικο, για να πάρουν ανταλλακτικά και να φτιάξουν άλλα, άρα οι παραγγελίες ανταλλακτικών στον πεπαλαιωμένο στόλο εξυπηρετούν σαφέστατα κάποια συμφέροντα. Τα έχουμε στα αμαξοστάσια με τεράστιο κόστος συντήρησης. Θυμάμαι και με τον κ. Πανούση και με τον κ. Τόσκα τι λέγαμε για τα περιπολικά. Δίνονταν δεκαοκτώ χιλιάρικα τον χρόνο για ένα περιπολικό με μισό εκατομμύριο χιλιόμετρα, όταν ένα καινούργιο αυτοκίνητο θα το παίρναμε με επτά χιλιάρικα και δεν μπορούσαμε! Άρα εδώ -και ευχαριστώ, κύριε Υπουργέ, για τις καταγγελίες που κάνατε- η κατάσταση είναι τραγική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ θέλω να μας πείτε εάν και κατά πόσο θα πρέπει να κάνουμε κάτι εμείς ως Βουλευτές –αυτό είναι κάτι που δεν γνωρίζω- για την καταγγελία της καταγγελίας σας. Δεν μπορεί να συνεχίσουν να κυκλοφορούν τα λεωφορεία, εφόσον δεν τα έχουμε παραλάβει. Άρα θα πρέπει να τα παραλάβουμε. Θα τα παραλάβουμε; Τι θα κάνουμε; Ποιοι έχουν τις ευθύνες; Γιατί δεν παρελήφθησαν; Ποια Υπουργεία, ποιοι Υπουργοί και ποιες διοικήσεις ήταν; Ήταν και της ΟΣΥ και της ΣΤΑΣΥ ή και του Υπουργείου Μεταφορών ή Υπουργείου Συγκοινωνιών τότε; Θα πρέπει να καταγραφούν οι υπεύθυνοι, διότι όλοι αυτοί φέρουν μια τεράστια ευθύνη, αφού αυτή τη στιγμή μιλάμε για μια παράνομη πράξη, η οποία συνιστά κακουργηματική απιστία κατά του δημοσίου. Αυτή είναι η δική μου καταγγελία.

Δεύτερον, το γεγονός ότι βανδαλίζονται και καταστρέφονται τα λεωφορεία από ομάδες συμφερόντων, είτε για ανταλλακτικά είτε για τη φύλαξη των σταθμών, είναι επίσης μια καταγγελία που πρέπει να διερευνηθεί.

Και κλείνω λέγοντας ότι έχω κάνει και την πρόταση να βάλουμε κάμερες. Αυτό είναι κάτι που έχουμε ζήσει όλοι, αφού έχουμε πάει στο εξωτερικό. Ας βάλουμε τις κάμερες. Δεν ξέρω εάν είναι δύσκολο να περάσει από τις επιτροπές και την Αρχή Προσωπικών Δεδομένων. Νομίζω, όμως, ότι η Αρχή Προσωπικών Δεδομένων θα κατανοήσει τον σκοπό. Είτε για παραβιάσεις του Κώδικα Οδικής Κυκλοφορίας, είτε για βανδαλισμούς είτε για βιαιοπραγίες μέσα στα λεωφορεία είτε για κλοπές συνανθρώπων μας μέσα στα λεωφορεία, θα πρέπει πιθανόν να μπει μια κάμερα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αυτή είναι μια πρόταση την οποία αφήνω ανοιχτή. Όμως, σας παρακαλώ, κύριε Υπουργέ, να δώσουμε τουλάχιστον μια καθαρή απάντηση στο τι θα κάνουμε γι’ αυτή την κατάφωρη παρανομία που καταγγείλατε σήμερα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για να δευτερολογήσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Έχει δοθεί εντολή στη Διοίκηση της ΟΣΥ και του ΟΑΣΑ να γίνουν όλες οι απαραίτητες ενέργειες, προκειμένου να κλείσει αυτή η εκκρεμότητα. Και μιλάω για τη μη παραλαβή.

**ΔΗΜΗΤΡΙΟΣ ΚΑΜΜΕΝΟΣ:** Με ευθύνες, όμως, κύριε Υπουργέ!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Προφανώς με ευθύνες! Και να γίνει και διερεύνηση σχετικά με το γιατί όλα αυτά τα χρόνια έχουμε αυτή την κατάσταση. Προφανώς με ευθύνες!

Από εκεί και πέρα, η προσπάθεια η δική μας δεν είναι κατασταλτική, κύριε Καμμένε. Η προσπάθεια η δική μας είναι να παρέχουμε στους πολίτες όσο μπορούμε περισσότερο ποιοτικότερο και ποσοτικότερο μεταφορικό έργο μέσα σε αυτές τις δύσκολες συνθήκες.

Πιστεύω ότι ήδη με την ολοκλήρωση και λειτουργία του ηλεκτρονικού συστήματος στις στάσεις και στα λεωφορεία μιλάμε για άλλη εποχή στα λεωφορεία. Δεν έχουμε, δηλαδή, πια τις εικόνες που είχαμε στο παρελθόν, όπως το να τρέχουν οι πολίτες σε μια στάση στη μέση του πουθενά. Μπορεί ο κάθε πολίτης να προγραμματίσει τις δουλειές του και να ξέρει με ακρίβεια τι ώρα θα περάσει το λεωφορείο, τι ώρα θα πάει στη δουλειά του και όλα τα υπόλοιπα. Και αυτό είναι μια μεγάλη διαφορά.

Θεωρώ ότι είναι χρέος όλων μας και κυρίως της Κυβέρνησης να τρέξουν γρήγορα τις διαπραγματεύσεις με την Ευρωπαϊκή Τράπεζα Επενδύσεων, για να έχουμε μια μεγάλη ανανέωση του στόλου των λεωφορείων και όχι μόνο. Έχουμε απαρχαιωμένο στόλο και σε μέσα σταθερής τροχιάς. Η Γραμμή 1 του τροχαίου υλικού δεν είναι στην καλύτερη κατάσταση. Άρα εκεί, πραγματικά, θα πρέπει να κάνουμε ό,τι μπορούμε, προκειμένου να έχουμε άλλου είδους αστικές μεταφορές, άλλη ποιότητα, άλλα λεωφορεία και άλλα τρένα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Επόμενη είναι η έκτη με αριθμό 562/6-3-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Υποδομών και Μεταφορών,σχετικά με τις «καθυστερήσεις στην ολοκλήρωση του κάθετου οδικού άξονα της Νέας Εγνατίας Οδού Αδρανίου - Ορμενίου».

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, τον Ιούνιο του 2015, σε αυτή την Αίθουσα συζητήσαμε πάλι την επίκαιρη ερώτησή μου, σε ό,τι αφορά την αποπεράτωση του καθέτου άξονα της Νέας Εγνατίας Αρδανίου - Ορμενίου και δηλώσατε τότε ότι θα καταβάλετε προσπάθεια να ολοκληρωθεί το εναπομείναν τμήμα μέχρι το τέλος του 2015, όπως προέβλεπε το χρονοδιάγραμμα. Και, όμως, φτάσαμε αισίως στο 2017 και ακόμα μοιάζει με ανέκδοτο και μάλιστα κακόγουστο το πότε θα τεθεί σε κυκλοφορία τόσο το τμήμα Μάνδρα - Ψαθάδες, που είναι το επίμαχο, όσο και το υπόλοιπο τμήμα του Αρδανίου - Μάνδρας.

Από τη στιγμή που και ο ίδιος βλέπατε ότι υπάρχουν τόσα πολλά προβλήματα, δεν θα έπρεπε να είχατε έρθει στον Έβρο εδώ και καιρό να ηγηθείτε συσκέψεων, να πραγματοποιήσετε αυτοψία, να δώσετε λύση στα ανακύπτοντα προβλήματα; Δυστυχώς, όμως, σήμερα τα προβλήματα έχουν πολλαπλασιαστεί και το έργο δεν έχει παραδοθεί. Να ακούσετε και εσείς ο ίδιος και όχι να σας μεταφέρουν τρίτοι ποια είναι τα εμπόδια για να ολοκληρωθεί το έργο. Εσείς επιλέξατε, όμως, να μείνετε αδρανείς.

Στις 28 Φεβρουαρίου του τρέχοντος έτους στον Δήμο Σουφλίου έγινε η τελευταία σύσκεψη γι’ αυτό το θέμα με πρωτοβουλία του τοπικού δημάρχου, όπου συμμετείχαν όλοι οι αρμόδιοι φορείς αλλά και οι υπηρεσίες. Δυστυχώς λείπατε εσείς, αλλά και εκπρόσωπός σας να διαπιστώσετε προσωπικά τις αγωνίες των αρμοδίων φορέων, εκπροσώπων της τοπικής αυτοδιοίκησης, ανθρώπων που έχασαν δικούς τους ανθρώπους, προσφιλή πρόσωπα σε αυτόν τον αιματοβαμμένο δρόμο.

Θέλω να γνωρίζετε και να γνωρίζει και η Βουλή ότι σε ένα τμήμα δεκατεσσάρων χιλιομέτρων σκοτώθηκαν έντεκα συμπολίτες μας, τραυματίστηκαν σαράντα οκτώ και συνέβησαν ενενήντα πέντε τροχαία ατυχήματα. Είναι ο μόνος δρόμος, ο οποίος πραγματικά διεκδικεί την πανελλήνια πρωτοτυπία να έχει τόσο φόρο αίματος, να έχει τόσο απίστευτο βαρύ και άδικο πόνο. Ουδείς άλλος, νομίζω, -κι εσείς το γνωρίζετε καλά- ελληνικός δρόμος έχει αυτή τη συχνότητα των τροχαίων ατυχημάτων.

Τα προβλήματα, κύριε Υπουργέ, δεν λύνονται από τα υπουργικά γραφεία της Αθήνας, κυρίως όταν πρόκειται για ευαίσθητες περιοχές. Σας θέλουμε κοντά μας, όχι φυσικά για τα εγκαίνια, που πήγατε προχθές στη Ροδόπη, αλλά για την κατασκευή και την αποπεράτωση των έργων και κυρίως των έργων οδοποιίας που πραγματικά …

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημοσχάκη, παρακαλώ ολοκληρώστε.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Αυτή τη φορά έχετε κάποιο συγκεκριμένο πρόγραμμα, κύριε Υπουργέ;

Σας ερωτώ: πότε θα αποπερατωθεί ο δρόμος; Πότε θα παραδοθεί σε κυκλοφορία; Θέλουμε ημερομηνίες και αναμένουμε συγκεκριμένες δεσμεύσεις ενώπιον της Ολομέλειας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Δημοσχάκη, νόμιζα ότι ήμουν Βουλευτής και Υπουργός της Νέας Δημοκρατίας, με αυτά που με ρωτήσατε. Πραγματικά, δηλαδή, γύρισα εχθές από την Κομοτηνή. Να απολογηθούμε για τα δικά μας πράγματα.

Στη Ροδόπη, λοιπόν, ολοκληρώθηκε το έργο του κάθετου άξονα με διαγωνισμό που έγινε το 2015 και ολοκληρώθηκε το 2017 και κάναμε και τελετή για να παραδώσουμε τον κάθετο άξονα της Ροδόπης στον ελληνικό λαό. Και δεν έχουμε κάποια ιδιοκτησιακή λογική των έργων. Κάθε φορά που γίνεται κάτι τέτοιο και παραδίδεται στον ελληνικό λαό, δηλώνουμε ότι τα έργα δεν ανήκουν σε καμμία κυβέρνηση, σε κανέναν υπουργό, σε κανέναν περιφερειάρχη ή δήμαρχο, ανήκουν στον ελληνικό λαό που τα πληρώνει. Κι εμείς κρινόμαστε στην αποτελεσματικότητα, τη διαφάνεια και το κόστος τους.

Όμως, δεν θα απολογηθούμε και για τις αμαρτίες των έργων που κληρονομήσαμε. Εδώ είναι ένας διαγωνισμός που έγινε το 2004, έντεκα χρόνια, όπως και όλα τα άλλα και μας εγκαλείτε εμάς γιατί δεν έχει τελειώσει;

Να σας θυμίσω τις εταιρείες που έχουν περάσει από εκεί, που έβγαιναν έκπτωτες ξανά; Για όνομα του θεού!

Ο διαγωνισμός, λοιπόν, έγινε το 2004. Το 2012 υποκαταστάθηκε από άλλη εταιρεία. Δεν θέλω να λέω ονόματα εταιρειών. Η εταιρεία, προφανώς, είχε άλλα προβλήματα και οι υπηρεσίες προχώρησαν σε άλλη εταιρεία. Δεν θα απολογηθούμε εμείς γι’ αυτά. Έχω εδώ τον πίνακα των απαλλοτριώσεων από την υπηρεσία, τον οποίο θα καταθέσω για τα Πρακτικά. Δεν θα απολογηθούμε για το ότι το 2010, το 2013, το 2014, για έργο που δημοπρατήθηκε το 2004, γινόντουσαν απαλλοτριώσεις. Να απολογηθώ εγώ; Έχει συνέχεια το κράτος, αλλά δεν θα απολογηθώ εγώ.

(Στο σημείο αυτό ο Υπουργός Υποδομών και Μεταφορών κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ιεράρχηση που έπρεπε να έχει η χώρα στους κάθετους άξονες της Θράκης από την Εγνατία προς τη Βουλγαρία είναι η εξής: Πρώτα και κύρια έπρεπε να ολοκληρωθεί ο κάθετος άξονας του Έβρου. Ο πρώτος κάθετος άξονας που έπρεπε να ολοκληρωθεί είναι ο Έβρος, όχι μόνο για τις συνδυασμένες μεταφορές και το σχέδιο που έχουμε, αλλά γιατί είναι ένας νομός που πρέπει να έχει ολοκληρωμένες υποδομές. Πρέπει να στηριχθούν οι πολίτες του Έβρου, για να μην έχουν αυτό το αίσθημα εγκατάλειψης, το οποίο ζουν και οι Θρακιώτες και κυρίως οι πολίτες του Έβρου, για δεκαετίες. Στη συνέχεια είναι η Ροδόπη και μετά είναι ο κάθετος άξονας της Ξάνθης.

Γι’ αυτό που εμείς μπορούμε να δεσμευθούμε είναι ότι το πρώτο τμήμα του κάθετου άξονα ολοκληρώνεται τον Αύγουστο του 2017. Και το 2018 θα ολοκληρωθεί ο άλλος κάθετος άξονας του Έβρου. Γι’ αυτό που, επίσης, μπορούμε να δεσμευθούμε είναι ότι πολύ σύντομα θα βγει και ο διαγωνισμός για τον κάθετο άξονα της Ξάνθης. Θα δημοπρατηθεί ο κάθετος άξονας της Ξάνθης. Γι’ αυτά μπορούμε να δεσμευθούμε. Και σε αυτό που μπορείτε πραγματικά να μας ελέγξετε ή να μας κατηγορήσετε είναι αν στον κάθετο άξονα της Ξάνθης, όπως έγινε και στη Ροδόπη, θα έχουμε καθυστερήσεις, δεν θα έχουν γίνει απαλλοτριώσεις, αν θα έχουμε συνεχείς υποκαταστάσεις εταιρειών στο έργο και όλα τα υπόλοιπα που παρατηρήσαμε στο έργο, για το οποίο με ρωτάτε.

Τον Αύγουστο του 2017, λοιπόν, θα είναι έτοιμη η μία εργολαβία από τις δύο και στις αρχές του 2018 θα είναι έτοιμο το άλλο, για να ολοκληρωθεί, επιτέλους, από το 2004, μετά από δεκατέσσερα χρόνια, ο κάθετος άξονας του Έβρου.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημοσχάκη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, εδώ είναι η Αίθουσα του ελληνικού Κοινοβουλίου. Δεν κάνουμε μάθημα ιστορίας. Κάνουμε κοινοβουλευτικό έλεγχο. Παρακαλώ. Αυτή τη στιγμή ο λαός ενός νομού είναι απαξιωμένος, είναι αγανακτισμένος, είναι οργισμένος, διότι την κατάσταση δεν την γνωρίζετε. Δεν έχετε έρθει να τη δείτε από κοντά, να τη βιώσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εγώ δεν έχω έρθει;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ήρθατε προχθές για τα εγκαίνια. Δεν ήρθατε στον Έβρο να δείτε την κατάσταση που επικρατεί.

Επίσης, θέλω να σας πω το εξής: Δηλώσατε και στην Κομοτηνή, δηλώνετε και ενώπιον της Βουλής, ότι το ένα τμήμα του έργου, προφανώς το επίμαχο, θα ολοκληρωθεί τον Αύγουστο του 2017. Και το υπόλοιπο θα ολοκληρωθεί το 2018. Το 2018 αρχίζει από τον Ιανουάριο και τελειώνει τον Δεκέμβριο. Ποιον μήνα θα ολοκληρωθεί; Πάλι αφήνετε θολό το τοπίο. Δεν αντέχει άλλον εμπαιγμό ο λαός του Έβρου. Ήδη νιώθει απογοητευμένος, περιφρονημένος και, εν πολλοίς, όπως προείπα, οργισμένος. Μισόλογα, υποσχέσεις χωρίς δεσμεύσεις, δεν δεχόμαστε. Έχουμε πρόβλημα. Θέλουμε να το καταλάβετε.

Στην πρόσφατη σύσκεψη στον Δήμο Σουφλίου μιλήσαμε ξανά για τα ίδια προβλήματα που αντιμετωπίζει η «ΕΓΝΑΤΙΑ Α.Ε.» με τη χρηματοδότηση, κυρίως λόγω των capital controls και όχι μόνο. Στασιμότητα παρατηρείται στο τμήμα Αρδάνιο - Μάνδρα, λόγω των απαλλοτριώσεων. Και καθυστέρηση παρατηρείται στο τμήμα Μάνδρα - Ψαθάδες, λόγω έλλειψης αδρανών υλικών, αλλά και παράλληλων έργων εκτελούμενων από τον ΟΣΕ.

Τον Ιούνιο του 2015 είχατε πει ότι ο τότε Αναπληρωτής Περιβάλλοντος κ. Τσιρώνης, ο παρακείμενός σας Υπουργός, θα κοίταζε, θα έλυνε το θέμα με την περιφέρεια, σχετικά με τα λατομεία, με σκοπό να λειτουργήσει άλλο ένα στον νομό, και συγκεκριμένα στην περιοχή του βόρειου Έβρου, γιατί το κόστος μεταφοράς των υλικών είναι υπερβολικό.

Μάλιστα δε θα ήθελα να υπογραμμίσω ότι οι δικές σας υπηρεσίες λένε ότι τα εκτελούμενα έργα πάνω από το Σουφλί επιβαρύνονται λόγω των υλικών κατά 30%. Υπήρχε και στη διάθεσή σας νομοθετική πρόβλεψη σε ό,τι αφορά τη λειτουργία των λατομείων του βόρειου Έβρου. Έχουν χαθεί εκατομμύρια ευρώ, χρήματα των Ελλήνων φορολογουμένων, και ακόμα έχουμε αυτή την άθλια εικόνα στο συγκεκριμένο αυτοκινητόδρομο, ο οποίος χρειάζεται επιπλέον κρατική χρηματοδότηση. Αλήθεια, πόσο επιπλέον και γιατί; Θα στείλετε την υπόθεση στη δικαιοσύνη; Διότι έχουμε ένα σοβαρό πρόβλημα. Θα χρηματοδοτήσετε το έργο; Αυτή τη στιγμή είναι όλοι και αναμένουν. Τι απόφαση θα πάρετε; Δεν μας ενημερώνετε.

Επιμένω και θα συνεχίσω να επιμένω, γιατί ο κάθετος άξονας αποτελεί έργο πνοής για τον Έβρο, που θα συμβάλει στην οικονομική πρόοδο του νομού και της Θράκης γενικότερα. Άλλωστε κι εσείς προχθές στην ομιλία σας, στα εγκαίνια του κάθετου άξονα της Νυμφαίας, τονίσατε ότι ο ρόλος των κάθετων αξόνων είναι να βοηθούν στην κυκλοφορία τουριστικών και εμπορικών μετακινήσεων. Καταλαβαίνετε, λοιπόν, πόσο πληγώνουν οικονομικά τον νομό μας η καθυστέρηση στην ολοκλήρωση του αυτοκινητοδρόμου.

Μιλάτε για ανάπτυξη, όταν δεν μπορείτε να δημιουργήσετε ακόμα και τις πλέον απλές προϋποθέσεις, για να βοηθήσετε την τόνωση της τοπικής οικονομίας. Θα δημιουργήσετε ως Κυβέρνηση στον βόρειο Έβρο όλες τις προϋποθέσεις για την ασφαλή οικονομική και ακώλυτη εξασφάλιση αδρανών υλικών και νόμιμης απόληψης χώματος από δανειοθαλάμους, νόμιμους όμως, ώστε να αντιμετωπιστούν τόσο αυτά τα έργα, που γίνονται, όσο και αυτά που θα γίνουν στο μέλλον;

Πάρτε, κύριε Υπουργέ, σας παρακαλώ την κατάσταση στα χέρια σας προσωπικά και θέστε ένα στοίχημα στον εαυτό σας. Μπορείτε να το πράξετε αυτό και πιστεύω ότι θα έχετε τη συμπαράσταση όλων μας, μηδέ εξαιρουμένου και του ομιλούντος. Φανατικά θα είμαι κοντά σας, αρκεί να έρθετε πάνω και να κάνουμε τη σύσκεψη αυτή που απαιτείται. Δεν μπορείτε να έρθετε πάνω; Θα έρθουμε εμείς. Όμως, δεν γίνεται να συνεχιστεί αυτή η κατάσταση, δεν περιποιεί τιμή στο ελληνικό κράτος.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δημοσχάκη, να ολοκληρώνουμε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Από την ανατολή ως τη δύση να βλέπει μια εικόνα απαράδεκτη. Δεν περιποιεί τιμή σε όλους μας που είμαστε σε αυτή την Αίθουσα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Μεταφορών και Δικτύων):** Κύριε Δημοσχάκη, ξέρουμε ότι είμαστε αποκλεισμένοι από τα μέσα μαζικής ενημέρωσης, δεν είναι φίλοι μας, αλλά, ειλικρινά σας μιλάω, ρωτήστε έναν συνάδελφο της Νέας Δημοκρατίας, αν με έχετε δει κλεισμένο στο γραφείο μου και να μην πηγαίνω σε όλες τις περιοχές της Ελλάδας, να μου το πείτε κι εμένα, γιατί θα αρχίσω να αναρωτιέμαι ποιος είμαι. Για όνομα του θεού!

Δεν έχω έρθει στον Έβρο; Βεβαίως έχω έρθει στον Έβρο και σε κρίσιμες στιγμές, όταν είχε πλημμυρίσει όλος ο νομός και έπρεπε να λάβουμε μέτρα και να έχουμε έναν σχεδιασμό και για τις καταστροφές που είχαν γίνει, για να μην επαναληφθούν, όπως και για να μην επαναληφθούν τα φαινόμενα που παρατηρούνται όλα αυτά τα χρόνια.

Μη με εγκαλείτε, όμως, και για θέματα –θέλω να είμαι πολύ κομψός στις διατυπώσεις μου, ιδιαίτερα απέναντί σας- που σχετίζονται με ευθύνες που έχουν οι προηγούμενες κυβερνήσεις. Βάλατε το θέμα των αδρανών υλικών, πολύ ωραία. Ποιος ευθύνεται που στον Νομό Έβρου, με τόσα χιλιόμετρα μήκος δρόμων, υπάρχει ένα λατομείο αδρανών υλικών στη νότια πλευρά του νομού και υπάρχει τετραπλάσιο και πενταπλάσιο κόστος, για να αγοράζουμε κάποια αδρανή υλικά μόνον από εκεί; Τώρα έγινε αυτό;

Ποιος έκλεισε και δεν έδινε άδειες χρηματοδότησης να υπάρχει ένας αντίστοιχος ταμιευτήρας στη βόρεια πλευρά το νομού; Ο Τσιρώνης φταίει; Μην τρελαθούμε για όνομα του θεού! Όλα αυτά τα χρόνια γίνεται στον Έβρο μια πολύ όμορφη δουλίτσα από μια επιχείρηση. Να κατηγορήσουμε τον Τσιρώνη. Εσύ φταις! Εντάξει τώρα.

Είναι ιδιαίτερη η ευαισθησία που έχω για τη Θράκη και η ανθρώπινη σχέση και φιλικές σχέσεις που έχω με την περιοχή και το ξέρετε πολύ καλά. Αν θέλετε να ανέβω πάνω και είναι αυτός ο πόθος της τοπικής κοινωνίας, να έλθω. Δεν έχω κάποιο πρόβλημα. Αυτό, όμως, δεν έχει να κάνει με αυτό που συζητάμε.

Σας είπα, μέσα στο καλοκαίρι συγκεκριμένα τον Αύγουστο, θα τελειώσει το ένα τμήμα και μέσα στο 2018 θα τελειώσει το άλλο. Γιατί δεν λέω συγκεκριμένο μήνα; Δεν λέω συγκεκριμένο μήνα με τις αμαρτίες που έχει και αυτό το έργο. Και γνωρίζετε πολύ καλά ότι επειδή αυτός ο κάθετος άξονας έχει χρηματοδοτηθεί και από το Γ΄ ΚΠΣ και από το ΕΣΠΑ, το ένα έργο από αυτά δεν μπορεί να χρηματοδοτηθεί από τη νέα προγραμματική περίοδο. Άρα θα χρειαστούμε και εθνικούς πόρους για να το χρηματοδοτήσουμε. Και τους έχουμε βρει.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Τελευταία θα συζητηθεί η τρίτη με αριθμό 2522/11-1-2017 ερώτηση του Βουλευτή Β΄ Αθηνών της Νέας Δημοκρατίας κ. Κωστή Χατζηδάκη προς τον Υπουργό Υποδομών και Μεταφορών,με θέμα: «Στον αυτόματο πιλότο οι αστικές συγκοινωνίες της Αθήνας. Μεγάλη μείωση εσόδων και διεύρυνση των ελλειμμάτων».

Κύριε Χατζηδάκη έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Υπουργέ, με βάση όσα γνωρίζουμε η κατάσταση στις αστικές συγκοινωνίες της Αθήνας, σε όλες τις πτυχές αλλά κυρίως στην οικονομική, πάει από το κακό στο χειρότερο.

Στις 29 Σεπτεμβρίου του 2016, δημοσιεύτηκαν στον Τύπο κάποια οικονομικά στοιχεία, που περιέγραφαν με μελανά χρώματα την εξέλιξη των πραγμάτων. Κατέθεσα ερώτηση σε εσάς, δεν μου απαντήσατε. Στη συνέχεια στις 11 Ιανουαρίου επανακατέθεσα την ερώτηση και πάλι δεν μου απαντήσατε. Και αυτός είναι ο λόγος που μετέτρεψα την ερώτηση σε επίκαιρη, προκειμένου να λάβω, ελπίζω, κάποιες απαντήσεις.

Ποια είναι τα στοιχεία τα οποία ξέρουμε μέχρι σήμερα από εσάς τους ίδιους; Ότι ενώ το 2014 ο ΟΑΣΑ είχε λειτουργικό πλεόνασμα 4 εκατομμύρια ευρώ, το 2015 τελικά έκλεισε με λειτουργικό έλλειμμα 28 εκατομμύρια ευρώ. Ξέρουμε, επίσης, ότι ο κύκλος εργασιών του ομίλου μεταξύ 2014 και 2015, μειώθηκε περίπου κατά 19%.

Τι άλλο ξέρουμε; Ξέρουμε τα στοιχεία του πρώτου πενταμήνου του 2016 για την ΣΤΑΣΥ, που στο σκέλος των εσόδων αντιπροσωπεύει τα 2/3 του ομίλου του ΟΑΣΑ. Τι έχουμε δει εκεί; Ότι στο πρώτο πεντάμηνο του 2015 η ΣΤΑΣΥ είχε έσοδα 56 εκατομμύρια ευρώ. Το πρώτο εξάμηνο του 2015 45 εκατομμύρια ευρώ. Το πρώτο πεντάμηνο του 2016 36 εκατομμύρια ευρώ. Πτώση 37% στα έσοδα μέσα σε δύο χρόνια. Γιατί; Διότι κάνατε κουβαρνταλίκια τότε με το δημοψήφισμα, δωρεάν μετακίνηση των ψηφοφόρων, διότι δεν υπάρχουν σχεδόν καθόλου, έχουν χαλαρώσει τρομακτικά οι έλεγχοι, διότι έχουν διαπομπευτεί οι ελεγκτές με ανοχή σας και διότι μετακινούνται διάφορες ομάδες του πληθυσμού -και καλώς μετακινούνται, γιατί είμαι σίγουρος ότι θα προσπαθήσετε να διαστρεβλώσετε τη θέση μου-, αλλά να καλύπτονται από αντίστοιχα κονδύλια των Υπουργείων.

Το αποτέλεσμα, λοιπόν, είναι ότι αυξάνεται ο λογαριασμός και ο λογαριασμός πληρώνεται από τους Έλληνες φορολογούμενους και μεταξύ αυτών οι κάτοικοι της Αλεξανδρούπολης, του Ηρακλείου Κρήτης, της Πάτρας, της Λάρισας, που πληρώνουν για τις μετακινήσεις εδώ όλων των υπολοίπων.

Εκτός δε όλων των άλλων η αύξηση των ελλειμμάτων τι σημαίνει, κύριε Υπουργέ, επειδή αναφερθήκατε προηγουμένως στην έλλειψη των ανταλλακτικών; Ότι δεν έχετε τα λεφτά που πρέπει, για να κάνετε τη συντήρηση. Άρα είστε ο Υπουργός, που βλέπετε τόσο καιρό τα ελλείμματα να αυξάνονται, έλεγχοι να μη γίνονται, ελεγκτές να διαπομπεύονται, ανταλλακτικά να μην υπάρχουν στα λεωφορεία και απλώς παρατηρείτε.

Στη θέση σας δεν είστε παρατηρητής. Δεν σας έβαλε κάποιος για να παρατηρείτε τις εξελίξεις και να καταγγέλλετε τους προηγούμενους.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χατζηδάκη, ολοκληρώστε, παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ολοκληρώνω, κύριε Πρόεδρε.

Είστε εδώ και δύο χρόνια στην Κυβέρνηση, κύριε Υπουργέ, και οφείλετε να εξηγήσετε ποια είναι η οικονομική κατάσταση. Περιμένω, λοιπόν, κατάθεση πινάκων και συγκριτικά στοιχεία για να ενημερωθούν η Βουλή και οι Έλληνες πολίτες.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Χατζηδάκη, σας ευχαριστώ πολύ για την επίκαιρη ερώτηση. Θέλω απέναντί σας να είμαι πολύ προσεκτικός στις εκφράσεις μου, γιατί έχουμε μια αμοιβαία συμπάθεια, αν θέλετε. Αν ήθελα να κάνω μια προβοκατόρικη τοποθέτηση, θα έλεγα ότι κάνετε επίκαιρη ερώτηση για εσωκομματικούς λόγους.

**ΒΑΣΙΛΕΙΟΣ ΚΙΚΙΛΙΑΣ:** Για τα λεωφορεία;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Για τις αστικές συγκοινωνίες της Αθήνας.

Όταν μετά τους πρώτους μήνες της διακυβέρνησης επιχειρήσαμε να αλλάξουμε διοικήσεις στις αστικές συγκοινωνίες, μας κατηγορήσατε ότι πάμε να κάνουμε κομματικούς στρατούς στις αστικές συγκοινωνίες, δηλαδή στους χώρους που εσείς αλλά και το ΠΑΣΟΚ έχετε τον βασικό κορμό κομματικών ομάδων, όχι για να εφαρμόζετε την πολιτική σας αλλά για να εξυπηρετείτε συγκεκριμένες κομματικές ανάγκες και κινητοποιήσεις. Καλοπροαίρετα το λέω.

Αν θυμάμαι καλά, ο Πρόεδρος του ΟΑΣΑ –τον είχα καταγγείλει τότε γι’ αυτά που δεν είχαν γίνει, μας λέγατε ότι τον αλλάζουμε για να κάνουμε κομματικό στρατό- ο Πρόεδρος και Διευθύνων Σύμβουλος της ΣΤΑΣΥ είναι ο Γενικός Διευθυντής σας, της Νέας Δημοκρατίας σήμερα και ο Πρόεδρος και Διευθύνων Σύμβουλος της ΟΣΥ είναι στέλεχος της Νέας Δημοκρατίας εδώ και πάρα πολλά χρόνια. Πραγματικά δεν μπορώ να καταλάβω αν τους έχετε καν ρωτήσει για τον απολογισμό τους. Να σας τα θυμίσω εγώ, λοιπόν. Θα δώσω και πίνακες και τις επίσημες απαντήσεις του ΟΑΣΑ, για να δούμε εδώ ποιος λέει αλήθεια και ποιος λέει ψέματα.

Το έλλειμμα που παρέδωσαν, λοιπόν, τα κομματικά σας στελέχη, οι επικεφαλής των κομματικών στρατών που είχατε στήσει για δεκαετίες στις αστικές συγκοινωνίες, ήταν το 2015 100.761.396 ευρώ και το έλλειμμα λειτουργίας έφτανε τα 86.751.480 ευρώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Πότε; Το 2015; Ποιος ήταν Υπουργός τότε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Το 2015. Αυτά που παραλάβαμε λέω. Δεν λέω άλλα. Για τις δικές σας διοικήσεις λέω, που όταν τις αλλάξαμε, επιχειρήσαμε και χτίσαμε, όπως μας καταγγέλλετε, σε ένα χρόνο τους κομματικούς στρατούς του ΣΥΡΙΖΑ και των ΑΝΕΛ. Τα λέω για να γελάει και ο κόσμος τώρα. Τα δε σωρευμένα χρέη προς τρίτους, που άφησαν αυτές οι διοικήσεις, ανήλθαν στα 190.000.000 ευρώ.

Μας κατηγορείτε και το κάνετε σκόπιμα. Εγώ καταλαβαίνω τις ιδεολογικές και πολιτικές διαφορές, αλλά αυτό πρέπει να έχει μια γραμμή. Μας κατηγορείτε ότι όλα αυτά έγιναν στις αστικές συγκοινωνίες, γιατί μας έπιασαν τα «κουβαρνταλίκια» το καλοκαίρι του ’15 με τα capital controls και δώσαμε για δεκαπέντε-είκοσι μέρες δωρεάν μετακινήσεις στους πολίτες της Αθήνας. Δέκα εκατομμύρια κόστισε αυτό. Με το όργιο που γινόταν όλα αυτά τα χρόνια στις αστικές συγκοινωνίες, αυτό είναι σταγόνα στον ωκεανό. Δεν τα έβαλε κανείς στην τσέπη του ούτε έγινε κάποια προμήθεια σε μεγαλύτερη τιμή. Οι πολίτες μετακινούνταν ελεύθερα ούτε ο ΣΥΡΙΖΑ ούτε οι ΑΝΕΛ.

Μας λέτε, ας πούμε, για άλλα «κουβαρνταλίκια», όπως να μετακινούνται ελεύθερα οι άνεργοι.

Δεν πρέπει; Μακάρι να είχαμε την οικονομική δυνατότητα…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Είπα εγώ όχι;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ναι αλλά το καταγγέλλετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δεν το καταγγέλλω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών ):** Λέτε: «Πω, πω, σας πιάσανε τα κουβαρνταλίκια».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώνετε σας παρακαλώ. Έχετε και χρόνο στη δευτερολογία σας.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, τελειώνω. Με συγχωρείτε αλλά σε μερικά πράγματα με πιάνει αγανάκτηση.

Θα σας πω, λοιπόν, για άλλα κουβαρνταλίκια. Θα σας πω για τα κουβαρνταλίκια που απάντησα πριν στον κ. Καμμένο σε ερώτησή του, για τα λεωφορεία που τόσα χρόνια δεν έχουν παραληφθεί και κυκλοφορούν και να υπάρχουν οκτώ εκατομμύρια ευρώ άνοιγμα για τα ανταλλακτικά. Θα σας πω κουβαρνταλίκια να μην ολοκληρώνονται οι διαγωνισμοί για τα ανταλλακτικά και να προμηθεύονται οι αστικές συγκοινωνίες τα ανταλλακτικά με απευθείας αναθέσεις και με πρόχειρους διαγωνισμούς. Θα σας πω κουβαρνταλίκια, να έχει η ίδια εταιρεία δεκαετίες τώρα τις ασφάλειες των λεωφορείων και να ασφαλίζονται λεωφορεία που είναι αραγμένα και δεν μπορούμε να τα χρησιμοποιήσουμε. Θα σας πω κουβαρνταλίκια για τη φύλαξη των σταθμών και των λεωφορείων. Εκεί να δείτε κουβαρνταλίκια, γιατί πρέπει να μειώσουμε το κράτος και ο ιδιωτικός τομέας να έχει τις υπηρεσίες ασφάλειας. Θα σας πω κουβαρνταλίκια για την καθαριότητα και τους εργολάβους των καθαριστριών. Να είναι σε γαλέρα και να οικονομάνε κάποια εργολάβοι και να μην έχουμε και το αποτέλεσμα που θέλουμε. Θα σας πω κουβαρνταλίκια για πλαστά εισιτήρια και εργοστάσια που τυπώνανε πλαστά εισιτήρια και ταυτόχρονα είχαν αναλάβει και τον διαγωνισμό για να τυπώνουν τα κανονικά εισιτήρια. Αυτά είναι τα κουβαρνταλίκια που έφεραν τις αστικές συγκοινωνίες εδώ που τις έφεραν.

Κύριε Πρόεδρε, καταθέτω τους πίνακες και τις απαντήσεις του ΟΑΣΑ.

Ευχαριστώ.

(Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ολοκληρώσατε την πρωτολογία σας προφανώς.

Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, υπενθυμίζω στον Υπουργό και σε όλους τους συναδέλφους, που θέλω να πιστεύω καλόπιστα ότι μας παρακολουθούν, ότι η ερώτησή μου είχε τίτλο «οικονομικά αποτελέσματα του ΟΑΣΑ το 2016». Να κάνουμε συγκρίσεις του 2014, 2015, 2016 και να δούμε πώς εξελίσσονται τα ελλείμματα. Ο Υπουργός σε όλα αναφέρθηκε στο θέμα της ερώτησης όχι. Και πρέπει να ανατρέξουμε στους πίνακες και μετά οι δημοσιογράφοι, για να δούμε προφανώς τη διεύρυνση των ελλειμμάτων. Γιατί από το πρώτο πεντάμηνο που έχουμε τα στοιχεία, ξέρουμε ότι το πράγμα πήγαινε από το κακό στο χειρότερο.

Δεύτερον, ο Υπουργός κατήγγειλε τους τρεις διευθύνοντες συμβούλους για τη διαχείριση που βρήκε από τη Νέα Δημοκρατία. Ξεχνάει να μας πει ένα πράγμα όμως. Είναι δύο χρόνια Υπουργός. Έναν ολόκληρο χρόνο τους είχε κρατήσει αυτούς τους ανθρώπους που καταγγέλλει. Ποιος τον ανάγκασε να τους κρατήσει; Εγώ τον ανάγκασα;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ελάτε τώρα. Ησυχία. Σας παρακαλώ, ηρεμία.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εδώ πια φτάνουμε στα όρια του πολιτικού σουρεαλισμού.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να αλλάζουν ή να μην αλλάζουν;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πολάκη, σας παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πολάκη, μπορεί και μόνος του. Δεν χρειάζεται πατερίτσες. Θέλω να πιστεύω ότι είναι αυτόφωτος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι καμμιά πατερίτσα. Απλά εχθές είχαμε μια κουβέντα για το προσωπικό της υγείας…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ ησυχία.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εκείνο το οποίο συνέβη, απλώς είναι ότι οι τρεις άνθρωποι που είχαν θετικά αποτελέσματα στη δουλειά τους το 2014 -και το λένε όλα τα στοιχεία- δεν αφέθηκαν να κάνουν τη δουλειά τους όπως ήξεραν το 2015. Ο Υπουργός δεν τους έβλεπε σχεδόν καθόλου, παρ’ ότι τους κρατούσε στις διοικήσεις. Έκανε όλες αυτές τις παροχές από την τσέπη του, σαν τα λεωφορεία και τα τρόλεϊ και το μετρό να ήταν του πατέρα του και αυξήθηκαν τα ελλείμματα. Περί αυτού πρόκειται.

Από εκεί και πέρα θέλω να πω και κάτι άλλο. Έρχεται ο Υπουργός σήμερα μη απαντώντας στην ερώτηση και λέγοντας διάφορα άλλα και λέει για τα λεωφορεία που κυκλοφορούν ενώ δεν έχουν παραληφθεί επισήμως κ.λπ.. Και καταγγέλλει αυτό το σκάνδαλο κατά την άποψή του. Το ερώτημα που θέτω, κύριε Πρόεδρε, και ας το σκεφτεί κάθε καλόπιστος Έλληνας πολίτης, είναι το εξής: Ο Υπουργός που σήμερα καταγγέλλει αυτό το σκάνδαλο, γιατί ξεχνάει ότι ο ίδιος είναι στην καρέκλα του δύο χρόνια; Εάν είναι σκάνδαλο, κύριε Υπουργέ, καταγγέλλετε τον εαυτό σας. Επιτέλους πόσο θέλετε να μας τρελάνετε σε αυτόν τον τόπο; Πού το πάει επιτέλους η Κυβέρνησή σας; Πού θα φτάσετε με αυτόν τον πολιτικό σουρεαλισμό; Αυτό, πραγματικά, ξεπερνάει κάθε προηγούμενο!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Πρόεδρε, οφείλω να ευχαριστήσω τη Νέα Δημοκρατία πραγματικά. Δηλαδή δεν γίνεται αυτό το πράγμα! Να δούμε ποιος είναι ο σουρεαλισμός.

Κατ’ αρχάς δεν είμαι δύο χρόνια Υπουργός, εγώ άργησα να ορκιστώ. Αλλά ας πούμε ότι είμαι δύο χρόνια. Έχουμε γενέθλια, δεν έχω πρόβλημα με αυτό.

(Θόρυβος στην Αίθουσα)

Πάμε στο παρακάτω. Εγώ, κύριε Χατζηδάκη, είμαι περήφανος, που αύριο να φύγω από τη θέση μου, ο ελληνικός λαός δεν θα με θυμάται για την πώληση της Ολυμπιακής αλλά για την ολοκλήρωση των έργων που για δεκαετίες σερνόταν.

**ΚΩΣΤΗΣ ΧΑΤΖΗΔΑΚΗΣ:** Για την κατάτμηση.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Χατζηδάκη, ηρεμήστε.

Κύριε Υπουργέ, συνεχίστε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Το δεύτερο, κύριε Χατζηδάκη.

(Θόρυβος στην Αίθουσα)

Αφήστε, μην ανοίγετε τέτοια θέματα, γιατί όταν ολοκληρωθεί, θα γελάσουμε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, μην απαντάτε, σας παρακαλώ. Συνεχίστε την τοποθέτηση σας να ολοκληρώνουμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεύτερον, ζητήσατε στοιχεία και πίνακες. Βεβαίως να σας δώσουμε. Τα καταθέσαμε, αλλά για να μη χάνετε χρόνο να σας τα πούμε. Έχουμε αύξηση στα έσοδα του ομίλου 9,5 εκατομμύρια ευρώ σε σχέση με τις πετυχημένες μεταρρυθμιστικές διοικήσεις σας.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ποια χρονιά;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουμε...

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αυτά που λέτε, είναι σε αντίθεση με αυτά που έχετε καταθέσει μόνος σας.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κοιτάξτε τα, κύριε Χατζηδάκη. Μην εξοργίζεστε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Μα εξοργίζομαι.Θα μας κάνετε να πιστέψουμε ότι δεν ξέρουμε τα ονόματά μας, ότι είμαστε άλλοι.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εσείς την μια μας καταγγέλλετε ότι ήρθαν οι ορδές του κομμουνισμού να κάνουν κομματικές ομάδες στις αστικές συγκοινωνίες και την άλλη στιγμή μας καταγγέλλετε ότι δεν είχαμε αλλάξει διοικήσεις ένα χρόνο. Αποφασίστε τι από τα δύο κάναμε. Ή ήρθαν κάποιοι με κονσερβοκούτια να αλλάξουν τις διοικήσεις, τους φωτισμένους τεχνοκράτες ή τους αφήσαμε ένα χρόνο. Τι από τα δύο;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Η διετία μας ήταν.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αφήστε να σας πω τα στοιχεία.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Το έλλειμμα τις χρονιές 2014, 2015 και 2016…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όπως προκύπτει από τον πίνακα, ξέρετε τα ελλείμματα των αστικών συγκοινωνιών, για να καταλαβαίνει όλη η Αίθουσα και όλοι οι πολίτες, σχετίζονται και με τα λεφτά που δίνει το Υπουργείο στις αστικές συγκοινωνίες. Εσείς όταν δίνατε μερικές δεκάδες εκατομμύρια στις αστικές συγκοινωνίες με διάφορους τρόπους, από διάφορες οδούς, έρχεστε και λέτε «τα ελλείμματα». Τα ελλείμματα θα τα κοιτάξουμε και θα τα συγκρίνουμε με συγκεκριμένη βάση. Δηλαδή τι έσοδα είχαν οι αστικές συγκοινωνίες και τι επιδοτήσεις και τι άλλα βοηθήματα δίνει το ελληνικό δημόσιο στους οργανισμούς των αστικών συγκοινωνιών.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Εντάξει αλλά πείτε τρεις αριθμούς. Τρείς αριθμούς θέλω.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι τρίπλες σε εμάς.Είμαστε και καλοί αμυντικοί.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Δεν υπάρχουν τρίπλες. Τρεις αριθμούς.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Προκύπτει, λοιπόν, από τον πίνακα και από τους πίνακες που σας έχω καταθέσει για τα προσωρινά απολογιστικά οικονομικά στοιχεία, πρώτον, ότι τα συνολικά έσοδα του Ομίλου ΟΑΣΑ υπερέβησαν κατά 9,5 εκατομμύρια ευρώ, δηλαδή κατά 3%, τον στόχο των εσόδων. Τα συνολικά έξοδα βελτιώθηκαν κατά 44,4 εκατομμύρια ευρώ, δηλαδή 11,2%, έναντι του στόχου των εξόδων και το απολογιστικό ισοζύγιο εσόδων – εξόδων διαμορφώθηκε σε μείον 22,8 εκατομμύρια ευρώ έναντι μείον 77 εκατομμύρια ευρώ, δηλαδή είναι βελτιωμένο κατά 54 εκατομμύρια, κύριε Χατζηδάκη.

Και βεβαίως...

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ωραία πείτε μας το έλλειμμα σε κάθε χρονιά.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε, κύριε Χατζηδάκη!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Και βεβαίως...

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε σας παρακαλώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τελειώνω, κύριε Πρόεδρε.

Επειδή, κύριε Χατζηδάκη, και τον Δεκέμβριο του ’17 και του ’18 και του ’19 και του ’20 σε αυτά τα έδρανα θα κάθεται ο ΣΥΡΙΖΑ, ο Υπουργός του ΣΥΡΙΖΑ όποιος και να είναι, θα σας πει τον Δεκέμβρη αυτού του έτους, ποια ήταν η ληστεία που γινόταν στις αστικές συγκοινωνίες...

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Τρεις αριθμούς θέλω εγώ, για τα έτη 2014 ,2015 ,2016. Γιατί δεν τους λέτε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τρεις αριθμούς θα σας πω.

Θα σας πει ποια ήταν η ληστεία που γινόταν από τα κυκλώματα που αφήνατε και υπήρχαν στις αστικές συγκοινωνίες, από το ότι δεν εφάρμοζαν για χρόνια το ηλεκτρονικό εισιτήριο...

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ποιος το έκανε; Εγώ δεν ήμουν Υπουργός; Ποιος το έκανε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Εσείς δεν το εφαρμόζατε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Την τηλεματική ποιος την έκανε;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χατζηδάκη, έτσι θα το πάμε τώρα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όλοι εσείς τα υπογράφατε όλα. Έργα, συστήματα, όλα τα υπογράφατε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, με ακούτε; Κύριε Σπίρτζη, ολοκληρώσατε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών Μεταφορών και Δικτύων):** Ένα ακόμα θα πω, κύριε Πρόεδρε.

Έχω δώσει στον κ. Κακλαμάνη –για να ενημερωθείτε- έχω καταθέσει και στα Πρακτικά της Βουλής και την έκθεση ελέγχου της γενικής επιθεωρήτριας, αλλά και δύο εκθέσεις του 2012 και του 2014 προς τις πεφωτισμένες, τεχνοκρατικές καταπληκτικές διοικήσεις που είχατε, που έλεγαν μέσα για όλα αυτά τα φαινόμενα, τις διαδικασίες που υπήρχαν, πού υπήρχαν κενά και που δεν κάνατε τίποτα, κύριε Χατζηδάκη. Έπρεπε να έρθουμε εμείς για να τα βρούμε.

**ΠΡΟΕΔΡΕΥΩΝ (Γεώργιος Λαμπρούλης):** Εδώ ολοκληρώσατε.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ.

1. Σωκράτη Βαρδάκη

2. Θεοδώρου Φορτσάκη και

3. Εβδομήντα δύο (72) εν ενεργεία Βουλευτών και συγκεκριμένα των κ.κ. Τζάκρη Θεοδώρας, Αθανασίου Χαράλαμπου, Αναστασιάδη Σάββα, Ανδριανού Ιωάννη, Αντωνίου Μαρίας, Αραμπατζή Φωτεινής, Ασημακοπούλου Άννας - Μισέλ, Αυγενάκη Ελευθερίου, Βαρβιτσιώτη Μιλτιάδη, Βεσυρόπουλου Αποστόλου, Βλάχου Γεωργίου, Βορίδη Μαυρουδή, Βούλτεψη Σοφίας, Βρούτση Ιωάννη, Γεωργαντά Γεωργίου, Γεωργιάδη Σπυρίδωνα - Άδωνι, Γιακουμάτου Γερασίμου, Γκιουλέκα Κωνσταντίνου, Δαβάκη Αθανασίου, Δένδια Νικολάου - Γεωργίου, Δήμα Χρίστου, Κακλαμάνη Νικήτα, Καλαφάτη Σταύρου, Καραγκούνη Κωνσταντίνου, Καραμανλή Άννας, Καραμανλή Κωνσταντίνου του Αλεξάνδρου, Καράογλου Θεοδώρου, Καρασμάνη Γεωργίου, Κατσαφάδου Κωνσταντίνου, Κεδίκογλου Συμεών (Σίμου), Κέλλα Χρήστου, Κεφαλογιάννη Όλγας, Κεφαλογιάννη Ιωάννη, Κικίλια Βασιλείου, Κόνσολα Εμμανουήλ, Κοντογεώργου Κωνσταντίνου, Κουκοδήμου Κωνσταντίνου, Κουτσούμπα Ανδρέα, Κυριαζίδη Δημητρίου, Μαρτίνου Γεωργίας, Μεϊμαράκη Ευαγγέλου, Μηταράκη Παναγιώτη (Νότη), Μητσοτάκη Κυριάκου, Μπακογιάννη Θεοδώρας, Μπούρα Αθανασίου, Οικονόμου Βασιλείου, Παναγιωτόπουλου Νικολάου, Παπακώστα - Σιδηροπούλου Αικατερίνης, Πλακιωτάκη Ιωάννη, Ράπτη Ελένης, Σαλμά Μάριου, Σαμαρά Αντωνίου, Σκρέκα Κωνσταντίνου, Σταϊκούρα Χρήστου, Στύλιου Γεωργίου, Τασούλα Κωνσταντίνου, Τραγάκη Ιωάννη, Τσιάρα Κωνσταντίνου, Χαρακόπουλου Μαξίμου, Χατζηδάκη Κωνσταντίνου, Βενιζέλου Ευαγγέλου, Γρηγοράκου Λεωνίδα, Κουτσούκου Γιάννη, Κρεμαστινού Δημητρίου, Κωνσταντινόπουλου Οδυσσέα, Λοβέρδου Ανδρέα, Μανιάτη Ιωάννη, Σκανδαλίδη Κωνσταντίνου, Χριστοφιλοπούλου Παρασκευής, Λυκούδη Σπυρίδωνα, Ψαριανού Γρηγορίου και Μάρκου Αικατερίνης.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 8-3-2017, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Σωκράτη Βαρδάκη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 8-3-2017, σύμφωνα με την οποία, τα μέλη της Επιτροπής πρότειναν κατά πλειοψηφία τη μη άρση της ασυλίας του κ. Θεοδώρου Φορτσάκη.

Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 8-3-2017, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας των εβδομήντα δύο εν ενεργεία Βουλευτών.

Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων, αλλά ερευνάται μόνο αν η πράξη για την οποία ζητείται η άρση της ασυλίας συνδέεται με την πολιτική ή κοινοβουλευτική δραστηριότητα του Βουλευτή ή η δίωξη, η μήνυση, η έγκληση υποκρύπτει πολιτική σκοπιμότητα.

Επίσης, σύμφωνα με το άρθρο 83 παράγραφος 7 του Κανονισμού της Βουλής, που λέει ότι η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο β΄, ο λόγος δίνεται πάντα εφόσον ζητηθεί στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους Αναπληρωτές τους.

Υπενθυμίζω ότι, σύμφωνα με απόφαση της Διάσκεψης των Προέδρων της 23 Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο στο οποίο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα, που ανήκει θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα.

Η πρώτη υπόθεση αφορά τον συνάδελφο κ. Σωκράτη Βαρδάκη, η δεύτερη υπόθεση αφορά τον συνάδελφο κ. Θεόδωρο Φορτσάκη και η τρίτη υπόθεση αφορά εβδομήντα δύο εν ενεργεία Βουλευτές.

Επί της πρώτης αιτήσεως ,υπάρχει συνάδελφος που ζητά τον λόγο κατά το άρθρο 108 του Κανονισμού; Κανείς.

Επί της δεύτερης αιτήσεως, υπάρχει συνάδελφος που ζητά τον λόγο κατά το άρθρο 108 του Κανονισμού;

**ΘΕΟΔΩΡΟΣ ΦΟΡΤΣΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Φορτσάκη, έχετε τον λόγο.

**ΘΕΟΔΩΡΟΣ ΦΟΡΤΣΑΚΗΣ:** Κύριε Πρόεδρε, ήθελα με δυο λόγια να πω στις κυρίες και στους κυρίους συναδέλφους ότι πρόκειται για μια μήνυση, η οποία έχει υποβληθεί ανυπόγραφα εις βάρος μου και μου προσάπτει ότι τον Μάρτιο-Απρίλιο και τον Σεπτέμβριο του 2013 δεν έθεσα σε αργία έναν καθηγητή πανεπιστημίου, ο οποίος είχε καταδικαστεί για νόθευση εγγράφου.

Η απάντηση είναι πολύ απλή. Εγώ έγινα πρύτανης ενάμισι χρόνο αργότερα. Αυτή η ανυπόγραφη μηνυτήρια αναφορά είναι καταφανώς και κατά τρόπο –αν θέλετε- μη επιδεχόμενο καμμία αμφισβήτηση αβάσιμη και απορώ πώς έφτασε στη Βουλή.

Είχε προηγηθεί ένα δημοσίευμα σε κάποιο περιοδικό, στο οποίο τότε αδιαφόρησα να απαντήσω, γιατί θεώρησα ότι είναι τελείως αστήριχτη η υπόθεση, και σήμερα εμφανίζεται στη Βουλή, με σκοπό απλώς να με μειώσει.

Εγώ θέτω απλώς υπ’ όψιν των κυρίων συναδέλφων το θέμα και το εναποθέτω στην κρίση της Βουλής.

Σας ευχαριστώ.

Θα ήθελα να σημειώσω δε, ότι και αν ακόμα ήμουν πρύτανης τότε, δεν θα μπορούσε να έχει τεθεί σε αργία ο ενδιαφερόμενος, γιατί το δικό του αδίκημα δεν είναι μεταξύ εκείνων που θέτουν σε αργία.

Είχε χειριστεί την υπόθεση ο κ. Πελεγρίνης και την είχε χειριστεί πολύ σωστά και νομίζω ότι ούτε και για εκείνη την πρυτανεία θα μπορούσε να έχει στηριχθεί τέτοια κατηγορία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Φορτσάκη.

Επί της τρίτης αιτήσεως υπάρχει συνάδελφος που ζητάει το λόγο, κατά το άρθρο 108 του Κανονισμού της Βουλής;

**ΗΛΙΑΣ ΠΑΝΑΓΙΩΤΑΡΟΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Παναγιώταρε.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Μιλώ εκ μέρους όλης της Κοινοβουλευτικής Ομάδας της Χρυσής Αυγής, για να ακούνε όσοι βλέπουν και από το κανάλι της Βουλής ή μπορούν να ενημερωθούν και με άλλο τρόπο.

Η τρίτη περίπτωση αφορά τη μήνυση κάποιου Έλληνα πολίτη κατά των Βουλευτών που ψήφισαν τα μνημόνια. Αυτή τη στιγμή, στο Ελληνικό Κοινοβούλιο βρίσκονται εβδομήντα δύο Βουλευτές, οπότε η συγκεκριμένη μήνυση έχει να κάνει με τους εβδομήντα δύο συγκεκριμένους Βουλευτές.

Στην επιτροπή όλα τα κόμματα, πλην της Χρυσής Αυγής, ψήφισαν να μη γίνει άρση ασυλίας για αυτό το αδίκημα. Δεν το ξέρουμε, δεν είμαστε δικαστές εμείς. Αρμόδια είναι τα δικαστήρια και αυτά θα έπρεπε να αποφασίσουν και όχι η Βουλή.

Αποδεικνύεται ότι η μοναδική αντιμνημονιακή δύναμη που υπάρχει είναι αυτή της Χρυσής Αυγής, που θέλει να προχωρήσει αυτή και οποιαδήποτε άλλη μήνυση γίνει από πολίτη ή από πολίτες για όλους όσους ψήφισαν τα μνημόνια.

Δείχνετε ότι εντός του Ελληνικού Κοινοβουλίου δεν θέλετε πλέον, γιατί στη συντριπτική σας πλειοψηφία όλοι έχετε ψηφίσει κάποιο μνημόνιο, αλλά ακόμα και κάποιοι που για κάποιον λόγο δεν το ψήφισαν δεν ψήφισαν αυτή τη μήνυση και ξέρουμε γιατί.

Τελειώνοντας, για να ακούν οι Έλληνες πολίτες, η Χρυσή Αυγή παραμένει η μοναδική αντιμνημονιακή δύναμη.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Στο σημείο αυτό θα ήθελα να σας ενημερώσω ότι την Παρασκευή 10-3-2017 έγινε διανομή στις θυρίδες των Βουλευτών των φακέλων που περιλαμβάνουν το ψηφοδέλτιο, με επισυναπτόμενη ονομαστική λίστα των εβδομήντα δύο εν ενεργεία Βουλευτών.

Στη συνεδρίασή μας έχουν διανεμηθεί ψηφοδέλτια, χωρίς την επισυναπτόμενη λίστα των ονομάτων, ώστε να διευκολυνθεί η διαδικασία της ψηφοφορίας και φυσικά, η καταμέτρηση των ψήφων.

Κυρίες και κύριοι συνάδελφοι, στο σημείο αυτό θα διεξαχθεί η ονομαστική ψηφοφορία. Έχει καταρτιστεί ψηφοδέλτιο με τα ονόματα των συναδέλφων, για τους οποίους ζητείται η άρση της ασυλίας.

Κάθε συνάδελφος θα σημειώνει την ψήφο του δίπλα στα ονόματα των συναδέλφων για τους οποίους ζητείται η άρση της ασυλίας.

Εκείνος που ψηφίζει υπέρ της άρσης ασυλίας σημειώνει την προτίμησή του δίπλα στο όνομα του Βουλευτή και στη στήλη «ΝΑΙ», δηλαδή λέει «ΝΑΙ» στην αίτηση του εισαγγελέως, που ζητεί την άρση της ασυλίας.

Εκείνος που ψηφίζει κατά της άρσης ασυλίας σημειώνει δίπλα στο όνομα του Βουλευτή και στη στήλη «ΟΧΙ», αντιστοίχως «ΟΧΙ».

Εκείνος που ψηφίζει «ΠΑΡΩΝ» θα το σημειώσει στην αντίστοιχη στήλη του ψηφοδελτίου.

Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους θα παραδίδει ο κάθε Βουλευτής το ψηφοδέλτιό του στους συναδέλφους κ. Γεώργιο Ψυχογιό από το ΣΥΡΙΖΑ και κ. Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής ψήφισε. Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωρηθούν μαζί με το πρωτόκολλο ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα συμφώνησε ομοφώνως.

Σας ενημερώνω ότι έχουν έλθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

 **ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα το λόγο.

**ΠΡΟΕΔΡΕΥΩΝ (Γεώργιος Λαμπρούλης):** Καλούνται επί του καταλόγου οι Βουλευτές κ.κ. Αναστασία Γκαρά από τον ΣΥΡΙΖΑ και Βασίλειος Γιόγιακας από τη Νέα Δημοκρατία.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θα ήθελα το λόγο.

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Παππά; Γιατί φωνάζετε; Πού βρίσκεστε; Σας παρακαλώ πολύ.

**ΧΡΗΣΤΟΣ ΠΑΠΠΑΣ:** Κύριε Πρόεδρε, να κοιτάτε δεξιά-αριστερά.

**ΠΡΟΕΔΡΕΥΩΝ (Γεώργιος Λαμπρούλης):** Δεν σας δίνω το λόγο. Δεν καταγράφεται τίποτα. Σηκωθήκατε και αρχίσατε να φωνάζετε και να μιλάτε. Τι θέλετε; Θέλετε να μιλήσετε για κάτι; Για ποιο πράγμα;

**ΧΡΗΣΤΟΣ ΠΑΠΠΑΣ:** Δεν συμφωνούμε με τη διαδικασία. Το «ομοφώνως» να το σβήσετε.

**ΠΡΟΕΔΡΕΥΩΝ (Γεώργιος Λαμπρούλης):** Έδωσα το λόγο στον κ. Παναγιώταρο από την Κοινοβουλευτική σας Ομάδα και τοποθετήθηκε για τη συγκεκριμένη άρση ασυλίας. Δεν έχετε τον λόγο. Ξεκινήσαμε τη διαδικασία της ψηφοφορίας.

**ΧΡΗΣΤΟΣ ΠΑΠΠΑΣ:** Κύριε Πρόεδρε, τον λόγο. Τρέλα πουλάτε;

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε, κύριε Παππά; Τι φωνάζετε; Πού βρίσκεστε; Σας παρακαλώ πολύ, δεν σας δίνω τον λόγο!

**ΧΡΗΣΤΟΣ ΠΑΠΠΑΣ:** Δεν συμφωνούμε. Πού το βρήκατε το «ομοφώνως»;

**ΠΡΟΕΔΡΕΥΩΝ (Γεώργιος Λαμπρούλης):** Δεν σας δίνω τον λόγο. Δεν καταγράφεται τίποτα. Σηκωθήκατε και αρχίσατε να φωνάζετε και να μιλάτε!

**ΧΡΗΣΤΟΣ ΠΑΠΠΑΣ:** Κύριε Πρόεδρε, να κοιτάτε δεξιά-αριστερά. Να κάνετε καλά τη δουλειά σας!

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε; Θέλετε να μιλήσετε για κάτι;

**ΧΡΗΣΤΟΣ ΠΑΠΠΑΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Για ποιο πράγμα; Έδωσα τον λόγο στον κ. Παναγιώταρο σε ό,τι αφορά την Κοινοβουλευτική σας Ομάδα και τοποθετήθηκε για τη συγκεκριμένη άρση ασυλίας.

**ΧΡΗΣΤΟΣ ΠΑΠΠΑΣ:** Ακούστε, επί της διαδικασίας…

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο.

**ΧΡΗΣΤΟΣ ΠΑΠΠΑΣ:** Δεν συμφωνούμε. Το «ομοφώνως» να το σβήσετε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καποδίστριας» που οργανώνει το Ίδρυμα της Βουλής, τριάντα δύο μαθήτριες και μαθητές και δύο εκπαιδευτικοί από το 1ο Γυμνάσιο Παιανίας.

Η Βουλής τούς καλωσορίζει.

(Χειροκροτήματα απ’ όλες τις πτέρυγες της Βουλής)

 (ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει συνάδελφος, ο οποίος δεν άκουσε το όνομα του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛ

(ΝΑ ΜΠΟΥΝ ΟΙ ΣΕΛ 164-167)

ΑΛΛΑΓΗ ΣΕΛ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

 (MΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 217 Βουλευτές.

Για την υπόθεση του συναδέλφου κ. Σωκράτη Βαρδάκη:

Υπέρ της άρσεως ασυλίας, δηλαδή «ΝΑΙ», ψήφισαν 78 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 137 Βουλευτές.

Ψήφισε «ΠΑΡΩΝ» 1 Βουλευτής.

Ψήφισε «ΛΕΥΚΟ» 1 Βουλευτής.

Συνεπώς η αίτηση της εισαγγελικής αρχής απορρίπτεται.

Για την υπόθεση του συναδέλφου κ. Θεόδωρου Φορτσάκη:

Υπέρ της άρσεως ασυλίας, δηλαδή «ΝΑΙ», ψήφισαν 24 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 190 Βουλευτές.

Ψήφισαν «ΠΑΡΩΝ» 2 Βουλευτές.

Ψήφισε «ΛΕΥΚΟ» 1 Βουλευτής.

Συνεπώς η αίτηση της εισαγγελικής αρχής απορρίπτεται.

Για την υπόθεση των εβδομήντα δύο (72) εν ενεργεία Βουλευτών και συγκεκριμένα των κ.κ. Τζάκρη Θεοδώρας, Αθανασίου Χαράλαμπου, Αναστασιάδη Σάββα, Ανδριανού Ιωάννη, Αντωνίου Μαρίας, Αραμπατζή Φωτεινής, Ασημακοπούλου Άννας - Μισέλ, Αυγενάκη Ελευθερίου, Βαρβιτσιώτη Μιλτιάδη, Βεσυρόπουλου Αποστόλου, Βλάχου Γεωργίου, Βορίδη Μαυρουδή (Μάκη), Βούλτεψη Σοφίας, Βρούτση Ιωάννη, Γεωργαντά Γεωργίου, Γεωργιάδη Σπυρίδωνα - Άδωνι, Γιακουμάτου Γερασίμου, Γκιουλέκα Κωνσταντίνου, Δαβάκη Αθανασίου, Δένδια Νικολάου - Γεωργίου, Δήμα Χρίστου, Κακλαμάνη Νικήτα, Καλαφάτη Σταύρου, Καραγκούνη Κωνσταντίνου, Καραμανλή Άννας, Καραμανλή Κωνσταντίνου του Αλεξάνδρου, Καράογλου Θεοδώρου, Καρασμάνη Γεωργίου, Κατσαφάδου Κωνσταντίνου, Κεδίκογλου Συμεών (Σίμου), Κέλλα Χρήστου, Κεφαλογιάννη Όλγας, Κεφαλογιάννη Ιωάννη, Κικίλια Βασιλείου, Κόνσολα Εμμανουήλ, Κοντογεώργου Κωνσταντίνου, Κουκοδήμου Κωνσταντίνου, Κουτσούμπα Ανδρέα, Κυριαζίδη Δημητρίου, Μαρτίνου Γεωργίας, Μεϊμαράκη Ευαγγέλου, Μηταράκη Παναγιώτη (Νότη), Μητσοτάκη Κυριάκου, Μπακογιάννη Θεοδώρας, Μπούρα Αθανασίου, Οικονόμου Βασιλείου, Παναγιωτόπουλου Νικολάου, Παπακώστα - Σιδηροπούλου Αικατερίνης, Πλακιωτάκη Ιωάννη, Ράπτη Ελένης, Σαλμά Μάριου, Σαμαρά Αντωνίου, Σκρέκα Κωνσταντίνου, Σταϊκούρα Χρήστου, Στύλιου Γεωργίου, Τασούλα Κωνσταντίνου, Τραγάκη Ιωάννη, Τσιάρα Κωνσταντίνου, Χαρακόπουλου Μαξίμου, Χατζηδάκη Κωνσταντίνου, Βενιζέλου Ευαγγέλου, Γρηγοράκου Λεωνίδα, Κουτσούκου Γιάννη, Κρεμαστινού Δημητρίου, Κωνσταντινόπουλου Οδυσσέα, Λοβέρδου Ανδρέα, Μανιάτη Ιωάννη, Σκανδαλίδη Κωνσταντίνου, Χριστοφιλοπούλου Παρασκευής (Εύης), Λυκούδη Σπυρίδωνα, Ψαριανού Γρηγορίου και Μάρκου Αικατερίνης:

Υπέρ της άρσεως ασυλίας, δηλαδή «ΝΑΙ», ψήφισαν 15 Βουλευτές.

Κατά της άρσεως ασυλίας, δηλαδή «ΟΧΙ», ψήφισαν 201 Βουλευτές.

«ΠΑΡΩΝ» ψήφισε ουδείς.

Ψήφισε «ΛΕΥΚΟ» 1 Βουλευτής, σύμφωνα με το παρακάτω πρωτόκολλο ονομαστικής ψηφοφορίας.

Συνεπώς η αίτηση της εισαγγελικής αρχής απορρίπτεται.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛ.

(ΝΑ ΚΑΤΑΧΩΡΙΣΘΕΙ ΠΡΩΤΟΚΟΛΛΟ ΚΑΙ ΨΗΦΟΔΕΛΤΙΑ ΣΕΛ 171 Α)

ΑΛΛΑΓΗ ΣΕΛ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εξωτερικών, Εσωτερικών, Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Πολιτισμού και Αθλητισμού, Περιβάλλοντος και Ενέργειας, Υποδομών και Μεταφορών, Μεταναστευτικής Πολιτικής, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Αναπληρωτές Υπουργοί Εξωτερικών, Εσωτερικών, Οικονομίας και Ανάπτυξης, Εθνικής Άμυνας, Παιδείας, Έρευνας και Θρησκευμάτων, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Περιβάλλοντος και Ενέργειας, Αγροτικής Ανάπτυξης και Τροφίμων καθώς και οι Υφυπουργοί Εξωτερικών και Πολιτισμού και Αθλητισμού κατέθεσαν στις 16-3-2017 σχέδιο νόμου: «Κύρωση της Συμφωνίας-Πλαισίου για εταιρική σχέση και συνεργασία μεταξύ της Ευρωπαϊκής Ένωσης και των κρατών-μελών της, αφενός, και της Μογγολίας, αφετέρου.

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 13.50΄ λύεται η συνεδρίαση για αύριο, ημέρα Παρασκευή 17 Μαρτίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της υπ’ αριθμόν 10/9/14-2-2017 επίκαιρης επερώτησης.

**O ΠΡΟΕΔΡΟΣ ΟΙ ΓΡΑΜΜΑΤΕΙΣ**